text:
རྒྱུན་རྣམ་གསར་པའི་འོག་བོད་ཀྱི་ལེགས་ཆ་ལྡན་པའི་ཐོན་ལས་སྐྱེད་སྲིང་འཕེལ་རྒྱས་གཏོང་རྒྱུའི་ཐད་བློ་འདྲི་དང་རིགས་པས་ཁུངས་སྐྱེལ་བྱས་པ།
ཝུའུ་དབྱིང་ཅེས་ཤིས་ཚིག་གསུངས་པ་དང་། བྱམས་པ་ཕུན་ཚོགས་དང་རག་སྡིས་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་བ། བློ་བཟང་རྒྱལ་མཚན་སོགས་ཕེབས་པ། ཆེ་དགྲ་ལྷས་གཙོ་སྐྱོང་གནང་བ།
ཟླ་3ཚེས་16ཉིན་བོད་རང་སྐྱོང་ལྗོངས་འཕེལ་རྒྱས་བློ་འདྲི་ཨུ་ཡོན་ལྷན་ཁང་སྐབས་གསུམ་པས་པེ་ཅིང་དུ་ཚོགས་འདུ་ཐེངས་བཞི་པ་འཚོགས་ནས་རྒྱུན་རྣམ་གསར་པའི་འོག་བོད་ཀྱི་ལེགས་ཆ་ལྡན་པའི་ཐོན་ལས་སྐྱེད་སྲིང་འཕེལ་རྒྱས་གཏོང་རྒྱུ་སོགས་ཀྱི་འགངས་ཆེའི་གནད་དོན་ཐད་བློ་འདྲི་དང་རིགས་པས་ཁུངས་སྐྱེལ་བྱས་པ་རེད།
རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ཤིས་ཚིག་གསུངས་པ་དང་། རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཨུ་ཡོན་ཀྲང་གཞོན་པ་བྱམས་པ་ཕུན་ཚོགས་དང་། རྒྱལ་ཡོངས་མི་དམངས་འཐུས་ཚོགས་སྐབས་བཅུ་པའི་རྒྱུན་ལས་ཨུ་ལྷན་གྱི་ཨུ་ཡོན་ཀྲང་གཞོན་པ་རག་སྡིས་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་བ། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་བློ་བཟང་རྒྱལ་མཚན་ཕེབས་པ། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་ཚོགས་འདུ་གཙོ་སྐྱོང་གནང་བ་རེད། ཀྲུང་དབྱང་དང་རྒྱལ་ཁབ་པུའུ་ཨུད་ཀྱི་འབྲེལ་ཡོད་འགོ་ཁྲིད་དང་རིགས་གཅིག་མཁས་ཅན་སྲི་ཐར་དང་། ཀྲང་ཕུང་། ལི་ཁྲུན་ལེང་། ལི་ཁྲེང་ཀང་། ཨན་ཆི་དབྱི། ལིན་དབྱི་ཕུའུ། སུན་ཀྲུང་ཧྭ། ཤིན་པའོ་ཨན། ཧྥན་ཞའོ་ཅན། ལི་དབྱང་ཀྲི། ལི་ཡུང་ཅེ་བཅས་དང་དེ་བཞིན་རང་སྐྱོང་ལྗོངས་ཀྱི་འགོ་ཁྲིད་ཅང་ཅེ་ཚོགས་འདུར་ཕེབས་ཡོད་པ་རེད།
ཝུའུ་དབྱིང་ཅེས་ཤིས་ཚིག་གསུང་སྐབས་རང་སྐྱོང་ལྗོངས་འཕེལ་རྒྱས་བློ་འདྲི་ཨུ་ཡོན་ལྷན་ཁང་ནི་རང་སྐྱོང་ལྗོངས་ཏང་ཨུད་དང་སྲིད་གཞུང་གི་བློ་འདོན་ཚོགས་པ་དང་། ཇུས་འདོན་པུའུ། མཐོ་རིམ་བློ་འདྲིའི་ཚན་ཁག་བཅས་གལ་ཆེན་ཞིག་ཡིན་པ་དང་། ཨུ་ཡོན་ལྷན་ཁང་གི་ཨུ་ཡོན་ལ་ལག་ལེན་གྱི་ཉམས་མྱོང་ཕུན་སུམ་ཚོགས་པ་དང་བོད་ཀྱི་གནས་ཚུལ་རྒྱུས་མངའ་ཆེ་བས་རྒྱལ་ཡོངས་སུ་སྙན་གྲགས་ཆེན་པོ་ཡོད། དུས་ཡུན་རིང་པོའི་ནང་ཚང་མས་བོད་ལ་བརྩེ་སེམས་འཆང་བ་དང་། བོད་ལ་དོ་ཁུར་བྱེད་པ། བོད་ལ་རྒྱབ་སྐྱོར་བྱེད་པ་བཅས་བྱས་ནས་ཐབས་འདོན་ཇུས་འདོན་དང་། གང་སར་རེ་འབོད། བློ་འདྲི་མཁོ་འདོན་བཅས་བྱས་ཏེ་བོད་ཀྱི་སྤྱི་ཚོགས་ཁྱོན་ཡོངས་ནས་ཞི་མཐུན་བརྟན་ལྷིང་དང་དཔལ་འབྱོར་རྒྱུན་མཐུད་དང་སྐྱོན་བྲལ་ངང་འཕེལ་རྒྱས་ཡོང་རྒྱུར་དཀའ་སྤྱད་འབད་བརྩོན་བྱས་ཡོད་ཅེས་གསུངས་པ་དང་། ཁོང་གིས་རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཚབ་ཞུས་ཏེ་དུས་ཡུན་རིང་པོའི་ནང་ཨུ་ཡོན་ཚོས་བོད་ཀྱི་ལས་དོན་ཐད་ཐུགས་ཁུར་དང་། རྒྱབ་སྐྱོར། རོགས་རམ་བཅས་གནང་བར་སྙིང་དབུས་ནས་ཐུགས་རྗེ་ཆེ་དང་བླ་ན་མེད་པའི་གུས་འདུད་ཞུས་པ་རེད།
ཝུའུ་དབྱིང་ཅེས་མིག་སྔ་དང་སླད་ཕྱིན་གྱི་དུས་སྐབས་ཤིག་རིང་ནི་རང་ལྗོངས་ཀྱིས་རྒྱུན་མཐུད་བརྟན་ལྷིང་དང་ཕྱོགས་ཡོངས་ནས་བརྟན་ལྷིང་ཡོང་རྒྱུ་རྒྱུན་འཁྱོངས་བྱེད་པ་དང་། ཡུན་རིང་བདེ་འཁོད་ཕྱོགས་དུ་སྐྱོད་པའི་འགག་རྩའི་དུས་ཤིག་དང་།
དབུལ་སྒྲོལ་འགག་སྒྲོལ་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་རྒྱལ་ཁ་ཕུ་ཐག་གཅོད་པའི་དུས་མཚམས་ཤིག སྣོད་བཅུད་ནུས་པའི་ཁུལ་འཛུགས་སྐྲུན་ལ་ཤུགས་སྣོན་དང་རང་བརྟེན་འཕེལ་རྒྱས་ཀྱི་ནུས་པ་ཆེ་རུ་གཏོང་བའི་དུས་མཚམས་གལ་ཆེན་ཞིག་རེད། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་འགྱུར་མེད་སྟོབས་ལྡན་གྱི་འགོ་ཁྲིད་དང་། ཀྲུང་དབྱང་དང་རྒྱལ་ཁབ་ལས་ཁུངས་དང་། ཁ་གཏད་རོགས་སྐྱོར་བྱེད་མཁན་ཞིང་ཆེན་དང་གྲོང་ཁྱེར། ཀྲུང་དབྱང་ཁེ་ལས་བཅས་ཀྱི་སྒེར་སེམས་མེད་པའི་རོགས་སྐྱོར། ཨུ་ཡོན་རྣམ་པའི་ཤུགས་ཆེའི་རྒྱབ་སྐྱོར་དང་རོགས་སྐྱོར་བཅས་ཀྱི་འོག་སྐབས་རིམ་བྱུང་རང་སྐྱོང་ལྗོངས་ཏང་ཨུད་ཀྱིས་བཏིང་བའི་ལས་ཀའི་རྨང་གཞི་བཟང་པོའི་ཐོག་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་ཕྱོགས་མཐའ་འཁྱོངས་བྱས་ཏེ་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཡོང་བ་བྱེད་རྒྱུ་དེ་སྤྱིའི་དམིགས་ཚད་དུ་འཛིན་པ་དང་། མེས་རྒྱལ་གཅིག་གྱུར་སྲུང་སྐྱོང་དང་མི་རིགས་མཐུན་སྒྲིལ་ལ་ཤུགས་སྣོན་རྒྱུ་དེ་ལས་ཀའི་དམིགས་ས་དང་ཤུགས་རྒྱག་སར་བརྩི་བ། དམངས་འཚོ་ལེགས་གཏོང་དང་མི་སེམས་གཅིག་སྒྲིལ་ཡོང་བ་བྱ་རྒྱུ་དེ་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་འགོ་འཛུགས་ས་དང་དོན་ལ་བབས་སར་བརྩི་བ། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་སྒྱུར་བཅོས་ལ་སྐུལ་འདེད་གཏོང་རྒྱུ་དེ་དཔལ་འབྱོར་ལས་དོན་གྱི་གཙོ་རྐང་དུ་བརྩི་བ། ཏང་གིས་ཏང་ལ་དོ་དམ་དང་ཏང་ནན་པོས་སྐྱོང་རྒྱུ་དེ་ལས་དོན་ལ་སྐུལ་འདེད་གཏོང་བའི་འགན་ལེན་གལ་ཆེན་ལ་བརྩི་བ། “རྒྱང་སྐྱོད་ཀྱི་སྙིང་སྟོབས”དང“བོད་སྐྱོད་པ་རྒན་གྲས་ཀྱི་སྙིང་སྟོབས”“ལམ་གཉིས་ཀྱི་སྙིང་སྟོབས”བཅས་དར་སྤེལ་ཤུགས་ཆེན་གཏོང་བ། བློ་བརྟན་འགྱུར་མེད་ངང་ཀྲུང་གོའི་ཁྱད་ཆོས་དང་བོད་ཀྱི་དམིགས་བསལ་ཁྱད་ཆོས་ལྡན་པའི་འཕེལ་རྒྱས་ཀྱི་ལམ་བུའི་ཐོག་སྐྱོད་པ། ཐོག་མའི་བསམ་འདུན་མ་བརྗེད་པར་མུ་མཐུད་མདུན་སྐྱོད་བྱེད་པ། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་ལ་ལྷག་བསམ་རྣམ་དག་མཐའ་གཅིག་ཏུ་བྱེད་པའི་བྱ་སྤྱོད་ངོ་མར་བརྟེན་པ་བཅས་བྱས་ནས་བོད་ཀྱི་སྒྱུར་འཕེལ་བརྟན་གསུམ་གྱི་བྱ་གཞག་ཁག་གི་རྣམ་པ་གསར་པ་རྒྱུན་ཆད་མེད་པར་བཏོད་ནས་བོད་ལྗོངས་འདི་ཉིད་རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་ཕྱིར་འབད་འཐབ་ཧུར་ཐག་བྱེད་ངེས་ཡིན་པ་རང་སྐྱོང་ལྗོངས་ཏང་ཨུད་དང་སྲིད་གཞུང་ལ་ཆོད་སེམས་དང་ཡིད་ཆེས་ཡོད། ཨུ་ཡོན་ཚོས་སྔར་རྒྱུན་བཞིན་བོད་ལ་ཐུགས་ཁུར་དང་། བོད་ལ་དོ་ཁུར། བོད་ལ་རྒྱབ་སྐྱོར་བཅས་བྱས་ནས་ང་ཚོས“འབྲེལ་བ་ཆ་བཅུ་གསུམ”ཐག་གཅོད་བྱེད་རྒྱུར་རོགས་རམ་བྱེད་པ་དང་། ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་བ་དང་། རང་བརྟེན་འཕེལ་རྒྱས་གཏོང་བའི་ནུས་པ་ཆེ་རུ་གཏོང་བ། ཁྲོམ་རའི་ལམ་སྲོལ་གྱི་ནུས་པ་འདོན་སྤེལ་བྱས་ནས་ལས་ཞུགས་ཐག་གཅོད་བྱེད་པ། ཞིང་འབྲོག་པ་འབབ་འཕར་ཕྱུག་འགྱུར་ཡོང་རྒྱུར་སྐུལ་འདེད་གཏོང་བ། མཚོ་བོད་ས་མཐོའི་སྣོད་བཅུད་སྲུང་སྐྱོང་གཞི་གཅིག་ཅན་གཏོད་པ་སོགས་ཀྱི་ཐད་ཐབས་དང་ཇུས་མང་ཙམ་འདོན་པ་དང་དམ་པ་དོན་གཉེར་གྱི་ཐབས་ཇུས་མང་ཙམ་འདོན་རྒྱུའི་རེ་བ་སྙིང་དབུས་ནས་ཞུ་རྒྱུ་ཡིན། རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ངེས་པར་དུ་ཨུ་ཡོན་ཚོའི་བསམ་འཆར་གྲོས་འགོ་དང་ཞིབ་འཇུག་གྲུབ་འབྲས་བསྡུ་ལེན་ནན་ཏན་བྱས་ཏེ་ཚན་རིག་དང་མཐུན་པའི་ཐབས་ཇུས་འདིང་རྒྱུ་དང་། དམངས་གཙོའི་ཐབས་ཇུས་འདིང་རྒྱུ། ཁྲིམས་བཞིན་ཐབས་ཇུས་འདིང་རྒྱུ་བཅས་ཀྱི་ཆུ་ཚད་རྒྱུན་ཆད་མེད་པར་མཐོ་རུ་བཏང་སྟེ་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་རྒྱུར་སྐུལ་འདེད་ཤུགས་ཆེན་བཏང་ཐོག་ཕུལ་བྱུང་གི་གྲུབ་འབྲས་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས་ཞེས་མཛུབ་སྟོན་གནང་བ་རེད།
བྱམས་པ་ཕུན་ཚོགས་ཀྱིས་བོད་ནི་རྒྱལ་ཁབ་ཀྱི་བདེ་འཇགས་སྲུང་ཡོལ་དང་སྣོད་བཅུད་བདེ་འཇགས་སྲུང་ཡོལ་གལ་ཆེན་ཞིག་ཡིན་པས་ཏང་དང་རྒྱལ་ཁབ་ཀྱི་ལས་ཀའི་སྤྱི་ཡོངས་ཁྲོད་འཐབ་ཇུས་ཀྱི་གནས་བབ་གལ་ཆེན་བཟུང་ཡོད། རེ་བར་ཨུ་ཡོན་རྣམ་པས་རང་ངོས་ཀྱི་ལེགས་ཆ་དང་ཟུང་འབྲེལ་བྱས་ནས་ཇི་ལྟར་བྱས་ཏེ་རྒྱུན་རྣམ་གསར་པའི་འོག་བོད་ཀྱི་ལེགས་ལྡན་ཐོན་ལས་སྐྱེད་སྲིང་དང་འཕེལ་རྒྱས་གཏོང་བ་དང་། བོད་བྱང་ཐང་གསེར་གླིང་མཚོ་རྒྱལ་ཁབ་སྤྱི་གླིང་སྲུང་སྐྱོང་དང་འཛུགས་སྐྲུན་བྱེད་པར་གང་བསམ་ལྷུག་གླེང་དང་ཐབས་འདོན་ཇུས་འདོན་བྱས་ཏེ་འཕེལ་རྒྱས་ཀྱི་རྣམ་གྲངས་གཉིས་པོ་སྔར་བས་འཐུས་སྒོ་ཚང་དུ་གཏོང་བ་དང་ཚན་རིག་རང་བཞིན་དང་། མ་འོངས་སྔོན་མཐོང་རང་བཞིན། འཐབ་ཇུས་རང་བཞིན། བཀོལ་སྤྱོད་རང་བཞིན་བཅས་ཆེ་རུ་བཏང་སྟེ་བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཁྲོད་ཀྱི་ཡུལ་སྐོར་ཐོན་ལས་ཀྱི་ཁྲིད་སྟོན་ནུས་པ་དེ་བས་ཆེ་བ་འདོན་སྤེལ་བྱེད་པ་དང་། ལས་དོན་ཁག་གཉིས་བདེ་བླག་ངང་སྤེལ་བར་སྐུལ་འདེད་གཏོང་དགོས་ཞེས་གསུངས་པ་རེད། ཁོང་གིས་བློ་འདྲི་ཨུ་ཡོན་ལྷན་ཁང་གི་ལས་དོན་ཡག་པོ་སྒྲུབ་པར་གཅིག་ནས་ཏང་གི་བོད་སྐྱོང་མཛད་ཇུས་ཁོང་དུ་གཏིང་ཟབ་ཆུད་དགོས། ཏང་གི་བོད་སྐྱོང་མཛད་ཇུས་དང་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་སྐོར་གྱི་འཐབ་ཇུས་ཀྱི་དགོངས་པ་གལ་ཆེན་གྱི་གོ་དོན་དང་དོན་སྙིང་ཁོང་དུ་གཏིང་ཟབ་ཆུད་པ་བྱས་ཏེ་2020ལོར་སླེབས་སྐབས་བོད་འདི་ཉིད་རྒྱལ་ཡོངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་སྤྱིའི་དམིགས་ཚད་ལ་དམིགས་ནས་ལྗོངས་ཏང་ཨུད་དང་སྲིད་གཞུང་ལ་ཐབས་འདོན་ཇུས་འགོད་བྱས་ཏེ་ནུས་ཤུགས་ཡོད་རྒུས་བོད་ཀྱི་བྱ་གཞག་ཁག་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས་པ་དང་། གཉིས་ནས་བོད་ཀྱི་ལྟེ་བའི་ལས་ཀར་དམིགས་ཏེ་བློ་འདྲི་ཞབས་ཞུ་བྱེད་དགོས། ལྗོངས་ཏང་ཨུད་དང་སྲིད་གཞུང་གིས་གཏན་འཁེལ་བྱས་པའི“ལོ་ལྔ་ཚན་བཅུ་གསུམ་པའི”ལྟེ་བའི་ལས་འགན་དང་ལོ་འཁོར་གྱི་ལྟེ་བའི་ལས་ཀར་དམིགས་པ་དང་། བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་དཀའ་གནད་སེལ་རྒྱུར་དམིགས་པ། རང་ངོས་ཀྱི་ཆེད་ལས་ཀྱི་ལེགས་ཆ་དང་ཟུང་འབྲེལ་བཅས་བྱས་ཏེ་རང་སྐྱོང་ལྗོངས་ཀྱི་ལས་དོན་ཁག་ལ་སྐུལ་འདེད་གཏོང་ཆེད་མཛུབ་ཁྲིད་རང་བཞིན་དང་། དམིགས་སའི་རང་བཞིན། བཀོལ་སྤྱོད་རང་བཞིན་བཅས་ལྡན་པའི་བློ་འདྲིའི་བསམ་འཆར་དང་སྲིད་ཇུས་ཀྱི་གྲོས་འགོ་གལ་ཆེན་འདོན་དགོས། བློ་འདྲི་ཨུ་ཡོན་ལྷན་ཁང་གིས་དེ་བས་རང་འགུལ་ངང་བློ་འདྲིའི་ཨུ་ཡོན་དང་རིགས་གཅིག་མཁས་ཅན་དང་མཁས་དབང་རྣམས་དང་རྟག་ཏུ་འབྲེལ་གཏུག་བྱས་ཏེ་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་ཆེད་རིག་སྟོབས་ཀྱི་རྒྱབ་སྐྱོར་དེ་བས་ལེགས་པ་བྱེད་དགོས་པ། གསུམ་ནས་བློ་འདྲི་ཨུ་ཡོན་ལྷན་ཁང་གི་དགེ་མཚན་ལྡན་པའི་ནུས་པ་འདོན་སྤེལ་གང་ལེགས་བྱེད་དགོས། བློ་འདྲིའི་ཨུ་ཡོན་ཚོའི་ཁྲོད་ཀྱི་ལ་ལ་ནི་རྒྱལ་ཁབ་ཀྱི་པུའུ་ཨུད་ཀྱི་འགོ་ཁྲིད་རྒན་གྲས་དང་། ལ་ལ་ནི་རིག་གཞུང་གི་སྣེ་ཁྲིད་པ། ལ་ལ་ནི་ཁོངས་གཏོགས་ནང་གི་འཇོན་ཐང་ཅན་བཅས་རེད། རེ་བར་ཁྱེད་ཚོས་ཀྲུང་དབྱང་གི་པུའུ་ཨུད་དང་འབྲེལ་གཏུག་བྱེད་པའི་སྦྲེལ་ཐག་ནུས་པ་འདོན་སྤེལ་གང་ལེགས་བྱས་ཏེ་བོད་ལ་དམིགས་བསལ་གཟིགས་སྐྱོང་དང་རོགས་སྐྱོར་སྲིད་ཇུས་དེ་བས་མང་བ་བརྩོན་ལེན་བྱེད་པ་དང་། རིག་གཞུང་གི་ཁྲིད་སྟོན་ནུས་པ་འདོན་སྤེལ་གང་ལེགས་བྱས་ཏེ་བོད་ཀྱིས་གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བའི་འཐབ་ཇུས་ལག་བསྟར་གཏིང་ཟབ་བྱ་རྒྱུར་སྐུལ་འདེད་གཏོང་བ། ལས་རིགས་ཀྱི་ཐོན་ཁུངས་ལེགས་ཆ་འདོན་སྤེལ་གང་ལེགས་བྱས་ཏེ་བོད་ཀྱི་ལེགས་ལྡན་ཐོན་ལས་རྒྱུན་མཐུད་དང་། མགྱོགས་མྱུར། སྐྱོན་བྲལ་བཅས་ཀྱི་སྒོ་ནས་འཕེལ་རྒྱས་འགྲོ་རྒྱུར་སྐུལ་འདེད་གཏོང་བ་བཅས་བྱེད་དགོས་ཞེས་བསྟན་གནང་བ་རེད།
རག་སྡིས་ཀྱིས་དེང་སྐབས་བོད་ཀྱི་དུས་བབ་ཧ་ཅང་བཟང་པོ་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཁས་མཛངས་ལྡན་པའི་འགོ་ཁྲིད་དང་རྒྱལ་ཡོངས་མི་དམངས་ཀྱི་རྒྱབ་སྐྱོར་ཤུགས་ཆེན་འོག་བློ་མཐུན་ཝུའུ་དབྱིང་ཅེས་པན་ཀྲང་གནང་བའི་རང་སྐྱོང་ལྗོངས་ཀྱི་འགོ་ཁྲིད་ཚན་ཁག་གིས་ལྗོངས་ཡོངས་ཀྱི་ཏང་སྲིད་དམག་ཉེན་དམངས་ལ་མཐུན་སྒྲིལ་དང་སྣེ་ཁྲིད་ནས་དངོས་འཛིན་དངོས་སྒྲུབ་དང་། དཀའ་སྤྱད་འབད་འཐབ། གསར་འབྱེད་གསར་གཏོད། བློ་རྩ་བརྟན་པོས་ཡར་རྒྱས་བརྩོན་ལེན་བཅས་གནང་བ་དང་བརྟན་ལྷིང་དང་འཕེལ་རྒྱས་ཕྱོགས་གཉིས་ཀར་དམ་འཛིན་དང་ཕྱོགས་གཉིས་ཀ་དམ་འཛིན་ཏན་ཏིག་བྱས་པས་སྤྱི་ཚོགས་ཀྱི་དུས་བབ་རྒྱུན་མཐུད་ཞི་མཐུན་བརྟན་ལྷིང་དང་། ཁ་ཕྲལ་ལ་ངོ་རྒོལ་བྱེད་པའི་འཐབ་རྩོད་ལ་རྒྱུན་སྲིང་ལྷོད་མེད་ངང་དམ་འཛིན། དཔལ་འབྱོར་ལེགས་ལ་མྱུར་བའི་ངང་འཕེལ་རྒྱས་ཕྱིན་པ། མི་རིགས་ཁག་གི་མང་ཚོགས་ཀྱི་དངོས་པོ་དང་རིག་གནས་འཚོ་བའི་ཆུ་ཚད་ཟམ་མི་ཆད་པར་མཐོ་རུ་སོང་བ། གཞི་རིམ་གྱི་རྨང་གཞིའི་ལས་དོན་ལ་ཟམ་མི་ཆད་པར་ཤུགས་སྣོན་ཐེབས་པ་བཅས་བྱུང་ནས་བོད་ཀྱི་བརྟན་ལྷིང་དང་འཕེལ་རྒྱས་དེ་ལོ་རྒྱུས་ཐོག་གི་དུས་སྐབས་ཡག་ཤོས་ཀྱི་གྲས་སུ་སླེབས་ཡོད་ཅེས་བསྟན་གནང་བ་རེད། ཁོང་གིས་ནག་ཆུ་ས་ཁུལ་གྱི་འཐབ་ཇུས་གནས་བབ་ཧ་ཅང་གལ་འགངས་ཆེ་བ་དང་། དེ་ནི་བོད་དང་ནང་སའི་བགྲོད་ལམ་ཆེ་མོའི་འགྲིམ་འགྲུལ་ལྟེ་བ་དང་བོད་ཤར་རྒྱུད་དང་ནུབ་རྒྱུད་ཀྱི་འབྲེལ་ཐག་ཡིན་ཞིང་། མཚོ་བོད་ལྕགས་ལམ་དང་། མཚོ་བོད་གཞུང་ལམ། རྒྱལ་ལམ་317 གོར་མོ་ནས་ལྷ་ས་བར་གྱི་སྣུམ་འདྲེན་མདོང་ལམ། ལན་ཀྲོའུ་ནས་ཟི་ལིང་དང་ལྷ་ས་བར་གྱི་འོད་སྐུད། བོད་དབུས་རྒྱུད་ཀྱི་གློག་དྲ་སོགས་འགྲིམ་འགྲུལ་དང་། ནུས་རྒྱུ། འཕྲིན་གཏོང་མ་ལམ་བཅས་ཚང་མ་དེ་ནས་བརྒྱུད་དགོས་ཀྱི་ཡོད། འོན་ཀྱང་རང་བྱུང་དང་། ས་ཁམས། ལོ་རྒྱུས། སྤྱི་ཚོགས་སོགས་ཀྱི་རྒྱུ་རྐྱེན་དབང་གིས་ནག་ཆུ་འདི་ཉིད་སྔར་བཞིན་འཕེལ་རྒྱས་འགོར་བའི་ས་ཁུལ་གྱི་གྲས་ཤིག་ཡིན་པ་དང་ཕྱོགས་ཁག་ཐད་ད་དུང་རྗེས་སུ་ལུས་ཡོད། བོད་བྱང་ཐང་དང་ལྷག་པར་དུ་ནག་ཆུ་ས་ཁུལ་གྱི་ནུབ་རྒྱུད་དུ་ལོ་རྒྱུས་རིག་གནས་ཐོན་ཁུངས་དང་། ཡུལ་སྐོར་ཐོན་ཁུངས། བདག་ཏུ་མ་བཟུང་བའི་སྲོག་ཆགས་དང་རི་སྐྱེས་རྩི་ཤིང་གི་ཐོན་ཁུངས། གཏེར་ཐོན་ཐོན་ཁུངས་བཅས་ཧ་ཅང་ཕུན་སུམ་ཚོགས་པོ་ཡོད། ནག་ཆུའི་ནུབ་རྒྱུད་ཀྱི་ཡུལ་སྐོར་ཐོན་ཁུངས་གསར་སྤེལ་དང་སྣོད་བཅུད་ཁོར་ཡུག་སྲུང་སྐྱོང་བྱ་རྒྱུ་ཟུང་འབྲེལ་ཡག་པོ་བྱས་ཏེ་ཕྱོགས་བསྡུས་གསར་སྤེལ་བྱ་རྒྱུ་དེ་ནག་ཆུའི་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་ལོ་རྒྱུས་རང་བཞིན་གྱི་གོ་སྐབས་གསར་པ་ཡིན་པས་ནག་ཆུ་ས་ཁུལ་གྱི་ལོ་རྒྱུས་ཀྱི་ཞན་ཆ་གསབ་པ་དང་སྒུལ་ནུས་གསར་པ་གསར་སྤེལ་བྱས་ཐོག་བོད་བྱང་ཐང་གི་མི་དམངས་ཁྲི་50ལྷག་ཙམ་ལ་སྒྱུར་བཅོས་དང་འཕེལ་རྒྱས་ཀྱི་གྲུབ་འབྲས་སྔར་བས་ལོངས་སྤྱོད་ཐུབ་པ་བྱེད་པར་དོན་སྙིང་ཧ་ཅང་འགངས་ཆེན་ལྡན་ཡོད། ཨུ་ཡོན་ཚོས་ནག་ཆུ་ས་ཁུལ་གྱི་ནུབ་རྒྱུད་ཕྱོགས་བསྡུས་གསར་སྤེལ་བྱ་རྒྱུ་དེ་བློ་འདྲིའི་ཞིབ་འཇུག་དཔྱད་གཞི་གལ་ཆེན་ཞིག་ཏུ་བརྩིས་ནས་བརྟག་ཞིབ་གཏིང་ཟབ་བྱེད་པའི་རྨང་གཞིའི་ཐོག་སྤྱི་ཡོངས་འཆར་འགོད་དང་། ཚན་རིག་དང་མཐུན་པའི་རིགས་པས་ཁུངས་སྐྱེལ། སྲིད་ཇུས་ཡག་པོ་བེད་སྤྱོད་བཅས་བྱས་ནས་ཡུལ་བབ་དང་བསྟུན་པ་དང་། ཁྱད་ཆོས་མངོན་གསལ་དོད་པ། མཐའ་ཚད་སྲུང་བ་བཅས་ཀྱི་ཐོག་ནས་སྤུས་ཚད་མཐོ་བའི་རིམ་ཁག་དང་རིགས་ཁག་གི་བརྟག་ཞིབ་སྙན་ཞུ་དང་གྲོས་འགོའི་ཇུས་གཞི་ཡག་པོ་ཞིག་ཆགས་པ་བྱས་ནས་ཀྲུང་དབྱང་དང་རང་སྐྱོང་ལྗོངས་ལ་ཚན་རིག་དང་མཐུན་ལ་ནུས་པ་ལྡན་པའི་ཐབས་ཇུས་ཀྱི་གཞི་འཛིན་ས་མཁོ་འདོན་བྱ་རྒྱུའི་རེ་བ་ཡོད་ཅེས་གསུངས་པ་རེད།
ཆེ་དགྲ་ལྷས་ཚོགས་འདུ་གཙོ་སྐྱོང་གནང་སྐབས། འདི་ལོ་རང་རེའི་ཏང་གིས་ཚོགས་ཆེན་བཅུ་དགུ་པ་འཚོག་རྒྱུ་ཡིན་པས་དེ་ནི་ཏང་དང་རྒྱལ་ཁབ་ཀྱི་ཆབ་སྲིད་འཚོ་བའི་ཁྲོད་ལམ་ཚད་རྡོ་རིང་གི་དོན་སྙིང་ལྡན་པའི་དོན་ཆེན་ཞིག་རེད། འདི་ལོ་ནི“ལོ་ལྔ་ཚན་བཅུ་གསུམ་པའི”འཆར་འགོད་ལག་ལེན་བསྟར་བའི་གལ་འགངས་ཆེ་བའི་ལོ་ཞིག་ཀྱང་ཡིན་ལ། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་སྐུལ་འདེད་གཏིང་ཟབ་གཏོང་བའི་ལོ་ཞིག་ཀྱང་ཡིན། དཔལ་འབྱོར་འཕེལ་རྒྱས་དེ་རྒྱུན་རྣམ་གསར་པར་སླེབས་པའི་རྒྱབ་ལྗོངས་འོག་ཁྱད་ལྡན་ཐོན་ལས་འཕེལ་རྒྱས་གཏོང་རྒྱུ་དེ་རང་ལྗོངས་ཀྱི་ངོས་ནས་བརྗོད་ན་དཔལ་འབྱོར་གྱི་དོན་སྙིང་གལ་ཆེན་ལྡན་ཡོད་པ་མ་ཟད། ཆབ་སྲིད་ཀྱི་དོན་སྙིང་གཏིང་ཟབ་ལྡན་ཡོད། ཁྱད་ལྡན་ལེགས་ལྡན་ཐོན་ལས་ལེགས་སུ་དང་རྒྱ་སྟོབས་ཆེ་རུ་བཏང་ནས་དཔལ་འབྱོར་འཕེལ་རྒྱས་ལ་སྐུལ་འདེད་གཏོང་རྒྱུ་དེ་མ་འཇོག་ལ་བརྟེན་ནས་སྐུལ་ཁྲིད་བྱེད་པ་ནས་རང་ངོས་ཀྱི་འཕེལ་རྒྱས་ནུས་པ་ཆེ་རུ་འགྲོ་བའི་བར་འགྱུར་ལྡོག་བཏང་སྟེ་དཔལ་འབྱོར་འཕེལ་རྒྱས་དང་སྣོད་བཅུད་སྲུང་སྐྱོང་བྱ་རྒྱུ་ཕན་ཚུན་སྐུལ་འདེད་དང་ཕན་ཚུན་སྤེལ་ཟླ་བྱེད་རེས་བྱེད་པ་དང་། ངེས་པར་དུ་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་ཕྱོགས་མཐའ་འཁྱོངས་ཀྱིས་བསམ་བློའི་ཐུན་མོང་གི་ངོས་འཛིན་གཅིག་སྡུད་དང་། སྣོད་བཅུད་ཀྱི་དམར་ཐིག་དམ་སྲུང་། གསར་གཏོད་ལ་བརྟེན་ནས་སྐུལ་འདེད་གཏོང་བ་བཅས་བྱས་ཏེ་བཀོད་སྒྲིག་ཡག་པོ་བྱེད་པ་དང་། རྨང་གཞི་ཡག་པོ་འདིང་བ། ལམ་བུ་ཡག་པོར་སྐྱོད་པ་བཅས་བྱེད་དགོས་ཞེས་ནན་བཤད་གནང་བ་རེད། ཆེ་དགྲ་ལྷས་ད་ཐེངས་ཀྱི་བློ་འདྲིའི་ཚོགས་འདུའི་སྤུས་ཚད་མཐོ་བ་དང་། ཕན་འབྲས་ལེགས་པ། གྲུབ་འབྲས་གཡུར་དུ་ཟ་བ། ཕན་ནུས་ཆེ་བ་བཅས་ཡོད་པ་དང་། ལྷག་པར་དུ་ཨུ་ཡོན་ཀྲང་གཞོན་པ་བྱམས་པ་ཕུན་ཚོགས་དང་རྒྱལ་ཡོངས་མི་དམངས་འཐུས་ཚོགས་སྐབས་བཅུ་པའི་རྒྱུན་ལས་ཨུ་ལྷན་གྱི་ཨུ་ཡོན་ཀྲང་གཞོན་པ་རག་སྡིས་ཀྱིས་ཐོག་མཐའ་བར་གསུམ་དུ་བོད་ཀྱི་འཕེལ་རྒྱས་ལ་དོ་ཁུར་དང་སེམས་ཁུར་གནང་ནས་མཛད་བྲེལ་ཆེན་པོ་ཡོད་ཀྱང་ཚོགས་འདུར་ཞུགས་པ་དང་འབྲེལ་ང་ཚོར་རྩ་ཆེའི་དགོངས་འཆར་བཏོན་གནང་བ་དང་མཛུབ་སྟོན་གལ་ཆེན་གནང་བར་ང་ཚོས་གོ་བ་གཏིང་ཟབ་ལེན་པ་དང་མཐའ་གཅིག་ཏུ་དོན་འཁྱོལ་བྱེད་དགོས། དེ་དང་ཆབས་ཅིག་ང་ཚོས་ད་ཐེངས་ཚོགས་འདུའི་གྲུབ་འབྲས་ཞིབ་འཇུག་དང་བསྡུ་ལེན་ནན་ཏན་བྱས་ཏེ་རྩ་ཆེའི་བསམ་འཆར་དང་གྲོས་འགོ་དེ་དག་སྲིད་ཇུས་ནང་དངོས་སུ་མངོན་པ་བྱས་ནས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་བའི་བྱ་སྤྱོད་ངོ་མར་འགྱུར་བ་བྱེད་དགོས་ཞེས་གསུངས་པ་རེད།


c: text/html

text:
2014-06-30
ཕྲན་གྱི་དཔེ་དེབ་གསར་པ།
༄༅།། བཞུགས་སྒར་བོད་ཀྱི་དཔེ་མཛོད་ཁང་གི་སྐད་ཡིག་དེབ་ཕྲེང་ ༡༧ པར། ཕྲན་ཆུང་ཚེ་རིང་གི་རྩོམ་ཡིག་ཁོངས་ནས། སྐད་ཡིག་རྩོམ་རིག་དང་འབྲེལ་བ་ཁག་ཅིག་ཕྱོགས་སྒྲིག་གིས་མིང་དུ་“ཨོཾ་ཏོག”ཅེས་པའི་དཔེ་དེབ་ཅིག་ཉེ་ཆར་པར་སྐྲུན་གནང་འདུག
དཔེ་དེབ་འདིའི་ནང་། ཕྲན་གྱིས་བརྩམས་པ་དང་བསྒྱུར་བ་ཅི་རིགས་ཀྱི་སྒྲུང་རྩོམ་ཁག་བརྒྱད་དང་། སྙན་ངག་དང་ལྷུག་རྩོམ་ ༣༠ ལྷག དཔྱད་རྩོམ་དང་མྱོང་བྱང་ཁག་དྲུག་བཅས་བཀོད་འདུག
དེབ་ཀྱི་མིང་གི་ཐད་ཕྲན་གྱི་སྔོན་གླེང་ནང་་“རྩོམ་རིག་ནི་ང་ལ་མཚོན་ན། མི་ཚེའི་ཉམས་མྱོང་གི་གཏེར་ནས་ཐོན་པའི་གཏེར་རྫས་ཡིན་ཞིང་། གལ་ཏེ་ཉམས་མྱོང་དེ་དག་ཡི་གེ་“ཨོཾ”ཡིན་ན། རྩོམ་རིག་ནི་དེའི་སྟེང་གི་“ཏོག་” ཡིན། ངས་བོད་གཞིས་བྱེས་དང་སྐྱ་སེར། བཙོན་ཁང་དང་བཙོན་ཁང་གི་ཕྱི་ལོགས། ཞིང་ཁུལ་དང་གྲོང་ཁྱེར། ཤར་ཕྱོགས་དང་ནུབ་ཕྱོགས། དམར་ཤོག་དང་དམངས་གཙོ། སྤྱི་ཚོགས་རིང་ལུགས་དང་མ་རྩའི་རིང་ལུགས། གཞུང་ཞབས་དང་མི་མང་། དགེ་རྒན་དང་སློབ་ཕྲུག་སོགས་སྤྱི་ཚོགས་ཀྱི་གནས་བབས་མང་པོ་འགྲིམས་པའི་དེ་རིང་། རང་རྒྱུད་ལ་ཐོབ་པ་ནི་ཉམས་མྱོང་ཕྲན་བུ་ཡིན་ལ། དེ་དག་གི་སྙིང་པོ་ནི་རྩོམ་ཡིག་ཐར་ཐོར་དེ་ཚོ་ཡིན་ཞེས་བཤད་ཆོག་པ་འདྲ།”ཞེས་བྲིས་ཡོད།
དེབ་འདི་ནི་ཕྲན་གྱིས་རང་གི་ཕ་མ་གཉིས་ཀྱི་བཀའ་དྲིན་དྲན་གསོའི་སླད་དུ་བྲིས་པ་ཞིག་ཡིན་ཞིང་། དེ་ཡང་ང་རང་གིས་བྲིས་པའི་སྔོན་གླེང་ནང་“ད་ལྟ་ང་ལ་ཡོན་ཏན་ཆེ་ཆུང་གང་འདྲ་ཞིག་འཇགས་ཡོད་རུང་། མཐར་གཏུགས་ན་ཕ་མ་གཉིས་ཀྱི་བཀའ་དྲིན་ཡིན། དེར་བརྟེན་དཔེ་དེབ་འདི་ངའི་ཕ་མ་དམ་པ་གཉིས་དང་། ལྷག་པར་ཉེ་ཆར་འདས་གྲོངས་ཕྱིན་པའི་ཨ་མ་ལགས་དམ་པ་དེའི་བཀའ་དྲིན་དྲན་གསོའི་ཆེད་དུ་ཕུལ་བ་ལགས།”ཞེས་བཀོད་ཡོད།
དཔེ་དེབ་འདིའི་པར་སྐྲུན་སྦྱིན་བདག་ནི། དེང་སང་ཨའོ་སེ་ཊི་ལི་ཡར་བཅའ་བཞུགས་ཕྱི་དྲིལ་ལས་ཁུངས་ཀྱི་ལས་ཟུར་ཕུན་ཚོགས་ཆོས་རྒྱལ་བཟའ་ཚང་གཉིས་ཡིན་པས་ཁོང་གཉིས་ལ་དམིགས་བསལ་གྱིས་ཐུགས་རྗེ་ཆེ་ཞུ།
དེབ་འདིར་དཀར་ཆག་དང་སྔོན་གླེང་སོགས་མ་ཐེ་བའི་ཁྱོན་བསྡོམས་ཤོག་གྲངས་ ༣༣༢ ཡོད་ཅིང་། རིན་གོང་དེབ་རེར་ཧིན་སྒོར་ ༢༨༥ རེད་འདུག་ན། གཟིགས་འདོད་ཡོད་མཁན་ཚོས་བོད་ཀྱི་དཔེ་མཛོད་ཁང་ནས་ཐད་ཀར་གཟིགས་རོགས།། །།
Subscribe to: Post Comments (Atom)

robotstxt: allowed

filter: keep


text:
RTZ Volume 63
The Great Treasury of Rediscovered Teachings Volume 63
རིན་ཆེན་གཏེར་མཛོད་ཆེན་མོ་པོད་དྲུག་བཅུ་རེ་གསུམ་པ།
VOLUME CONTENT HERE INCLUDING NOTES AND EXTRA OR MISSING TEXTS
Texts in this Volume
- འོད་གསལ་སྤྲུལ་པའི་རྡོ་རྗེའི་དགོངས་གཏེར་རྩ་གསུམ་འོད་གསལ་སྙིང་ཏིག་, pages 9-250 (242 pages total)
- རྩ་གསུམ་འོད་གསལ་སྙིང་ཏིག་ལས། སྔོན་འགྲོའི་ངག་འདོན་བྱང་ཆུབ་མྱུར་ལམ་གྱི་ཟུར་འདེབས་བླ་མའི་རྣལ་འབྱོར་ཟབ་ལམ་སྙིང་པོ་, pages 251-255 (5 pages total)
- རྩ་གསུམ་འོད་གསལ་སྙིང་ཏིག་ལས། ཕྱི་སྒྲུབ་སྒྱུ་འཕྲུལ་དྲྭ་བ་གསང་འདུས་ཐོད་ཕྲེང་རྩལ་གྱི་རྒྱུན་གྱི་རྣལ་འབྱོར་, pages 257-260 (4 pages total)
- རྩ་གསུམ་འོད་གསལ་སྙིང་ཏིག་ལས། ནང་སྒྲུབ་པདྨའི་དྲྭ་བ་ཐུགས་རྗེ་ཆེན་པོའི་རྒྱུན་ཁྱེར་, pages 261-263 (3 pages total)
- རྩ་གསུམ་འོད་གསལ་སྙིང་ཏིག་ལས། ཡང་གསང་བླ་མ་དྲག་པོ་ཡི་དམ་དགོངས་འདུས་རྒྱུན་ཁྱེར་, pages 265-267 (3 pages total)
- རྩ་གསུམ་འོད་གསལ་སྙིང་ཏིག་ལས། རྡོ་རྗེ་རྣམ་པར་འཇོམས་པའི་རྒྱུན་ཁྱེར་འོད་གསལ་སྣང་བ་, pages 269-272 (4 pages total)
- རྩ་གསུམ་འོད་གསལ་སྙིང་ཏིག་ལས། བཀའ་སྲུང་གསོལ་མཆོད་རྡོ་རྗེའི་དྲྭ་བའི་ཕྲིན་ལས་རྒྱས་པར་སྤྲོས་པ་རྡོ་རྗེའི་སྒྲ་དབྱངས་, pages 273-283 (11 pages total)
- རྩ་གསུམ་འོད་གསལ་སྙིང་ཏིག་གི་བཀའ་སྲུང་སྤྱི་ཡི་གསོལ་མཆོད་ཕྲིན་ལས་འདོད་དགུའི་རྒྱན་, pages 285-288 (4 pages total)
- དགོངས་གཏེར་འོད་གསལ་སྙིང་ཏིག་ལས། བླ་མ་རྩ་གསུམ་སྤྱི་དང་བྱེ་བྲག་གི་སྨིན་ལམ་དབང་གི་ཕྲེང་བ་འཇུག་བདེ་དཀྱུས་གཅིག་ཏུ་བཀོད་པ་སྨིན་གྲོལ་ཡེ་ཤེས་བདུད་རྩིའི་གསང་མཛོད་, pages 289-646 (358 pages total)
- རྩ་གསུམ་འོད་གསལ་སྙིང་ཏིག་གི་ཁ་སྐོང་ཕུར་པ་འདུས་པའི་དྲིལ་སྒྲུབ་ཀྱི་དབང་བསྐུར་བཀླག་ཆོག་ཏུ་བཀོད་པ་རྡོ་རྗེ་བདུད་རྩིའི་བུམ་བཟང་, pages 647-664 (19 pages total)
- རྩ་གསུམ་འོད་གསལ་སྙིང་ཏིག་གི་བཀའ་སྲུང་གི་སྲོག་དབང་ཆོག་སྒྲིག་ཏུ་བཀོད་པ་མི་འགྱུར་རྡོ་རྗེའི་མདུད་རྒྱ་, pages 667-676 (10 pages total)
- རྩ་གསུམ་འོད་གསལ་སྙིང་ཏིག་ལས། རྒྱུད་ལུང་མན་ངག་གི་དགོངས་དོན་འདུས་གསལ་དུ་བཤད་པ་འོད་གསལ་ཡེ་ཤེས་ཉིན་བྱེད་, pages 677-718 (42 pages total)
- རྩ་གསུམ་འོད་གསལ་སྙིང་ཏིག་གི་བསྙེན་སྒྲུབ་ལ་ཉེར་མཁོའི་ཟུར་རྒྱན་རིག་འཛིན་གྲུབ་པའི་འཇུག་ངོགས་, pages 719-726 (8 pages total)
- པདྨ་གསང་བའི་ཐིག་ལེ་ལས༔ རྩ་རྒྱུད་པདྨ་ཟབ་པ་, pages 729-746 (18 pages total)
- པདྨ་གསང་བའི་ཐིག་ལེའི་རྩ་རྒྱུད་པདྨ་ཟབ་པའི་བསྡུས་འགྲེལ་པདྨོའི་དྲྭ་བ་, pages 747-784 (38 pages total)
- པདྨ་གསང་བའི་ཐིག་ལེ་ལས༔ སྨིན་བྱེད་དབང་གི་བྱང་བུ་, pages 785-792 (8 pages total)
- པདྨ་གསང་བའི་ཐིག་ལེའི་སྔོན་འགྲོའི་ངག་འདོན་ཉུང་ངུར་བསྡུས་པ་རྣམ་མཁྱེན་ཤིང་རྟ་, pages 793-800 (8 pages total)
- པདྨ་གསང་བའི་ཐིག་ལེ་ལས། བརྒྱུད་པའི་གསོལ་འདེབས་བདུད་རྩིའི་ཟིལ་དངར་, pages 801-803 (3 pages total)
- པདྨ་གསང་བའི་ཐིག་ལེ་ལས༔ འཆི་མེད་ཚེ་ཡི་ཕྲིན་ལས་, pages 805-821 (17 pages total)
- ཚེ་འགུགས་བསྐུལ་བྱང་, pages 823-834 (2 pages total)
- པདྨ་གསང་བའི་ཐིག་ལེ་ལས། རྡོ་རྗེའི་ཆོས་སྲུང་རྣམས་ཀྱི་རྒྱུན་གསོལ་བསྟན་དགྲ་ཚར་གཅོད་, pages 825-826 (2 pages total)
- དཔལ་ལྡན་སྟག་ལུང་པའི་ཟབ་ཆོས་གཏེར་གྱི་སྲུང་མ་བཛྲ་ཀ་ཤའི་མཆོད་སྤྲིན་, pages 827-828 (2 pages total)
- ཚོགས་བསྡུས་བདེ་ཆེན་འཁོར་ལོ་, pages 829 (1 pages total)
- རྩ་གསུམ་ཚེ་ལྷའི་དཀྱིལ་འཁོར་པདྨ་གསང་བའི་ཐིག་ལེའི་བདག་ཉིད་འཇུག་ཅིང་དབང་བླང་བའི་ཆོ་ག་ཡེ་ཤེས་ཆུ་བོ་, pages 831-841 (11 pages total)
- གུ་རུའི་ཐུགས་སྒྲུབ་བདེར་གཤེགས་འདུས་པ་དང་པདྨ་གསང་བའི་ཐིག་ལེ་གང་ལའང་སྦྱར་དུ་རུང་བའི། ཞི་ཁྲོའི་སྐོང་བཤགས་ཀྱི་ཆོ་ག་ཀུན་བཟང་ཁྲུས་ཆབ་, pages 843-880 (38 pages total)
- རིགས་དྲུག་གནས་སྦྱོང་གི་སྲེག་གཏོར་སྦྱོང་བའི་དམིགས་བཟླས་ཟུར་བྱང་, pages 881-882 (2 pages total)
- པདྨ་གསང་བའི་ཐིག་ལེ་ལས། ཚེ་འདས་གནས་འདྲེན་ཐུགས་རྗེའི་ལྕགས་ཀྱུ་, pages 883-890 (8 pages total)
- པདྨ་གསང་ཐིག་གནས་འདྲེན་སྐབས་བདག་འཇུག་གི་དབང་ནང་ནང་གསེས་སྐུ་གསུང་ཐུགས་དབང་སོགས་སྦྱོར་དགོས་པའི་ཟུར་བྱང་དཀྱུས་བཀོད་, pages 891-893 (3 pages total)
- དམ་པ་རིགས་བརྒྱ་རིག་འཛིན་དང་བཅས་པའི་ལྷ་དབང་གི་བཀོལ་བྱང་, pages 895-897 (3 pages total)
- པདྨ་གསང་བའི་ཐིག་ལེ་ལས། བླ་བླུ་བྱ་ཚུལ་སྲོག་འཚོའི་ལྗོན་ཤིང་, pages 899-902 (4 pages total)
- པདྨ་གསང་བའི་ཐིག་ལེ་ལས། ཕྲིན་ལས་རྣམ་པ་བཞི་མྱུར་དུ་སྒྲུབ་པའི་སྲེག་བླུག་གི་ཆོ་ག་སྣ་ཚོགས་ནོར་བུའི་བང་མཛོད་, pages 903-930 (28 pages total)
- བླ་མའི་ཐུགས་སྒྲུབ་པདྨ་གསང་བའི་ཐིག་ལེ་ལས། རྩ་བའི་དབང་བསྐུར་རྒྱས་པའི་ཆོ་ག་བཀླག་ཆོག་ཏུ་བསྡེབས་པ་ཡེ་ཤེས་ཆུ་རྒྱུན་, pages 931-952 (22 pages total)
- པདྨ་གསང་བའི་ཐིག་ལེ་ལས། ཐུན་མོང་ཚེ་ཡི་དབང་བསྐུར་འཆི་མེད་གྲུབ་པའི་བཅུད་ལེན་, pages 953-960 (8 pages total)
- པདྨ་གསང་བའི་ཐིག་ལེ་ལས། རྒྱུན་གྱི་རྣལ་འབྱོར་ཕྱག་རྒྱ་ལམ་རྫོགས་, pages 961-964 (4 pages total)
- འཆི་མེད་རྩ་གསུམ་ཀུན་འདུས་པདྨ་གསང་བའི་ཐིག་ལེའི་བསྙེན་སྒྲུབ་ཇི་ལྟར་བྱ་བའི་ཚུལ་ཅུང་ཟད་བཀོད་པ་རིམ་གཉིས་གྲུབ་པའི་ཤིང་རྟ་, pages 965-975 (11 pages total)
Karchag
གཏེར་མཛོད། ཧཱུྃ༽ པ་ལ། འོད་གསལ་སྤྲུལ་པའི་རྡོ་རྗེའི་དགོངས་གཏེར་རྩ་གསུམ་འོད་གསལ་སྙིང་ཏིག་གི་ཆོས་སྐོར་གཏེར་གཞུང་རྩ་བ་སྔོན་བཞུགས་དང་ཡན་ལག་ཕྱིས་སུ་ཞལ་སྐོང་ཞུས་པ་སྟེ་་་་མཁའ་འགྲོའི་ཆོས་སྐོར་མ་གཏོགས།ཡོངས་རྫོགས་ཀྱི་བཞུགས་བྱང་ལ། རྩ་གསུམ་འོད་གསལ་སྙིང་ཏིག་གི་ཆོས་སྐོར་རྩ་ལག་ཡོངས་རྫོགས་ཀྱི་དཀར་ཆག་ལྡེབ། ༤ 1-7 ཐོག་མར་གཏེར་གཞུང་རྩ་བ་དངོས་དང་གཏེར་གཞུང་ཞལ་སྐོང་ཞུས་པ་ཡོངས་རྫོགས་དཀྱུས་བཀོད་ལ་ལྡེབ། ༡༢༡ 9-250 སྔོན་འགྲོའི་ཟུར་འདེབས་བླ་མའི་རྣལ་འབྱོར་ཟབ་ལམ་སྙིང་པོ་ལྡེབ། ༣ 251-255 ཕྱི་སྒྲུབ་སྤྲུལ་སྐུ་གསང་འདུས་ཐོད་ཕྲེང་རྩལ་གྱི་རྒྱུན་ཁྱེར་ལྡེབ། ༢ 257-260 ནང་སྒྲུབ་ལོངས་སྐུ་ཐུགས་ཆེན་པདྨ་དྲྭ་བའི་རྒྱུན་ཁྱེར་ལྡེབ། ༢ 261-263 ཡང་གསང་བླ་མ་དྲག་པོ་དགོངས་འདུས་རྒྱུན་ཁྱེར་ལྡེབ། ༢ 265-267 རྡོ་རྗེ་རྣམ་པར་འཇོམས་པའི་རྒྱུན་ཁྱེར་ལྡེབ། ༢ 269-272 བཀའ་སྲུང་ཕྲིན་ལས་རྒྱས་སྤྲོས་ལྡེབ། ༦ 273-283 ཡང་གསོལ་མཆོད་ལྡེབ། ༢ 285-288 རྩ་གསུམ་འོད་གསལ་སྙིང་ཏིག་གི་སྨིན་ལམ་དབང་གི་ཕྲེང་བ་ཡེ་ཤེས་བདུད་རྩིའི་གསང་མཛོད་ལྡེབ། ༡༧༩ 289-646 མ་ཧཱའི་སྒོམ་ཁོག་ལྟར་གྱི་ཕུར་པ་འདུས་པའི་དྲིལ་སྒྲུབ་ཀྱི་དབང་གི་ཆོག་སྒྲིག་རྡོ་རྗེ་བདུད་རྩིའི་བུམ་བཟང་ལྡེབ། ༡༠ 647-665 བཀའ་སྲུང་སྲོག་དབང་ཆོག་ཁྲིགས་མི་འགྱུར་རྡོ་རྗེའི་མདུད་རྒྱ་ལྡེབ། ༥ 667-676 རྒྱུད་ལུང་མན་ངག་གི་དགོངས་དོན་འདུས་གསལ་དུ་བཤད་པ་འོད་གསལ་ཡེ་ཤེས་ཉིན་བྱེད་ལྡེབ། ༢༡ 677-718 རྩ་གསུམ་འོད་གསལ་སྙིང་ཏིག་གི་རྩ་གསུམ་ཡོངས་རྫོགས་ཀྱི་བསྙེན་སྒྲུབ་ཟིན་ཆུང་ལྡེབ། ༤ 719-726 བཅས་དང་།   ལང་གྲོ་ལོ་ཙཱ་བ་ཆེན་པོ་དཀོན་མཆོག་འབྱུང་གནས་ཀྱི་རྣམ་འཕྲུལ་རྩོད་བྲལ་སྤྲུལ་པའི་གཏེར་ཆེན་རྗེ་དྲུང་ཕྲིན་ལས་བྱམས་པའི་འབྱུང་གནས་སམ། གསང་བའི་མཚན་བདུད་འཇོམས་ནམ་མཁའི་རྡོ་རྗེར་གྲགས་པ་གང་གིས། ཁམས་ཀྱི་གླ་བ་རྐང་གཅིག་ཡེ་རྒྱལ་ནམ་མཁའ་མཛོད་ནས་སྤྱན་དྲངས་པའི་ཟབ་ཆོས་རྩ་གསུམ་ཚེ་སྒྲུབ་པདྨ་གསང་ཐིག་གི་ཆོས་སྡེ་ཉིད། རྒྱ་ཆེན་བཀའི་སྡུད་པོ་འཇམ་མགོན་བློ་གྲོས་མཐའ་ཡས་ཀྱི་ཞལ་སྔ་ནས་ཀྱིས་རིན་ཆེན་གཏེར་མཛོད་དཀྱུས་སུ་བཞུགས་པར་བཞེད་ནའང་ཡུལ་དུས་ཀྱི་དབང་གིས་དགོངས་པ་ལམ་ལུས་སུ་གྱུར་པ་ཉིད། ད་ལམ་བསྟན་རྒྱུན་ལ་དམིགས་ཏེ་འདིར་དཀྱུས་གཅིག་ཏུ་དགོད་པ་ལ། ཟབ་ཆོས་པདྨ་གསང་ཐིག་གི་དཀར་ཆག་ལྡེབ། ༡ 727-728 རྩ་རྒྱུད་པདྨ་ཟབ་པ་དང་མ་ཚང་བ་ཁ་སྐོང་མན་ངག་འཐོར་བུའི་རྒྱུད་བཅས་ལྡེབ། ༩ 729-746 རྩ་རྒྱུད་པདྨ་ཟབ་པའི་བསྡུས་འགྲེལ་ལྡེབ། ༡༩ 747-784 སྨིན་བྱེད་དབང་གི་བྱང་བུ་དང་ཚེ་དབང་གཏེར་གཞུང་ལྡེབ། ༤ 785-792 སྔོན་འགྲོའི་ངག་འདོན་ཉུང་ངུར་བསྡུས་པ་ལྡེབ། ༤ 793-800 བརྒྱུད་འདེབས་ལྡེབ། ༢ 801-803 འཆི་མེད་ཚེ་ཡི་ཕྲིན་ལས་ཀྱི་བྱང་བུ་ལ་ལྡེབ། ༩ 805-821 ཚེ་འགུགས་བསྐུལ་བྱང་ལྡེབ། ༡ 823-824 ཆོས་སྲུང་རྣམས་ཀྱི་རྒྱུན་གསོལ་ལྡེབ། ༡ 825-826 གཏེར་སྲུང་བཛྲ་ཀ་ཤའི་མཆོད་སྤྲིན་ལྡེབ། ༡ 827-828 ཚོགས་བསྡུས་ལྡེབ། ༡ 829 བདག་འཇུག་གི་ཆོ་ག་ལྡེབ། ༦ 831-841 ཞི་ཁྲོའི་ལུས་དཀྱིལ་སྐྱེད་བཟླས་དང་གཙོ་ལས་བུམ་སྒྲུབ་ལས་སྦྱོར་གྱི་བཟླས་པ་མཆོད་སྐོང་སྒྲིབ་སྦྱོང་སྨོན་ལམ་བཅས་ཀྱི་ཆོ་ག་ཀུན་བཟང་ཁྲུས་ཆབ་ལ་ལྡེབ། ༡༩ 843-880 རིགས་དྲུག་གནས་སྦྱོང་དམིགས་བཟླས་ཟུར་བྱང་གསར་བྲིས་ལྡེབ། ༡ 881-882 ཚེ་འདས་གནས་འདྲེན་ལྡེབ། ༤ 883-890 གནས་འདྲེན་དབང་སྐབས་འབྱིན་འཇུག་མང་དགོས་སྟབས་བདེར་དཀྱུས་གཅིག་གསར་བྲིས་ལྡེབ། ༢ 891-893 ཞི་ཁྲོའི་ལྷ་དབང་བཀོལ་བྱང་ལྡེབ། ༢ 895-897 བླ་བླུ་བྱ་ཚུལ་ལྡེབ། ༢ 899-902 ཕྲིན་ལས་རྣམ་བཞི་མྱུར་དུ་སྒྲུབ་པའི་སྲེག་བླུག་གི་ཆོ་ག་ལྡེབ། ༡༤ 903-930 རྩ་བའི་དབང་བསྐུར་རྒྱས་པའི་ཆོ་ག་བཀླག་ཆོག་ཏུ་བསྡེབས་པ་ལྡེབ། ༡༡ 931-952 ཐུན་མོང་ཚེ་ཡི་དབང་བསྐུར་ལྡེབ། ༤ 953-960 རྒྱུན་གྱི་རྣལ་འབྱོར་ལྡེབ། ༢ 961-964 བསྙེན་སྒྲུབ་བྱ་ཚུལ་གྱི་ཡི་གེ་ལྡེབ། ༦ 965-975 བཅས་བཞུགས་སོ། །སརྦ་མངྒ་ལཾ།། །། ༄༅། །འོད་གསལ་སྤྲུལ་པའི་རྡོ་རྗེའི་དགོངས་གཏེར་རྩ་གསུམ་འོད་གསལ་སྙིང་ཏིག་གི་ཆོས་སྐོར་གཏེར་གཞུང་རྩ་བ་སྔོན་བཞུགས་དང་ཡན་ལག་ཕྱིས་སུ་ཞལ་སྐོང་ཞུས་པ་སྟེ་ཡོངས་རྫོགས་ཀྱི་བཞུགས་བྱང་ཡིན་ནོ། ། རྩ་གསུམ་འོད་གསལ་སྙིང་ཏིག་གི་ཆོས་སྐོར་རྩ་བ་དང་ཡན་ལག་རྣམས་ཀྱི་བཞུགས་བྱང་ལ། ཐོག་མར་གཏེར་གཞུང་རྩ་བ་ལས་རྩ་གསུམ་སྤྱི་ཁྱབ་ཀྱི་ཟབ་དོན་ངེས་དགོས་པའི་སྐོར་ལ། རིག་འཛིན་རྩ་རྒྱུད་ཡེ་ཤེས་དྲྭ་བ། 10-12 རྩ་གསུམ་སྒྲུབ་ཐབས་ལུང་གི་དུམ་བུ། 12-13 མན་ངག་འཇའ་ལུས་རྡོ་རྗེའི་ཚིག་རྐང་བཅས་སོ།། 13-16   དེ་ནས་བྱིན་རླབས་རྩ་བ་བླ་མ་སྐུ་གསུམ་སྒྲུབ་ཐབས་དང་དབང་ཆོག་ལས་ཚོགས་བཅས་ཀྱི་སྐོར་ལ། སྔོན་འགྲོའི་ངག་འདོན་བྱང་ཆུབ་མྱུར་ལམ། 17-21 གསོལ་འདེབས་བྱིན་རླབས་མྱུར་ལམ། 21-22 བརྒྱུད་འདེབས་བྱིན་རླབས་སྤྲིན་ཕུང་། 22-24 ཕྱི་སྒྲུབ་སྒྱུ་འཕྲུལ་དྲྭ་བ་སྤྲུལ་སྐུ་གསང་འདུས་ཐོད་ཕྲེང་རྩལ། 24-39 དེའི་ཚེ་ལས་འཆི་མེད་སྲོག་སྒྲུབ། 39-41 ཡན་ལག་ཚོགས་ཀྱི་འཁོར་ལོ། 41-46 སྐོང་བཤགས་འོད་གསལ་ཐོལ་གླུ། 46-52 རྒྱས་པ་ཐུན་མོང་སྨིན་བྱེད་ཡེ་ཤེས་ཐིག་ལེ། 52-61 དེའི་ལྷ་དབང་ཡེ་ཤེས་ཆར་འབེབ། 61-67 འབྲིང་པོ་དབང་བཞི་ཡེ་ཤེས་དཔལ་སྟེར། 67-69 བསྡུས་པ་བྱིན་རླབས་བརྡ་ཡི་དབང་ལྔ་དང་གསུང་དང་ཐུགས་དང་རིག་དབང་ལྔའི་དབང་ཚིག་ཕྱག་བྲིས་དངོས་ཡོད་གསར་རྙེད་འགའ་བཅས། 69-72 གཏོར་དབང་བྱིན་རླབས་དཔལ་སྟེར། 72-73 དབང་བཞིའི་ལམ་རིམ་ཟབ་ཁྲིད་ཤོག་གཅིག་མ་ཕྱག་བྲིས་པར་གསར་ལས་སྔོན་མེད་གསར་རྙེད། 73-75 ཚེ་སྒྲུབ་འཆི་མེད་དྲྭ་བའི་བྱིན་འབེབ་ཡེ་ཤེས་མཆོག་སྩོལ། 75-76 ཚེ་སྒྲུབ་འཆི་མེད་དྲྭ་བ། 76-85 དེའི་དབང་བཞི་ཡེ་ཤེས་སྙིང་པོ། 85-89 ཆོས་ཚན་གྱི་མཚན་བྱང་དཔེ་ཐོ་ཞིག 89 །ཐམས་ཅད་ལྷུན་གྲུབ་བུདྡྷ་ཐོད་ཕྲེང་རྩལ་གྱི་སྒོས་སྒྲུབ་དང་ཐོད་ཕྲེང་རིགས་ལྔ་སྤྱི་འགྲོའི་དབང་དང་བུདྡྷའི་སྒོས་དབང་། 89-96 ཞི་མཛད་རྡོ་རྗེ་ཐོད་ཕྲེང་རྩལ་གྱི་སྒོས་སྒྲུབ་སྒོས་དབང་། 96-102 རྒྱས་མཛད་རཏྣ་ཐོད་ཕྲེང་རྩལ་གྱི་སྒོས་སྒྲུབ་སྒོས་དབང་། 102-108 དབང་མཛད་པདྨ་ཐོད་ཕྲེང་རྩལ་གྱི་སྒོས་སྒྲུབ་སྒོས་དབང་། 108-114 དྲག་པོའི་ལས་མཛད་ཀརྨ་ཐོད་ཕྲེང་རྩལ་གྱི་སྒོས་སྒྲུབ་སྒོས་དབང་། 114-121 ནང་སྒྲུབ་པདྨ་དྲྭ་བ་ལོངས་སྐུ་ཐུགས་རྗེ་ཆེན་པོ། 121-129 གསང་སྒྲུབ་འོད་གསལ་དྲྭ་བ་ཆོས་སྐུ་སྣང་བ་མཐའ་ཡས། 129-135 ཡང་གསང་བླ་མ་དྲག་པོ་ཡི་དམ་དགོངས་འདུས་བཅས་སོ།། 135-142   དེ་ནས་དངོས་གྲུབ་རྩ་བ་ཡི་དམ་སྒྲུབ་སྡེ་སོ་སོའི་སྒྲུབ་དབང་ལས་ཚོགས་བཅས་ཀྱི་སྐོར་ལ། སྐུ་འཇམ་དཔལ་འཆི་བདག་ཟིལ་གནོན་དབང་བཅས། 143-147 གསུང་འཆི་མེད་དབང་ཆེན་འདུས་པ་དང་དེའི་སྨིན་བྱེད་བྱིན་རླབས་སྣང་བ། 147-158 ཐུགས་ཞི་མ་ཁྲོ་རྡོ་རྗེ་རྣམ་པར་འཇོམས་པའི་སྒྲུབ་པ་དང་དབང་ཆོག་ཁྲུས་བྱབ་འཁོར་ལོ་རྫས་སྲུང་མེ་མཆོད་རྒྱུད་སྡེ་བཞི་འབྲེལ་སྒྲུབ་ཚུལ་བཅས། 158-183 ཐུགས་ཁྲག་འཐུང་འདུས་པའི་དྲིལ་སྒྲུབ་དང་དེའི་དབང་ཆོག 183-195 །ཡོན་ཏན་བདུད་རྩི་བདེ་ཆེན་སྙིང་པོ་ལས་ཀྱི་སྟ་གོན་ཙམ་ལས་མེད་པ། 195-196 ཕྲིན་ལས་ཕུར་པ་འདུས་པའི་དྲིལ་སྒྲུབ་ཨ་ནུའི་སྒོམ་ཁོག་ལྟར་དང་དེའི་དབང་ཆོག 196-203 །ཡང་ཕུར་པ་འདུས་པའི་དྲིལ་སྒྲུབ་བསྙེན་པའི་དབུར་ཕབ་འཕྲོ་ལུས་པ་མ་ཧཱའི་སྒོམ་ཁོག་ལྟར་བྱོན་པ་བཅས་སོ།། 203-209   དེ་ནས་འཕྲིན་ལས་ཀྱི་རྩ་བ་མཁའ་འགྲོ་དང་ཆོས་སྐྱོང་སྐོར་ལ། ཕག་དཀར་སྒྲུབ་ཐབས་ཡེ་ཤེས་སྣང་བ་དབང་བཅས། ཕྲིན་ལས་ཁྲིགས་བསྡེབས་ཡེ་ཤེས་སྣང་བའི་རྒྱན། ཕག་དཀར་རྒྱུན་ཁྱེར་སྙིང་པོར་དྲིལ་བ། ཕག་མོའི་མེ་མཆོད་ཕྲིན་ལས་སྣང་བའི་རྒྱན། ཕག་དཀར་མེ་མཆོད་སྐབས་ལྷ་བསྐྱེད་འཛུད་བྱང་། ཕག་མོ་དཀར་མོའི་ཚེ་སྒྲུབ་དབང་བཅས།་་་མཁའ་འགྲོ་ཕག་དཀར་སྐོར་རྩ་བ་ཡན་ལག་ཁ་སྐོང་བཅས་གང་ཡོད་གཏེར་མཛོད། ཛི༽པོད་ཤེས་རབ་རྒྱས་ལས་ཁོངས་སུ་བཞུགས་ཟིན་པས་འདིར་ཡང་གཞག་མ་བྱས་པ་ཡིན་ནོ། །བཀའ་སྲུང་གསོལ་མཆོད་རྡོ་རྗེའི་དྲྭ་བ་བཅས་འོད་གསལ་སྤྲུལ་པའི་རྡོ་རྗེས་གཏན་ལ་ཕབ་པའི་རྩ་བའི་སྐོར་རོ།། 211-217 ཆོས་སྐོར་འདིའི་མིན་ཡང་ཕྱག་བྲིས་གསར་མཇལ་ལ་ཡོད་པ་གསར་བཙུད་གྲས།་་་་རྩ་གསུམ་འཇམ་དཔལ་ཐུགས་ཏིག་ལས༔ ལོ་རྒྱུས་ངེས་ཤེས་སྒྲོན་མ་བཞུགས༔ 217-222 རྩ་གསུམ་འཇམ་དཔལ་ཐུགས་ཏིག་ལས༔ སྨིན་བྱེད་དབང་གི་སྒྲོན་མ་བཞུགས༔་་་་སྔོན་སྲོལ་འོད་སྙིང་དབང་ལ་སློབ་མ་སྟ་གོན་འདི་ལྟར་མཛད་ཀྱང་དིལ་མཁྱེན་རིན་པོ་ཆེས་དབང་སྒྲིག་མཛད་སྐབས་དཔེ་མེད་པས་དགོངས་གཏེར་ནང་མཐུན་ཡིན་མཉམ་གྱིས་འཕགས་མའི་སྙིང་ཐིག་ལྟར་བྲིས་མཛད་པར་གསུངས་ཡོད།་་་དགོངས་གཏེར་འཇམ་དཔལ་ཐུགས་ཏིག་སྐོར་རྒྱ་ཆེར་ཡོད་ཚོད་ཀྱང་གདུལ་བྱའི་སྐལ་པར་འདི་གཉིས་ཙམ་ལས་མངོན་གྱུར་དུ་མེད་པར་གྲགས་སོ།། 222-225 བདེ་གཤེགས་ཡོངས་འདུས་པདྨ་གར་དབང་སྒྲུབ་བྱང་། 225-230 བཅས་དང་། གཉིས་པ་འཇམ་མགོན་རིན་པོ་ཆེ་དང་དིལ་མཁྱེན་རིན་པོ་ཆེས་ཞལ་སྐོང་ཞུས་པ་ཡན་ལག་གི་སྐོར་ལ། མ་ཧཱའི་སྒོམ་ཁོག་ལྟར་གྱི་ཕུར་པ་འདུས་པའི་དྲིལ་སྒྲུབ་ཕབ་འཕྲོའི་མཇུག་གཏན་ལ་ཕབ་པ་དང་དེའི་དབང་ཆོག 230-247 །བཀའ་སྲུང་སྲོག་དབང་རྡོ་རྗེའི་རྒྱ་ཅན། 247-250 བཅས་གཏེར་གཞུང་ཁ་སྐོང་སྟེ་དེ་རྣམས་རིང་སྦྲེལ་ལ་ལྡེབ། ༡༢༡ 9-250 སྔོན་འགྲོའི་ཟུར་འདེབས་བླ་མའི་རྣལ་འབྱོར་ཟབ་ལམ་སྙིང་པོ་ལྡེབ། ༣ 251-255 ཕྱི་སྒྲུབ་སྤྲུལ་སྐུ་གསང་འདུས་ཐོད་ཕྲེང་རྩལ་གྱི་རྒྱུན་ཁྱེར་ལྡེབ། ༢ 257-260 ནང་སྒྲུབ་ལོངས་སྐུ་ཐུགས་ཆེན་པདྨ་དྲྭ་བའི་རྒྱུན་ཁྱེར་ལྡེབ། ༢ 261-263 ཡང་གསང་བླ་མ་དྲག་པོ་དགོངས་འདུས་རྒྱུན་ཁྱེར་ལྡེབ། ༢ 265-267 རྡོ་རྗེ་རྣམ་པར་འཇོམས་པའི་རྒྱུན་ཁྱེར་ལྡེབ། ༢ 269-272 བཀའ་སྲུང་ཕྲིན་ལས་རྒྱས་སྤྲོས་ལྡེབ། ༦ 273-283 ཡང་གསོལ་མཆོད་ལྡེབ། ༢ 285-288 རྩ་གསུམ་འོད་གསལ་སྙིང་ཏིག་གི་སྨིན་ལམ་དབང་གི་ཕྲེང་བ་ཡེ་ཤེས་བདུད་རྩིའི་གསང་མཛོད་ལྡེབ། ༡༧༩ 289-646 མ་ཧཱའི་སྒོམ་ཁོག་ལྟར་གྱི་ཕུར་པ་འདུས་པའི་དྲིལ་སྒྲུབ་ཀྱི་དབང་གི་ཆོག་སྒྲིག་རྡོ་རྗེ་བདུད་རྩིའི་བུམ་བཟང་ལྡེབ། ༡༠ 647-665 ཕག་དཀར་སྨིན་བྱེད་ཆོག་སྒྲིག་བྱིན་རླབས་སྣང་བའི་རྒྱན་འཇམ་མགོན་གསུང་། ཕག་དཀར་བདེ་ཆེན་དཀར་མོའི་ཚེ་དབང་ཆོག་ཁྲིགས། བཀའ་སྲུང་སྲོག་དབང་ཆོག་ཁྲིགས་མི་འགྱུར་རྡོ་རྗེའི་མདུད་རྒྱ་ལྡེབ། ༥ 667-676 རྒྱུད་ལུང་མན་ངག་གི་དགོངས་དོན་འདུས་གསལ་དུ་བཤད་པ་འོད་གསལ་ཡེ་ཤེས་ཉིན་བྱེད་ལྡེབ། ༢༡ 677-718 རྩ་གསུམ་འོད་གསལ་སྙིང་ཏིག་གི་རྩ་གསུམ་ཡོངས་རྫོགས་ཀྱི་བསྙེན་སྒྲུབ་ཟིན་ཆུང་ལྡེབ། ༤ 719-726 བཅས་གར་དབང་འོད་གསལ་མདོ་སྔགས་གླིང་པས་ཡང་དུ་གཏན་ལ་ཕབ་ཅིང་ཡིག་ཆ་གསར་དུ་མཛད་ནས་སྤེལ་བའི་བཀའ་དྲིན་ལས་སྨིན་གྲོལ་དང་བསྐྱེད་རྫོགས་ལས་ཚོགས་བཀའ་སྲུང་བཅས་ཟབ་རྒྱས་སུ་བཞུགས་པའོ། །དེ་ལྟར་རྗེ་བཙུན་བླ་མ་ཐམས་ཅད་མཁྱེན་གཟིགས་༧འོད་གསལ་སྤྲུལ་པའི་རྡོ་རྗེའི་དགོངས་གཏེར་དང་། སླད་ནས་༧དིལ་མཁྱེན་རིན་པོ་ཆེ་གར་དབང་འོད་གསལ་མདོ་སྔགས་གླིང་པའི་དགོངས་གཏེར་དང་གསར་མཛད་རྩ་གསུམ་འོད་གསལ་སྙིང་ཏིག་གི་ཞལ་སྐོང་ཆོས་སྐོར་བཅས་ཟབ་རྒྱས་སུ་བཞུགས་པ། མ་བུ་ཟུང་བསྡེབས་ཀྱི་དཔེ་རྒྱུན་དང་སྨིན་གྲོལ་རྒྱབ་རྟེན་བཅས་ཀྱི་རྒྱུན་ཤིན་ཏུ་དཀོན་པས། སྔོན་མེད་ཀྱི་ཟབ་གསང་མཆོག་ལ་ཅི་དགར་ལོངས་སྤྱོད་པའི་ཆེད་དུ་གཏེར་མཛོད་དཀྱུས་སུ་བཞུགས་སུ་གསོལ་ཏེ་པར་འགྲེམ་ཞུས་པ་དགེ་ལེགས་རྣམ་པར་རྒྱལ་བར་གྱུར་ཅིག །མངྒ་ལཾ།། །། ལང་གྲོ་ལོ་ཙཱ་བ་ཆེན་པོ་དཀོན་མཆོག་འབྱུང་གནས་ཀྱི་རྣམ་འཕྲུལ་རྩོད་བྲལ་སྤྲུལ་པའི་གཏེར་ཆེན་རྗེ་དྲུང་ཕྲིན་ལས་བྱམས་པའི་འབྱུང་གནས་སམ། གསང་བའི་མཚན་བདུད་འཇོམས་ནམ་མཁའི་རྡོ་རྗེར་གྲགས་པ་གང་གིས། ཁམས་ཀྱི་གླ་བ་རྐང་གཅིག་ཡེ་རྒྱལ་ནམ་མཁའ་མཛོད་ནས་སྤྱན་དྲངས་པའི་ཟབ་ཆོས་རྩ་གསུམ་ཚེ་སྒྲུབ་པདྨ་གསང་ཐིག་གི་ཆོས་སྡེ་ཉིད། རྒྱ་ཆེན་བཀའི་སྡུད་པོ་འཇམ་མགོན་བློ་གྲོས་མཐའ་ཡས་ཀྱི་ཞལ་སྔ་ནས་ཀྱིས་རིན་ཆེན་གཏེར་མཛོད་དཀྱུས་སུ་བཞུགས་པར་བཞེད་ནའང་ཡུལ་དུས་ཀྱི་དབང་གིས་དགོངས་པ་ལམ་ལུས་སུ་གྱུར་པ་ཉིད། ད་ལམ་བསྟན་རྒྱུན་ལ་དམིགས་ཏེ་འདིར་དཀྱུས་གཅིག་ཏུ་དགོད་པ་ལ། ཟབ་ཆོས་པདྨ་གསང་ཐིག་གི་དཀར་ཆག་ལྡེབ། ༡ 727-728 རྩ་རྒྱུད་པདྨ་ཟབ་པ་དང་མ་ཚང་བ་ཁ་སྐོང་མན་ངག་འཐོར་བུའི་རྒྱུད་བཅས་ལྡེབ། ༩ 729-746 རྩ་རྒྱུད་པདྨ་ཟབ་པའི་བསྡུས་འགྲེལ་ལྡེབ། ༡༩ 747-784 སྨིན་བྱེད་དབང་གི་བྱང་བུ་དང་ཚེ་དབང་གཏེར་གཞུང་ལྡེབ། ༤ 785-792 སྔོན་འགྲོའི་ངག་འདོན་ཉུང་ངུར་བསྡུས་པ་ལྡེབ། ༤ 793-800 བརྒྱུད་འདེབས་ལྡེབ། ༢ 801-803 འཆི་མེད་ཚེ་ཡི་ཕྲིན་ལས་ཀྱི་བྱང་བུ་ལ་ལྡེབ། ༩ 805-821 ཚེ་འགུགས་བསྐུལ་བྱང་ལྡེབ། ༡ 823-824 ཆོས་སྲུང་རྣམས་ཀྱི་རྒྱུན་གསོལ་ལྡེབ། ༡ 825-826 གཏེར་སྲུང་བཛྲ་ཀ་ཤའི་མཆོད་སྤྲིན་ལྡེབ། ༡ 827-828 ཚོགས་བསྡུས་ལྡེབ། ༡ 829 བདག་འཇུག་གི་ཆོ་ག་ལྡེབ། ༦ 831-841 ཞི་ཁྲོའི་ལུས་དཀྱིལ་སྐྱེད་བཟླས་དང་གཙོ་ལས་བུམ་སྒྲུབ་ལས་སྦྱོར་གྱི་བཟླས་པ་མཆོད་སྐོང་སྒྲིབ་སྦྱོང་སྨོན་ལམ་བཅས་ཀྱི་ཆོ་ག་ཀུན་བཟང་ཁྲུས་ཆབ་ལ་ལྡེབ། ༡༩ 843-880 རིགས་དྲུག་གནས་སྦྱོང་དམིགས་བཟླས་ཟུར་བྱང་གསར་བྲིས་ལྡེབ། ༡ 881-882 ཚེ་འདས་གནས་འདྲེན་ལྡེབ། ༤ 883-890 གནས་འདྲེན་དབང་སྐབས་འབྱིན་འཇུག་མང་དགོས་སྟབས་བདེར་དཀྱུས་གཅིག་གསར་བྲིས་ལྡེབ། ༢ 891-893 ཞི་ཁྲོའི་ལྷ་དབང་བཀོལ་བྱང་ལྡེབ། ༢ 895-897 བླ་བླུ་བྱ་ཚུལ་ལྡེབ། ༢ 899-902 ཕྲིན་ལས་རྣམ་བཞི་མྱུར་དུ་སྒྲུབ་པའི་སྲེག་བླུག་གི་ཆོ་ག་ལྡེབ། ༡༤ 903-930 རྩ་བའི་དབང་བསྐུར་རྒྱས་པའི་ཆོ་ག་བཀླག་ཆོག་ཏུ་བསྡེབས་པ་ལྡེབ། ༡༡ 931-952 ཐུན་མོང་ཚེ་ཡི་དབང་བསྐུར་ལྡེབ། ༤ 953-960 རྒྱུན་གྱི་རྣལ་འབྱོར་ལྡེབ། ༢ 961-964 བསྙེན་སྒྲུབ་བྱ་ཚུལ་གྱི་ཡི་གེ་ལྡེབ། ༦ 965-975 བཅས་བཞུགས་སོ། །སརྦ་མངྒ་ལཾ།། །།


text:
ལྷ་རིས་སྒྱུ་རྩལ་པ་བསོད་ནམས་ཚེ་རིང་།
ས་ག་ཟླ་བའི་དཔལ་ཡོན་གྱིས་སྐྱེ་འགྲོ་ཡོངས་ལ་བག་ཡོད་ཞི་དུལ་གྱི་སྣང་བ་སྦྱིན་ནས་དབྱར་ཐོག་མའི་སྟ་གོན་ལ་རེམ་པའི་དུས་སྐབས་འདིར། ཀྲུང་དབྱང་རླུང་འཕྲིན་བརྙན་འཕྲིན་སྤྱི་ཁྱབ་ལས་ཁུངས་བོད་སྐད་འཕྲིན་ལམ་དང་མཚོ་སྔོན་བོད་སྐད་རླུང་འཕྲིན་གཉིས་ཀྱིས་མཉམ་འབྲེལ་ཐོག་གཉེར་བའི“བརྩོན་པའི་མི་ཚེ་ནི་སྐྱིད་ཀྱི་གཞི་མ་ཡིན”ཞེས་པའི་བཅར་འདྲི་ཚོ་ཆུང་གིས་རྩེ་གཞུང་སྐྱིད་པའི་སྨན་ལྗོངས་ཀྱི་མཐོང་ཐོས་མྱོང་གསུམ་པར་མིག་ལ་སྤྲད་ཅིང་རྨ་ལྷོ་སོག་རྫོང་ཕྱུགས་ཀྱི་ཕ་སའི་དམངས་ཕན་སྲིད་ཇུས་དངོས་བྲིས་སུ་ཕབ་ནས་རེབ་གོང་རིག་པ་འབྱུང་བའི་གྲོང་ཁྱེར་གྱི་རུམ་ཁོང་དལ་གྱིས་འགྲིམས་ཙ་ན། སྙན་པའི་གྲགས་པ་ཕྱོགས་ཀྱི་བུ་མོའི་རྣ་རྒྱན་ཏུ་འཆང་བའི་ཆོས་ཀྱི་སྡེ་ཆེན་པོ་རེབ་གོང་རོང་བོ་དགོན་ཆེན་ལྷམ་མེ་ལྷན་ནེར་འདྲེན་བྱེད་ཀྱི་རིས་སུ་བབས་བྱུང་ལ། བི་ཤྭ་ཀརྨའི་སོར་རྩེ་ལ་འགྲན་པའི་ལྷ་རིས་པ་རྣམས་ཀྱིས་འབྲི་བཞེངས་མཛད་པའི་ལྷ་སྐུ་དང་འབག་བཟོ། རྩིག་བཟོ་སོགས་ཀྱིས་མཚོན་པའི་སྒྱུ་རྩལ་གྱི་བརྩམས་ཆོས་རེ་རེས་རྒྱུས་མེད་ལྟད་མོར་འོང་བའི་ཡུལ་སྐོར་བ་རྣམས་ལ་ཚོན་གྱིས་བྲིས་པའི་ཡུལ་གྲུ་འདིའི་མཛེས་པ་མཐའ་དག་གཟེངས་སུ་བསྟད་ཡོད་པས་བལྟས་པ་ཙམ་གྱིས་ལྷ་རིས་སྒྱུ་རྩལ་གྱི་ཞིང་ཁམས་སུ་གྲགས་པའི་མིང་དོན་གཉིས་ལྡན་གྱི་མཚན་སྙན་བཟང་པོ་རྒྱུད་འཛིན་བྱས་ཡོད་པ་རེད།
འདས་པའི་བགྲང་བྱ་བཞི་བཅུ་ནི་མིག་རྡེབ་ཡུན་གྱི་དུས་སུ་སྣང་བས་བྱ་དངོས་ཀུན་ལ་འགྱུར་ལྡོག་གི་གོ་རིམ་ངེས་ཅན་ཞིག་བརྒྱུད་མྱོང་བ་ཆོས་ཉིད་དུ་གྲུབ་རྐྱེན་ས་གནས་འདི་གའི་མང་ཚོགས་ཀྱིས་རང་ལམ་རང་གིས་བཙལ་ཞིང་རང་གི་ལག་ཟུང་གཉིས་ལ་བརྟེན་ནས་བརྩོན་པའི་མི་ཚེར་སྐྱིད་ཀྱི་ཕྱྭ་གཡང་འཁོར་བའི་ཕུགས་ཀྱི་འདུན་མ་བྲག་ལ་བརྐོས་ཤིང་མཐའ་རུ་བསྐྱལ་བས། འདས་པའི་བགྲང་བྱ་བཞི་བཅུར་ཕྱི་མིག་འཕངས་ཚེ་མང་ཚོགས་ཀྱི་འཚོ་བའི་ཆུ་ཚད་དང་བསམ་བློའི་གོ་རྟོགས། ཚོང་གི་ཁེ་སྒྲུབ། ཁྱིམ་གྱི་འཁོས་ཀ ལུས་ཀྱི་རྩོལ་བ་སོགས་ལའང་སྔོན་ཆད་དང་བསྡུར་ན་གནམ་སའི་འཕོ་འགྱུར་བྱུང་ཡོད་པ་རེད།
བརྩོན་འགྲུས་ནི་བདེ་སྐྱིད་ཀྱི་གཞི་མ་ཡིན་པ་དང་། བརྩོན་འགྲུས་ལྡན་པའི་མི་ཚེ་ནི་ད་གཟོད་བདེ་སྐྱིད་ལྡན་པའི་མི་ཚེ་ཡིན་ཞེས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསུངས་གནང་ཡོད་པ་རེད། སྤྱི་ཚོགས་ཤིག་ལ་མཚོན་ན། བརྩོན་འགྲུས་ནི་དུས་རབས་འཕེལ་རྒྱས་སུ་འགྲོ་བའི་སྒུལ་ཤུགས་ཡིན་པ་དང་། མི་སྒེར་ལ་མཚོན་ནའང་བརྩོན་འགྲུས་ནི་རང་ཉིད་ནར་སོན་གྱི་ཐེམ་སྐས་ལྟ་བུ་ཡིན། ཨ་ཁུ་བསོད་ནམས་ཚེ་རིང་ལ་མཚོན་ན་མི་ལོ་བཞི་ཅུའི་ལང་ཚོའི་རིན་དོད་དེ་རང་གི་ཕ་མེས་ཡང་མེས་ཀྱིས་བཞག་པའི་ལྷ་རིས་སྒྱུ་རྩལ་ལ་བསྟིམས་ཤིང་དེར་བརྟེན་ནས་རང་གི་མི་ཚེའི་རིན་ཐང་རྙེད་པར་མ་ཟད་མི་རབས་རྗེས་མ་དང་ཡང་ན་རེབ་གོང་ས་ཆའི་སྲིད་འབྱོར་རིག་གསུམ་ཐད་ལའང་རང་ནུས་ཡོད་རྒུས་ལེགས་སྐྱེས་ཕུལ་དང་འབུལ་བཞིན་པའི་མི་བུ་ལྷག་བསམ་ཅན་ཞིག་རེད།
ལྷ་རིས་སྒྱུ་རྩལ་པ་བསོད་ནམས་ཚེ་རིང་གིས་བཞེངས་པའི་ལམ་རིམ་ཆེན་མོའི་ཐང་ག
བསོད་ནམས་ཚེ་རིང་ལགས་ནི་མཚོ་སྔོན་ཞིང་ཆེན་རྨ་ལྷོ་བོད་རིགས་རང་སྐྱོང་ཁུལ་ཐུན་རིན་རྫོང་གཉན་ཐོག་ཤང་རྐ་སར་གྲོང་ཚོ་ནས་ཡིན་པ་དང་། ཁོང་ལོ་བདུན་གྱི་སྟེང་རང་དང་གྲོང་ཚོ་གཅིག་པའི་དུད་ཚང་ཞིག་ལ་བུ་བསྐལ་དུ་ཕྱིན་པ་དང་། ལོ་གཅིག་འགོར་རྗེས་ལས་བསམ་སར་མི་འགྲོ་བསགས་སར་འགྲོ་ཞེས་པའི་དཔེ་བཞིན་ཕ་གཡར་འདས་པ་དང་། དེ་ནས་བཟུང་ཁྱིམ་ཚང་གི་འགན་ཡོངས་རྫོགས་ལོ་ན་བཅུ་གསུམ་ལོན་པའི་ཁོ་བོའི་ཕྲག་ཏུ་བབས་པས་འཚོ་རྟེན་གྱི་ཆེད་དུ་ཐོག་མར་རྐ་སར་གྱི་ལྷ་རིས་པ་གྲགས་ཅན་རྒན་ཀུན་བཟང་ལགས་ཀྱི་དྲུང་ནས་ལྷ་རིས་སྒྱུ་རྩལ་སྟེ་ཐང་ག་འབྲི་སྲོལ་ལོ་ལྔའི་རིང་འབད་བརྩོན་ངང་སྦྱོང་འགོ་བརྩམས། དེ་ནས་ལོ་བཅུ་དགུའི་ཐོག་སྒོ་ཕྱིར་གླ་རྒྱག་པར་འགྲོ་དགོས་ཀྱང་ལམ་གླ་མེད་སྟབས་ཐག་རིང་རྐང་པས་འཇལ་ནས་ཉིན་ཞག་གསུམ་ལྷག་སོང་ཙང་མདོ་སྨད་ཁྲི་ཀར་སླེབས་ཤིང་རང་ཉིད་ཀྱི་ལག་རྩལ་ལ་བརྟེན་ཏེ་འཚོ་བ་འཁྱོལ་ཙམ་བྱས། ཁོང་གིས་དེ་ལྟར་ཉིན་སྣེར་ཉིན་མཐུད་ཅིང་ཟླ་སྣེར་ཟླ་མཐུད་དེ་ཐང་ག་མང་པོ་ཞིག་བྲིས་པར་ཉིན་རེར་སྒོར་བཅུ་གསུམ་རེག་པས་སྐབས་དེའི་དགའ་ཚོར་ནི་བརྗོད་ཀྱིས་མི་ལང་ལ་སྨྲ་རུ་མི་གཏུབས་པའི་ཚེ་འདིའི་དགའ་སྤྲོ་ཆེ་ཤོས་དེ་ཡིན་ཞེས་སྔོན་གྱི་དཀའ་སྡུག་གི་འཚོ་བར་ཕྱིར་དྲན་བྱས་ཏེ་བརྗོད་བྱུང་།
དེ་ཡང་གནའ་མི་བོད་ཀྱི་ཁ་དཔེ་བཞིན་མི་སྐྱིད་དུས་སྡུག་དུས། ། ཐང་སྐྱ་དུས་སྔོ་དུས། ། ཞེས་པ་ལྟར་ཁོང་ལྷ་རིས་སྒྱུ་རྩལ་ལ་དགའ་བའམ་དུང་བའི་འབད་བརྩོན་གྱི་དབང་གིས་དགེ་རྒན་མང་པོ་བརྟེན་ནས་མུ་རུ་ལྷ་རིས་སྒྱུ་རྩལ་ཕྱོགས་ལ་འབད་བརྩོན་བྱས་པ་རེད། རྔམ་མཐུག་པའི་རེབ་གོང་རིག་འབྱུང་ཡུལ་གྱི་རིག་གནས་ཀྱི་མཁའ་དབུགས་སྟུག་པོིའི་བར་གླགས་ནས་ཁོ་བོས་ལྷ་རིས་སྒྱུ་རྩལ་གྱི་ཁ་དོག་ལ་སྔར་མེད་ཀྱི་བཀྲག་མདངས་སྤྲོས་པར་སྟ་གོན་བྱས། མི་ཡོན་ཏན་ཅན་དང་གསེར་བཟུང་བ། ། ས་གང་དུ་ཕྱིན་ཀྱང་དེ་རུ་བྲིན། ། ཟེར་བའི་ལེགས་བཤད་གཏམ་གྱི་སྡོམ་ཚིག་ལྟར་སྤྱི་ལོ2002ལོར་ཁོང་རྨ་ལྷོ་བོད་རིགས་རང་སྐྱོང་ཁུལ་ལས་རིགས་ལག་རྩལ་སློབ་གྲྭའི་ཆེད་ཞུས་དགེ་རྒན་དུ་གདན་དྲངས་ཏེ་བུ་སློབ་མང་དུ་བསྐྱངས།
དེ་བཞིན་ཁོང་གིས་ལྷ་རིས་སྒྱུ་རྩལ་གྱི་བུ་སློབ་སྐྱོང་ཞོར་སྲོལ་རྒྱུན་རིག་གནས་ཀྱི་ཡ་མ་བྲལ་བའི་གནའ་རྫས་བསྡུ་ཉར་ཕྱོགས་ལ་དང་དོད་བྱས་ཤིང་སྔ་རྗེས་སུ་གནའ་རྫས་ལྔ་བརྒྱ་ལྷག་བསྡུ་ཉར་བྱས་ཡོད་པ་དང་། ལོ་ལྔའི་རིང་དཀའ་སྡུག་གི་རྔུལ་ཆུས་བྲིས་གནང་མཛད་པའི་རིང་ཚད་ལ་སྨི་བརྒྱ་ལྷག་ཅན་གྱི《ལམ་རིམ་ཆེན་མོའི་ཐང་ག》ཞིག་ལེགས་འགྲུབ་བྱུང་ཡོད་པ་དང་། ས་གནས་དེ་གར་རྒྱ་ཁྱོན་ལ་མུའུ88ཡོད་པའི་རྟེན་རྫས་བཤམས་སྟོན་ཁང་ཞིག་འཛུགས་སྐྲུན་བྱས་ཏེ་བོད་ཀྱི་ལྷ་རིས་སྒྱུ་རྩལ་གཙོས་གནའ་རྫས་ཤུལ་བཞག་དག་མྱུར་སྐྱོབ་དང་། བསྡུ་ཉར། རྒྱུད་འཛིན། དར་སྤེལ། ཕྱི་ཕྱོགས་སུ་དྲིལ་སྒྲོག་བྱེད་པ་སོགས་ཀྱི་ཐད་ནུས་པ་བླ་ལྷག་འདོན་རྒྱུའི་ཆོད་སེམས་བཅངས་ཡོད་པ་རེད།


text:
མདང་དགོང་རྒྱ་གར་ནུབ་དང་བྱང་ཕྱོགས་ཁུལ་དུ་དྲག་ཆར་དང་ལྷག་རླུང་བརྒྱབ་སྟེ་མི་གྲངས་ ༤༢ དང་སེམས་ཅན་ ༤༠ ལྷག་རྐྱེན་འདས་སུ་ཕྱིན་ནས་མི་རྒྱུ་གཉིས་ལ་གནོད་སྐྱོན་ཆེན་པོ་ཐེབས་ཡོད་འདུག
རྒྱ་གར་གྱི་གསར་འགྱུར་བརྒྱུད་ལམ་ཁག་ཏུ་གནས་ཚུལ་ཐོན་པ་ལྟར་ན། ཁ་སང་དགོང་མོར་རྒྱ་གར་ཨུ་ཊར་མངའ་སྡེའི་ནུབ་ཕྱོགས་དང་ར་ཇི་སི་ཐན་གྱི་ཤར་ཕྱོགས་ཁུལ་དུ། དུས་ཡུན་ཆུ་ཚོད་བཞིའི་རིང་དྲག་ཆར་དང་ལྷག་རླུང་བརྒྱབ་སྟེ། མཉམ་འབྲེལ་རྒྱལ་ཚོགས་ཀྱི་རིག་དངོས་ཤུལ་བཞག་སྲུང་སྐྱོབ་ཀྱི་ཁོངས་སུ་ཡོད་པའི་རྒྱ་གར་གྱི་རིག་དངོས་གྲགས་ཅན་ཏྰ་ཇི་མ་ཧལ་ལ་གཏོར་སྐྱོན་ཐེབས་པ་དང་། ཁང་པ་དང་རྩིག་གྱང་འགྱེལ་སྟེ་མི་གྲངས་ ༤༢ རྐྱེན་འདས་དང་མི་ ༢༠༠ ལྷག་ལ་རྨས་སྐྱོན་བཟོས། དེ་བཞིན་བ་གླང་དང་ལུག་བཅས་སྒོ་ཟོག་སེམས་ཅན་ ༤༠ ལྷག་བསད། ས་ཁུལ་དེ་དག་ནང་གི་གློག་སྡོང་ ༦༠༠ ལྷག་གཏོར་བ་དང་། ཁུལ་དེའི་ཞིང་ས་བརྒྱ་ཆ་ ༨༠ ཙམ་ལ་གནོད་སྐྱོན་ཐེབས་ཡོད་འདུག་
དེ་རིང་སྔ་དྲོར་ཨུ་ཊར་ཛ་དྲག་མྱུར་སྐྱོབ་ཚན་པའི་འགན་འཛིན་པལ་སིན་(Pal Singh)ལགས་ཀྱིས། ད་ལྟ་ང་ཚོའི་རུ་ཁག་ནས་བསྐྱར་དུ་གློག་ལམ་འབྲེལ་མཐུད་ཀྱིས་མི་མང་ལ་རོགས་སྐྱོར་བྱེད་ཀྱི་ཡོད། ད་རེས་ནི་མི་དང་རྒྱུ་འབྱོར་གང་ཐད་ནས་གྱོང་གུད་ཚབས་ཆེན་ཐེབས་པའི་འབྱུང་ཁམས་གནོད་སྐྱོན་ཞིག་ཆགས་ཡོད། ཅེས་བརྗོད་འདུག་ལ། ད་ལྟའི་ཆར་ཁུལ་དེ་དག་ནང་འབྲེལ་ལམ་ཆད་དེ་ཛ་དྲག་མྱུར་སྐྱོབ་བྱེད་པར་དཀའ་ངལ་འཕྲད་བཞིན་ཡོད་འདུག
ར་ཇི་སི་ཐན་ཌོལ་པོར་(Dholpur)རྫོང་གི་ས་གནས་འཛུགས་སྐྲུན་ལས་ཁུངས་ཀྱི་འགན་འཛིན་ཤོ་ཆེའེ་ཏེ་གྷེ་(Shuchi Tyaagi)ལགས་ཀྱིས། འབྱུང་བའི་གནོད་སྐྱོན་ཐེབས་པའི་ཁྱིམ་ཚང་རེ་ལ་ཧིན་སྒོར་ཁྲི་ ༥ རེ་ཡིས་གུན་གསབ་སྤྲོད་རྒྱུ་ཡིན་པ་ཡོངས་བསྒྲགས་གནང་ཡོད་འདུག
ཡང་འབྲེལ་ཡོད་ལས་བྱེད་ཅིག་གིས་དྲག་ཆར་རླུང་འཚུབ་ཀྱི་རྐྱེན་ངན་འོག ཏྰ་ཇི་མ་ཧལ་གྱི་སྒོ་དང་ཀྭ་བ་སོགས་ལ་གཏོར་སྐྱོན་ཐེབས་ཡོད་པ་མ་ཟད། ཐོག་རྩེག་བཞི་པའི་རྩེ་ཏོག་རྣམས་གཡོ་འགུལ་ཐེབས་ཡོད་སྟབས། ད་ལྟ་འབྲེལ་ཡོད་ཞིག་གསོ་བྱེད་བཞིན་པའི་སྒང་ཡིན་སྐོར་བསྒྲགས་འདུག
ཕྱི་ལོ་ ༢༠༡༧ ལོར་རྒྱ་གར་ཏ་མན་ན་ཌུ་དང་ཀེ་རེ་
གསར་འགོད་པ། སྐལ་བཟང་སྦྱིན་པ།


text:
དང་པོ།
ངས་ནང་ལོགས་སུ་བྱ་བ་སྒྲུབ་སྐབས་ཨ་རིའི་གསེར་མགོ་མ་ཞིག་དང་གཉེན་སྒྲིག་བྱས་པ་དེས་ཕ་མ་གཉིས་གཙོ་བྱས་ཏེ། ཡུལ་མི་ཉེ་འབྲེལ་རྣམས་ལ་ཕོག་ཐུག་ཆེན་པོ་བཏང་བར་མ་ཟད།ཕན་ཚུན་བར་གྱི་འབྲེལ་བའང་རྦད་དེ་ཆད་སོང་། ཡུལ་མི་ཉེ་འབྲེལ་ཚོས“ཁྱོད་ལ་མཚོན་ན་ཕ་བཟང་རུས་པ་གསེར་དང་མ་བཟང་རུས་པ་དུང་ཡིན”ཞེས་ཁ་ཏ་སློབ་གསོ་ཅི་འདྲ་བཏང་རུང་བརྩེ་དུང་ནི་ནམ་ཡང་བརྩེ་དུང་ཡིན་པས་ངས་ཁོ་ཚོར་དོགས་སྣང་ཙམ་ཡང་མ་བྱས་ལ་ཁོ་ཚོས་ཀྱང་ང་རང་སྡེ་གྲལ་ནས་ཕུད་དེ་ཁ་ཡ་མ་བྱས་པར་ཏག་ཏག་ལོ་ངོ་ཧྲིལ་པོ་བཅོ་ལྔ་ཙམ་འགོར་འདུག མི་ཞིག་གི་ཚེ་ཚད་ནི་དེ་འདྲའི་རིང་རྒྱུ་མེད་པས། མི་ལོ་བཅོ་ལྔའི་རིང་ལ་ང་ཚོ་ཕན་ཚུན་སུ་ལ་མཚོན་ནའང་འགྱུར་ལྡོག་རབ་དང་རིམ་པ་ཞིག་བྱུང་ཡོད་པ་ནི་སྨོས་མ་དགོས། ལྷག་པར་ལོ་རྒས་ཀྱིན་རྒས་ཀྱིན་མི་སེམས་འདི་སྔར་ནས་ཇེ་སྙི་ནས་ཇེ་སྙིར་འགྲོ་བཞིན་པའང་དུས་ཚོད་ཀྱིས་ང་ཚོར་བྱིན་པའི་གནོན་ཤུགས་ཤིག་ཅི་ལ་མིན།
ངས་དེ་ལྟར་སེམས་བཞིན་ཁོ་ཚོས་ཅི་བྱེད་ན་བྱེད་དུ་ཆུགས། ཁ་ཡ་མ་བྱས་ན་ཡང་མ་བྱས་སྙམ་ཞིང་། གང་ལྟར་ཕ་ཡུལ་ལ་ཐེངས་གཅིག་ལོག་པའི་སེམས་ཐག་བཅད། ངས་རང་གི་བསམ་ཚུལ་འདི་ཆུང་མ་གསེར་མགོ་མར་བཤད་པ་ན། མོ་ལའང་སྤྲོ་སྣང་ཆེན་པོ་རྒྱས་ཤིང“དེ་ཡག་པོ་འདུག དངོས་གནས་ཡག་པོ་འདུག བུ་ཆུང་ཁྲིད་དེ་འུ་གསུམ་པོ་མཉམ་དུ་འགྲོ”ཟེར།
ཞིབ་འདང་ཞིག་བརྒྱབ་ན་དེ་ཡང་ཅུང་ཙམ་འགྲིག་གི་མི་འདུག ཐོག་མར་རང་གཅིག་པུ་སོང་ནས་ཚོད་ལྟ་ཞིག་བྱས་ན་འགྲིག་གི་རེད་བསམས།
ངས་དེ་ལྟར་ཨུ་ཚུགས་ཀྱིས་ཐག་གཅོད་བྱས་ཏེ། གོ་སྐབས་ཤིག་བཙལ་ནས་ལམ་དུ་ཆས་པ་ཡིན།
ལོ་ངོ་བཅོ་ལྔ་འགོར་སོང་། ངའི་ཕ་ཡུལ་དེ་ད་ལྟ་ཅི་འདྲ་ཞིག་ཡིན་ནམ། སྔོན་ཆད་གཡུ་སྔོན་རྩྭ་ཐང་ཞེ་ན་ཕྱུགས་ཁྲ་ཁྲའི་རུ་མ་ཐང་ལ་བརྡལ་བའི་འབྲོག་སྡེ་ཆེན་པོ་ཞིག་ཡིན། གཡུ་མདོག་གི་གོས་ཆེན་ཐང་ལ་བཏིང་འདྲའི་གཡུ་སྔོན་རྩྭ་ཐང་དེ་ལྷ་ཡི་བཟོ་བོས་པིར་གྱིས་བྲིས་པ་དང་མཚུངས་པར་མུ་ནས་མུ་མེད་པར་སྤང་རྒྱན་དཀར་དམར་དང་ལུག་མིག་མེ་ཏོག་སོགས་ཁྲ་ཆིལ་ལེར་བཞད་ཅིང་། ཕྱེ་མ་ལེབ་དང་གཡུ་སྦྲང་། ད་དུང་བྱེའུ་ཆུང་ཅོ་ཀ་སོགས་བྱ་བྱེའུ་འབའ་འབུ་མང་པོ་རང་དབང་གར་གྱིས་རྩེན་པའི་འཇིག་རྟེན་འདིའི་ཆེས་མཛེས་པའི་མེ་ཏོག་གི་སྐྱེད་ཚལ་ཞིག་ཡིན། དཔག་ཚད་ཁྱོན་ལ་དྲི་ཞིམ་སྨན་གྱི་བསུང་ངད་ལྡང་ཞིང་། གཡུ་ཆུ་སྔོན་མོ་ནི་དར་དཀར་གྱི་ཁ་བཏགས་རིང་མོ་ཞིག་དང་འདྲ་བར་ཀྱ་ཀྱུའི་འགྲོས་དང་། ལྷང་ལྷུང་གི་སྒྲ་ཡིས་ནམ་ཡང་ས་ཆེན་འདིའི་ཕ་མཐའ་འཚོལ་བར་བྱེད། གཡུ་ཆུའི་འགྲམ་ངོགས་སུ་རྟ་ནོར་ལུག་གསུམ་ས་ཆེན་འདིའི་ཕུན་ཚོགས་ཀྱིས་བཟི་ནས་རང་རང་ས་ན་འཚོ་བཅུད་ཕུན་སུམ་ཚོགས་པའི་རྩྭ་གསེབ་ལ་ཟུག་ཡོད། དུ་བའི་ལྕང་ལོ་གཡོ་བའི་སྲིད་པའི་སྦྲ་རྒན་དག་ནི་བསྐལ་བ་སྟོང་ཕྲག་མང་པོར་གཡུ་སྔོན་རྩྭ་ཐང་ལ་བརྒྱབ་པའི་ལྷན་པ་དང་འདྲ་བར་གཡོ་མེད་དུ་གནས་ཤིང་། མདོ་གདུགས་སྒྲོལ་གསུམ་དང་རྒྱལ་མཚན་རྩེ་མོ་སོགས་སྒོ་དར་མང་པོ་དལ་བུའི་རླུང་གིས་བསྐྱོད་ཚེ་ཟབ་མོའི་ཆོས་སྒྲ་ལྷང་ལྷང་སྒྲོག་པར་བྱེད། ཨ་ཨ། ངའི་ཕ་ཡུལ་དེ་ངོ་མ་ལྷ་ཡུལ་དང་འདྲ་ཡ། གྲོང་ཁྱེར་ནས་བསྡད་ཀྱིན་བསྡད་ཀྱིན་ཕ་ཡུལ་དྲན་ཞིང་། ལོ་རྒས་ཀྱིན་རྒས་ཀྱིན་ལྷག་ཏུ་དྲན།
གཉིས་པ།
ངས་རེ་བ་རི་རབ་འདྲ་ཞིག་ཁུར་ཏེ་རང་གི་ལྟེ་ཁྲག་འཕོ་སའི་གཡུ་སྔོན་རྩྭ་ཐང་དུ་སླེབས་པ་ན། ངའི་མིག་ལམ་དུ་ཐོག་མར་མངོན་པ་ནི་ཚོད་ཚོད་ལ་རླུང་དམར་ལྡང་ཞིང་ས་རྡུལ་འཚུབ་ཡོང་བའི་མྱ་ངམ་ཐང་ཆེན་ཞིག་ལས་སྔོན་ཆད་ཀྱི་མཛེས་སྡུག་ཡིད་དུ་འོངས་པའི་གཡུ་སྔོན་རྩྭ་ཐང་དེ་རྨི་ལམ་ནང་བཞིན་གང་ཞིག་ཏུ་འཇའ་ལྟར་ཡལ་འདུག རྩྭ་ཐང་ཧྲིལ་པོ་ཕལ་ཆེར་བྱེ་སར་གྱུར་ནས་རང་ཚུགས་མེད་པའི་རྩྭ་རྐང་ཁ་ཤས་ལས་མཐོང་རྒྱུ་མི་འདུག་ལ། སྔོན་ཆད་ཀྱི་གཡུ་ཆུ་སྔོན་མོ་ནི་ཡུགས་ས་མ་ཞིག་གི་མིག་ཆུ་དང་འདྲ་བར་ཆད་མ་མཐུད་ཅིག་ལས་མཐོང་རྒྱུ་མི་འདུག ང་ཐོན་པ་མཐོང་རྗེས་ཨ་བྲ་དང་ཙི་གུ་ཆེ་ཆུང་མང་པོས་མགོ་བོ་མཐོན་པོར་བཏེགས་ཏེ། ཁོ་ཚོའི་མངའ་ཁོངས་སུ་མགྲོན་པོ་ཆ་མེད་ཅིག་སླེབས་པར་སོ་ལྟ་བྱེད་པའམ། ཡང་ན་མཚར་སྣང་སྐྱེས་འདུག དེ་ལས་ཀྱང་ཡ་མཚར་བ་ཞིག་ནི་ངའི་རུ་སྡེ་ཁྲ་མོ་གང་ཞིག་ལ་བུད་སོང་ངམ། སྦྲ་ནག་ལྕོང་མོ་འདྲ་ཞིག་ཕར་ཞོག ཐ་ན་སྒྱེད་པུ་ཡོད་པའི་མཚེར་ཤུལ་ཞིག་ཀྱང་བཙལ་ནས་མི་རྙེད། ངས་ཐང་སྟོང་གི་རླུང་བུའི་བསེར་སྒྲར་ཉན་བཞིན་དམིགས་ཡུལ་ཅི་ཡང་མེད་པར་གང་སར་སྐོར་ཉུལ་ཞིག་བྱས། ཁུང་བུ་ཞིག་གི་སྒོ་ན་ཨ་བྲའི་སྒོ་སྲུང་ངམ་ཐོན་མིའི་ཡིག་སྐད་དུ་ནེ་ལེ་ཟེར་བའི་འདབ་ཆགས་ཆུང་ཆུང་ཞིག་ཡོད་པ་དེས་ཁུང་བུ་ཞིག་གི་ནང་ལ་སྐེ་གཟུར་ནས་ལྟ་ཞིང་། ཡང་གཤོག་འགྱུར་དང་བཅས་གང་ཞིག་ཏུ་འཕུར་འགྲོ་ཞིང་། ཅུང་ཙམ་ནས་ཕྱིར་འཕུར་ཡོང་སྟེ་ཡང་བསྐྱར་སྐེ་གཟུར་ཏེ་ཁུང་བུ་དེའི་ནང་དུ་ལྟ་བར་བྱེད། ང་རང་ཡ་མཚན་སྐྱེས་ཏེ་དལ་བུར་ཁུང་སྒོ་དེར་བཅར་བ་ན། ཁུང་བུ་དེ་ལས་མི་སྐད་ལྟ་བུའི་སྐད་སྒྲ་ཡ་མཚན་ཞིག་གྲག་གིན་འདུག་ལ་བལྟས་ཚོད་ཀྱིས་འུར་ཟིང་གིས་ཁེངས་པའི་འདུ་ཚོགས་ཤིག་རེད་ཨང་སྙམ་པའི་ཚོར་བ་སྟེར། ངས་ཁུང་སྒོ་དེར་ལག་འཁྱེར་ཁ་པར་གྱིས་པར་ཞིག་བརྒྱབ་རྗེས་ཧ་ཅང་ཉམས་མྱོང་དང་འཇོན་ཐང་ཡོད་པའི་མྱུལ་ཞིབ་པ་ཞིག་དང་འདྲ་བར་སེམས་ཆུང་དང་དོགས་ཟོན་ངང་དལ་མོར་ཁུང་བུ་དེའི་ནང་དུ་འཛུལ།
གསུམ་པ།
ང་རང་ཁུང་བུ་དེའི་ནང་དུ་འཛུལ་བ་དང་ཆེས་ཐོག་མར་མཐོང་བ་ནི་ས་འོག་གི་གྲོང་ཁྱེར་ཆེན་པོ་ཞིག་ལགས། རྒྱུས་ལོན་རགས་ཙམ་བྱས་པར། མ་གཞི་ས་འོག་གི་གྲོང་ཁྱེར་ཆེན་པོ་འདི་ནི་སྔོན་ཆད་གཡུ་སྔོན་རྩྭ་ཐང་ན་སྟོབས་འབྱོར་དང་མངའ་ཐང་གིས་སྙེམས་པའི་ངའི་ཕ་ཡུལ་དེ་གཡུ་སྔོན་ཚོ་བ་རེད་འདུག
དུས་ནམ་ཞིག་ནས་བཟུང་གཡུ་སྔོན་རྩྭ་ཐང་དུ་ཨ་བྲ་དང་ཙི་གུ་ཁ་དར་བས་ཁོ་ཚོས་ཇི་ལྟར་འཐབ་རྩོད་བྱས་ཀྱང་ནུས་པ་མེད་པར་གྱུར། ལྷག་པར་སྡེ་བཤིག་མཁན་ནག་མོ་ཡིན། ས་བཤིག་མཁན་བྱི་ལོང་ཡིན་ཞེས་པ་ལྟར། ས་འོག་གི་བྱི་ལོང་མང་པོས་ཀྱང་ས་ཆེན་འདི་འབའ་འབུར་མང་པོའི་ས་ནག་གི་འཇིག་རྟེན་ཆུང་ཆུང་ཞིག་ཏུ་བཏང་། ཁོ་ཚོས་ལོ་ནས་ལོ་དང་ཟླ་ནས་ཟླ་ལ་མཐུད་དེ་ས་འོག་གི་བྱི་ལོང་དང་ས་ཐོག་གི་ཨ་བྲ་གསོད་པའི་བྱ་འགུལ་ཐེངས་མང་སྤེལ་ན་ཡང་། དེ་དག་རེ་རེ་བཞིན་ཇུས་ཉེས་བྱུང་བའི་དམག་འཐབ་ཞིག་དང་འདྲ་བར་ཕམ་པར་གྱུར་པར་མ་ཟད། དེ་ལས་ལྡོག་སྟེ་ཨ་བྲ་དང་ཙི་གུ ད་དུང་བྱི་ལོང་སོགས་ཇེ་མང་དུ་གྱུར་ཏེ་མེ་ཏོག་སྣ་ཚོགས་ཁྲ་ཆིལ་ལེར་བཞད་པའི་གཡུ་སྔོན་རྩྭ་ཐང་དེ་ས་ནག་དང་བྱེ་སར་བཏང་བར་མ་ཟད། སྐད་ཅིག་དེ་ཉིད་ལ་མི་རྟག་པའི་བརྟུལ་ཞུགས་དང་དུ་ལེན་དུ་བཅུག སྡེ་བ་ཡོངས་ནས་བླ་མ་དང་སེར་མོ་བ་མང་པོ་ཞུས་ཏེ་རི་ཁྲུས་དང་ཚ་བསུར་འཕུད་པ་སོགས་བཅའ་བ་རིམ་གྲོ་ཅི་འདྲ་བསྒྲུབས་རུང་མེ་ཐོག་ཏུ་སྣུམ་བླུགས་པ་ཇི་བཞིན་ཇེ་རྩོག་ཏུ་འགྲོ་བ་ལས་ཇེ་བཟང་དུ་མ་སོང་ལ། སྔགས་པ་དམ་ཆོས་ཀྱིས་བྲ་འཇོམས་དུང་ཕྱུར་གྱི་ཟློག་ཆེན་ཞིག་འཕངས་རུང་སེན་རྗེས་ཙམ་ཡང་མ་བབས། རིམ་བཞིན་ཟོག་ལུག་གི་ཤ་ཤེད་ལྷུང་ནས་ཤི་གྲངས་ཇེ་མང་དུ་གྱུར་པ་དང་ཁྱིམ་ཚང་མང་ཆེ་བ་སྒོ་སྟོང་དུ་གྱུར་ཅིང་། ཐ་ན་ཉིན་གང་གི་ཇ་ཐུན་གསུམ་ལའང་དཀའ་ངལ་ཡོད་པར་གྱུར།
“ད་འདི་ཅི་ཞིག་ཡིན་ནམ། དུས་ཀྱི་ལྟས་ངན་ཞེས་པ་འདི་འདྲ་ཞིག་ལ་བཤད་པ་ཨེ་ཡིན་ནམ། ངོ་མ་བྱ་ཅིག་རྩོག་གི”སྡེ་བའི་ཁ་རྒན་བསམ་ཤེས་རྣམས་ཀྱིས་བསམ་པ་ཡར་སེམས་དང་སྐུད་པ་ཡར་འཁེལ་ཇི་ལྟར་བྱས་རུང་། གཡུ་སྔོན་རྩྭ་ཐང་སྐྱོབ་པའི་ཐབས་བཀོད་ཅིག་ཡེ་ནས་མ་རྙེད། སྐབས་དེར་གང་ཞིག་ནས་ལྡོམ་ཡོང་བ་མ་ཤེས་མོད། གཅིག་གིས་གཅིག་ལ་བཤད་དེ་འུར་ལོང་ལོང་བྱེད་པ་ནི“ས་ཡུལ་བརྗེ་དགོས”ཟེར་བ་དེ་རེད།
“ཁ་སྟོང་ནང་གི་ཚིག་སྟོང་། ཕ་ས་མ་མོའི་བྲང་མགོ་འདི་བསྐྱུར་ནས་གང་ཞིག་ལ་འགྲོ་འམ། ”རྒན་པ་རྣམས་ལ་ཁོང་ཁྲོ་ཆེན་པོ་ལངས་བཞིན་འདུག ཡིན་ནའང་འཚོ་བ་ཉིན་རེ་ལས་ཉིན་རེར་ཇེ་སྡུག་དང་སྐྱེ་ཁམས་ཀྱི་འགྱུར་བ་ཉིན་རེ་ལས་ཉིན་རེར་ཇེ་རྩོག་ཏུ་གྱུར། བསྡད་ཀྱིན་བསྡད་ཀྱིན་ཨ་བྲ་དང་བྱི་ལོང་གི་དོ་ཟླར་མ་ཕེར་བས་ཁོ་ཚོར་གཞི་ནས་རང་ཚུགས་ཀྱང་མེད་པར་གྱུར།
“ཨ་ཤུ་རེ་ཁོ། འགྲོ་ས་ཞིག་ཡོད་རྒྱུ་ན་བུད་འགྲོ་མོ། ད་ས་ཟད་པོ་འདི་བསྲུངས་ནས་བསྡད་ན་ལྟོགས་ནས་འཆི་རྒྱུར་ཡང་ཐེ་ཚོམ་མི་འདུག ”གཡུ་སྔོན་ཚོ་བའི་རྒད་པོ་རྣམས་ཀྱི་སེམས་ལ་གཞི་ནས་གཡོ་འགུལ་བྱུང་སོང་།
“འགྲོ་ངོ་མ་ཡིན་ན་ཀླུ་ཡུལ་ལ་སོང་ན་བཟང་། དེ་ན་ཟས་རང་འགྲུབ་དང་གོས་རང་འགྲུབ་རེད་ཟེར།” སྔགས་པ་དམ་ཆོས་ཀྱིས་ཅི་ཞིག་ལ་གདེང་ཚོད་ཡོད་པ་ལྟར་དེ་ལྟ་བུའི་གྲོས་གཞི་ཞིག་བཏོན།
བཞི་པ།
གཡུ་སྔོན་ཚོ་བས་རྒན་གཞོན་ཆེ་ཆུང་མེད་པར་མི་རེས་ལག་ཏུ་ཁ་བཏགས་ཉིན་མོ་བདེ་ལེགས་རེ་བཟུང་སྟེ། ཨ་ཁུ་དམ་ཆོས་ཀྱིས་བཤད་པའི་ཀླུ་ཡུལ་ཏེ་ས་འོག་གི་ས་འབུ་ནག་ནར་ཚང་ལ་སོང་ནས་རེ་རེ་བཞིན་མགོ་བཏགས་པར་མ་ཟད། ས་སྟེང་ནས་ཁོ་ཚོར་ཨ་བྲ་དང་ཙི་གུ་སོགས་ཀྱིས་ཐུབ་ཚོད་དང་བརྙས་བཅོས་བྱས་ནས་སྡོད་དུ་མ་བཅུག་ཚུལ་དང་། དེ་ཚོས་ལས་དང་རྒྱུ་འབྲས་མི་རྩི་ཚུལ། ལྷག་པར་ཨ་བྲའི་དཔོན་པོ་མཛོ་སྔོན་པོ་ཞེས་པ་བྱུང་ནས་ཞྭ་སེར་མེ་ཏོག་གྱོན། རིལ་མའི་ཏོག་རྒྱག འཇག་མའི་གྲི་འཛིན། ཡུག་པོའི་མདུང་ཐོགས། ཨ་བྲ་ཞོན། རྫ་བྲ་རོལ་ཏུ་འཁྲིད་པ་སོགས་ལྟས་ངན་སྣ་ཚོགས་སྟོན་པ་སོགས་རེ་རེ་བཞིན་ཡར་ཞུ་བྱས་པ་དང་། ཉམ་ཆུང་གི་རུ་སྡེ་ཕྲ་མོ་འདི་ཐུགས་རྗེའི་སྐྱབས་འོག་ནས་མི་འདོར་བར་རྗེས་སུ་འཛིན་དགོས་པ་སོགས་མགོ་འབུལ་ལས་འབུལ་བྱས་པས་ས་འབུ་ནག་ནར་ཚང་གིས་ཀྱང་དཀའ་ཁག་ལ་ཐུག་དུས་ཚང་མ་གཅིག་འདྲ་རེད་ཟེར་ནས་ཁས་ལེན་བྱས།
ད་ལྟ་གཡུ་སྔོན་ཚོ་བ་ས་འོག་ཏུ་ཡོང་ནས་ས་འོག་གི་མི་རབས་གསར་པ་ཆགས་པར་མ་ཟད།དུས་ཀྱི་འགྲོས་དང་བསྟུན་ནས་ཁོ་ཚོའི་ཁོག་སྨད་ཀྱང་གཞི་ནས་འབུ་རུ་གྱུར་སོང་། འདི་ནི་ཕལ་ཆེར་སྔགས་པ་དམ་ཆོས་ཀྱིས་བཤད་པའི་ཀླུ་ཡུལ་ཟེར་བ་དེ་ཡིན་འདུག
དང་ཐོག་ས་འབུ་ནག་ནར་ཚང་དང་ཁོ་ཚོའི་བར་ཕན་ཚུན་བརྩེ་བ་དང་ཞི་བདེ་མཉམ་གནས་ཀྱི་རྣམ་པ་གསར་པ་ཞིག་ཆགས་པར་མ་ཟད། གཞོན་སྐྱེས་ཕོ་མོ་འགའ་རེའི་བར་ཕན་ཚུན་གཉེན་འབྲེལ་ཡང་གསར་པ་ཆགས།
ཡིན་ནའང་།བསྡད་ཀྱིན་བསྡད་ཀྱིན་ཁོ་ཚོ་ས་འོག་གི་གཉུག་མའི་མི་རིགས་ཏེ། ས་འབུ་ནག་ནར་ཚང་དང་འཆམ་མཐུན་མེད་པར་ཁ་རྩོད་དང་རྡུང་རེས་རྒྱག་པ་སོགས་འཆམ་མཐུན་མིན་པའི་རྩོད་ཉོག་ཀྱང་ཇེ་མང་དུ་གྱུར། ཡིན་རྒྱུ་ནི་དང་ཐོག་སྔགས་པ་དམ་ཆོས་མཚམས་ལ་བསྡད་ནས་ཉིན་མཚན་མེད་པར་རྔ་བོ་ཆེ་སྐོར་རྡུང་བྱས་ཏེ་ས་འབུ་ནག་ནར་རྣམས་མཚན་མོ་གཉིད་དུ་མ་བཅུག་པས་རེད། ཁོ་ཚོའི་བར་གྱི་རྩོད་གཞི་འདི་རིམ་གྱིས་ཇེ་ཆེར་གྱུར་ལ་མཐའ་མར་ཕན་ཚུན་ལག་འདྲེས་བྱུང་། ཧ་ཅང་གཉོམ་ཆུང་གིས་ནམ་ཡང་ནུར་ནས་འགྲོ་བའི་ས་འབུ་ནག་ནར་དག་གློ་བུར་དུ་དོམ་ནག་ཁྲག་གིས་བཟི་འདྲའི་གཡག་རྒོད་ཤ་སྟག་ཏུ་གྱུར་ལ་གདུག་རྩུབ་ཀྱིས་ཁོ་ཚོར་རྭ་གཡུག་བྱས་བྱུང་།གཡུ་སྔོན་སྡེ་བའི་སྐྱེས་པ་རྣམས་ཀྱིས་ཁོག་སྟོད་ཕུད་ནས་དམར་ཧྲེང་ངེར་འདུག་ལ་མི་རེས་གྲི་ཐུང་རེ་ཁ་ནང་ལ་ཐད་ཀྱིས་བཟུང་ཞིང་ལག་ཏུ་ཕྲ་ལ་རྣོ་བའི་གསོར་འཕིག་རེ་བཟུང་སྟེ་གཡག་རྒོད་དེ་དག་དང་ཛ་དྲག་གི་གཡུལ་འགྱེལ་བྱེད། ཚུགས་ཀ་དེ་ཕལ་ཆེར་སི་ཕེན་རྒྱལ་ཁབ་ཀྱི་གླང་འཛིང་དང་འདྲ། གཡག་རྒོད་དེ་དག་ཀྱང་སྨྱོན་པ་ལྟར་ཁོ་ཚོའི་ཐོག་ཏུ་བརྒྱུགས་ནས་གང་སར་རྭ་གཡུག་བྱེད་ཅིང་སུ་ལ་ཐུག་ཚེ་དེ་ཨེ་སོད་སོད་ཅིག་བྱེད། ས་འོག་གི་གྲོང་ཚོ་དེ་འུར་ཟིང་དང་འཇིགས་སྐྲག་གི་འཐབ་ར་ཆུང་ཆུང་ཞིག་དང་གཉིས་སུ་མི་འདུག གློ་བུར་དུ་གང་ཞིག་ནས་གཡག་རྒོད་ཅིག་མདའ་ལྟར་ཤོར་ཡོང་སྟེ། རྭ་གཡུག་གཅིག་གིས་ཨ་ཁུ་ཐུབ་བསྟན་གྱི་རྒྱུ་མའང་ས་ལ་དྲུད་སོང་། མི་ཚོགས་ཀྱི་འུར་ཟིང་ཇེ་ཆེར་གྱུར་པ་དང་སྐྱེས་པ་མང་པོ་མཉམ་རུབ་ཀྱིས་གཡག་རྒོད་དེའི་ཀླད་པའི་གཙུག་ཏུ་གསོར་འཕིག་ཅིག་བརྡབས་ནས་བསད་པ་དང་། སུ་ཞིག་གིས“རེམ། རེམ། ཨ་ནེ་ལྕགས། ཁྱོད་ཀྱིས་མྱུར་དུ་རྨས་མ་སྨན་ཁང་དུ་སྐྱོལ”ཅེས་བཀའ་ཕབ་པ་ན། “མ་བཟང་ཐལ། མ་བཟང་ཐལ”ཟེར་བའི 112 རྟགས་ཅན་གྱི་མྱུར་སྐྱོབ་རླངས་འཁོར་ཞིག་སླེབས་པ་དང་མིག་ལྗང་ཁུ་དང་མགོ་སྐྲ་ཡོངས་རྫོགས་སེར་པོར་བཏང་བའི་རྒན་མོ་ཚགས་ཡང་ཞིག་ཡོང་ནས་ཨ་ཁུ་ཐུབ་བསྟན་ཟེར་བའི་རྨས་མ་དེ་རྡུལ་དྲངས་ངེར་གང་ཞིག་ཏུ་དྲུད་སོང་ལ། ནང་ཁྲོལ་དང་བཅས་པའི་རྒྱུ་མ་ད་དུང་དྲུད་ནས་འགྲོ་བཞིན་འདུག རང་རང་ས་ནས་གཡག་རྒོད་དག་དང་གཡུལ་བགྱེ་བའི་ཛ་དྲག་གི་འཐབ་མོའི་ཁྲོད་ནས་གློ་བུར་དུ་གཡག་རྒོད་ཁྱུ་ཞིག་ཤོར་ཡོང་བ་དང་མཉམ་དུ། འབའ་སྒྲ་དི་རེར་ལུག་ཁྱུ་ཞིག་ཀྱང་ཞོགས་སོང་།
“མ་བཟང་ཐལ། མ་བཟང་ཐལ”ཚེ་རིང་གཡོན་པས་དེ་ལྟར་སྐད་ཅོར་རྒྱག་བཞིན་ང་ལ་ཕྱོགས་ཏེ“མྱུར་དུ་བྱིས་པ་སྐྱོབ་ཏུ་སོང”ཞེས་སྐད་ཅོར་བརྒྱབ་པ་དང་། ང་རང་ཡང་བྲེལ་འཚུབ་ཀྱིས་ཁོས་མཛུབ་སྟོན་བྱས་པའི་ཕྱོགས་དེར་བརྒྱུགས་པ་ན་དེ་རུ་གསང་བའི་ས་ཁུང་ཆུང་ཆུང་ཞིག་གི་ནང་དུ་བྱིས་པ་སྐོར་ཞིག་བཅུག་འདུག ང་རང་ས་ཁུང་དེར་འཛུལ་ནས་ཁུང་སྒོ་དམ་པོར་བཅད་རྗེས་ཞིབ་ཏུ་བལྟས་པ་ན། བྱིས་པ་དེ་ཚོས་ང་རང་ཡོང་བར་ཁ་ཡ་ཙམ་ཡང་མི་བྱེད་པར་སུས་ཀྱང་མི་ཤེས་པའི་ཡི་གེ་ཡ་མཚན་ཞིག་སྦྱོང་གིན་འདུག
“ཚང་མ་བདེ་མོ”ངས་དེ་ལྟར་ཁམས་འདྲི་ཙམ་བྱས་མོད་སུས་ཀྱང་ཧ་གོ་མ་སོང་།
“ཁྱོད་ཀྱི་མིང་ལ་ཅི་ཟེར”ངས་བྱིས་པ་གདོང་ཡོངས་ལ་རི་མོ་བྲིས་ཏེ་ཡོད་པ་ཞིག་ལ་དེ་ལྟར་དྲིས་མོད། ཁོས་མགོ་བོ་ཐད་དུ་གཡུག་བཞིན་ཧ་མི་གོ་བའི་རྣམ་འགྱུར་བསྟན།
སྐབས་དེར་གཡུ་སྔོན་ཚོ་བ་དང་ས་འབུ་ནག་ནར་བར་གྱི་རྩོད་ཉོག་ཀྱང་མཚམས་བཞག་སོང་། ཡིན་རྒྱུ་ནི་གཡུ་སྔོན་ཚོ་བ་ཕམ་སོང་བས་རེད། ས་འབུ་ནག་ནར་རྣམས་ཀྱིས་གཡུ་སྔོན་ཚོ་བར་ཆད་པ་ནན་མོ་ཞིག་བཅད་པ་ནི“ས་འོག་ན་ས་འོག་གི་འཚོ་བ་རོལ་སྟངས་ཡོད། ནམ་ཡང་ང་ཚོ་ལྟར་རང་རང་ས་ནས་ས་ནག་ལ་མཆིན་པ་གླན་ཏེ་སྨྲ་བ་ཅི་ཡང་མེད་པར་ཁ་རོག་གེར་འདུག་པ་ལས་ཕན་ཚུན་འུར་ཟིང་དང་འགྲོ་འོང་བྱས་མི་ཆོག མི་འགྱངས་པར་ཁྱིམ་ཐོ་དང་ཐོབ་ཐང་ལག་འཁྱེར་བཅོ་རྒྱུ་ཡིན་ལ།དེའི་སྟེང་དུ་རིགས་རུས་ཀྱི་དབྱེ་བ་འབྱེད་རྒྱུ་མེད་པར་ཚང་མ་འབུ་ཡིན། ད་དུང་ས་འབུའི་རྒྱལ་པོ་བཀའ་འཛིན་གུམ་གུམ་ཚང་ལ་ཚང་མས་ཁྲལ་འཇལ་དགོས། ”གཡུ་སྔོན་སྡེ་བའི་ཁ་རྒན་བསམ་ཤེས་རྣམས་ཀྱིས་ཕན་ཚུན་རང་རང་གི་གདོང་ལ་བལྟས་ནས་འདུག་པ་ལས་ཐབས་བཀོད་གཞན་མ་བྱུང་། །
རྩོམ་སྒྲིག་པ། མཁའ་མཚོ་སྐྱིད།


text:
ཆབ་སྲིད་ནི་རང་ལ་ཁེ་ཕན་ཡོང་ཐབས་ཀྱི་ཐབས་ཇུས་ཤིག་ཡིན་པས་གང་ལ་ཁེ་ཕན་ཆེ་ན་དེར་འཇུག་རྒྱུ་ལས་ལས་འབྲས་དང་བདེན་པ། ཀུན་སྤྱོད་དང་འགན་ཁུར་ཞིག་ནམ་ཡང་རྩ་བར་འཛིན་གྱི་མེད། གཞུང་ལུགས་ཀྱི་ངོས་ནས་བལྟས་ན་ཆབ་སྲིད་ནི་ཐབས་ཇུས་ཤིག་ཡིན་པ་ལས་དེ་ལས་ཁ་གསལ་བ་སྟེ། རྒྱུ་འབྲས་སྲུང་དགོས་མིན་དང་དྲང་བཞག་ཡོད་དགོས་མིན་སོགས་ཀྱི་གནད་དོན་ཐད་དུ་སྒེར་གྱི་ལྟ་ཚུལ་བཟང་ངན་བཏོན་པ་ལས་རྩ་བའི་སྒྲོམ་གཞི་ལ་འདི་འདྲ་ཞིག་དགོས་ཞེས་པ་ནི་ཡོད་སྐད་མི་འདུག སྤྱི་ཚོགས་ཀྱི་འགྱུར་འགྲོས་ཁྲོད་ནས་ཆབ་སྲིད་དང་ཆོས་ལུགས་མཐུན་ལམ་དམ་ཟབ་ཀྱང་བྱུང་མྱོང་ཞིང་། རྦད་དུ་འགལ་བའི་རང་བཞིན་ཡང་བྱུང་ཡོད་པས་ན། རྣམ་པ་གཅིག་ཏུ་འགྲོ་ཐུབ་རྒྱུ་ཞིག་མེད་པ་འདུག
རང་རེའི་བོད་མིའི་འདུ་ཤེས་ཁྲོད་ཆབ་སྲིད་ནི་ཆོས་བཞིན་སྐྱོང་དགོས་པ་ཞིག་ཏུ་མཐོང་ནས་ཡོད་ཅིང་། ཆབ་སྲིད་པ་ཞིག་ཡིན་ན་དྲང་བཞག་བདེན་པ་འཛིན་མཁན་གྱི་མི་སྣ་ཞིག་ཡིན་ལོས་དགོས་སྙམ་པ་དེས་དོན་ལྔ་སྣོད་དྲུག་ལ་བག་ཆགས་ཅི་བས་འཐུག་པ་ཞིག་འཇོག་ཡོད་སྟབས་དཀའ་ངལ་མང་པོ་ཞིག་རང་བཞིན་གྱིས་འདྲུ་ནས་ཡོང་གི་ཡོད། ད་ཡོད་ནུབ་ཕྱོགས་ཀྱི་སྤྱི་ཚོགས་ན་ངེད་ཅག་ལྟར་མ་ཡིན་པར་རང་ལ་ཁེ་ཕན་སྐྲུན་ཅིང་གཞན་ལ་གྱོང་ཁ་སྤྲོད་པ་ཐུབ་པ་ཞིག་བྱུང་ན་ཆབ་སྲིད་པ་ལེགས་པོ་ཞིག་ལ་བརྩི་བཞིན་པའང་གསལ་པོ་ཡིན་སྟེ། ད་ལོའི་ཨ་མེ་རི་ཀའི་འོས་འདེམས་དེ་ལས་ཀྱང་ཁ་གསལ་ཆགས་ཡོད།
ད་རེས་ངས་འདི་ནས་བཤད་འདོད་པ་དེ་ནི་ཐའེ་ཝན་དང་བོད་ཀྱི་གནད་དོན་དེ་ཡིན་ལ་འདི་ནི་ནུབ་ཕྱོགས་པ་ཚོས་ཆབ་སྲིད་ཀྱི་ལག་ཆ་ཡག་པོ་ཡིན་པས་འདི་ཉིད་གློད་ཀྱང་མི་སྲིད་ལ་དམ་དུའང་འཛིན་མི་སྲིད། སྤོ་ལོ་རྩོད་མཁན་གཉིས་ཀྱི་བར་དུ་སྤོ་ལོ་ཞིག་མེད་ན་དོན་མེད་རྐང་པ་གཡུག་རྒྱུ་ལས་ཐོབ་ཤོར་གྱི་འགྲན་རྩོད་ཅི་ཡང་བྱེད་རྒྱུ་མེད་པས། སྤོ་ལོ་ནི་ཁོ་གཉིས་ཀྱི་རྩ་བའི་ཁེ་ཕན་ཆེད་དུ་ཕར་གཡུག་ཚུར་གཡུག་བྱ་རྒྱུ་དེ་ཡིན། ཐའེ་བོད་གཉིས་ནི་ཨ་རྒྱ་གཉིས་ཀྱིས་བར་ན་སྤོ་ལོ་བཞིན་ཡོད་སྟབས་སུས་རྐང་པ་སྔུན་ལ་བསྲིངས་ནས་རྡོག་ཐོ་གཞུས་ཏེ་དྲ་བའི་སྒོ་འགྲམ་དུ་ཁྲིད་རྒྱུ་དེ་ནི་འགྲན་ཡ་ལ་ཞེད་སྣང་སློང་བྱེད་ཡག་ཤོས་དེ་ཡིན། ཌོ་ནལ་ཁྲོམ་གྱིས་ཐའེ་ཝན་སྤྱད་ནས་ཀྲུང་གོའི་དྲ་བའི་སྒོ་ནང་དུ་བླུག་གྲབས་བྱས་པས་ཀྲུང་གོ་ནི་སྡོད་མི་བདེ་ཞིག་བཟོས་ཡོད་པ་རེད། ཀྲུང་གོས་ཀྱང་སྲིད་ཇུས་གསར་པ་ཞིག་བཏོན་རྩིས་ཡོད་ཅེས་སྦོམ་ཤོམ་བཤད་རུང་ཐའེ་ཝན་དང་མཁའ་མཚོའི་འགྲིམ་འགྲུལ་མཚམས་གཅོད་ན་ལས་དེ་མིན་ཧ་ལོས་དགོས་པ་ཞིག་བཟོ་ཐབས་མེད་པ་གསལ་པོ་རེད། ཐའེ་ཝན་གྱི་དཔལ་འབྱོར་རྟེན་གཞི་ཅུང་བརྟན་པོ་ཡིན་པས་ཀྲུང་གོའི་ཚོང་ལམ་འགག་ནའང་འ་ཆད་འུ་ཐུག་ཅིག་ཡོང་མི་ཐུབ་པས། ཀྲུང་གོའི་ཐབས་ལམ་ཅི་ཞིག་བཀོལ་ན་ད་གཟོད་ཐའེ་ཝན་དཀའ་ངལ་རང་བཞིན་གྱི་ལམ་དུ་དེད་ཐུབ་པའི་སྲིད་ཇུས་ཤིག་སུ་ལའང་བཤད་རྒྱུ་རག་གི་མེད། གནས་སྟངས་འདི་འདྲའི་འོག་ནས་ཀྲུང་གོས་ཌོ་ནལ་ཁྲོམ་ལ་ཞེ་པོ་ཞིག་བཟོ་རྒྱུ་ཡོད་མདོག་འཁྲབས་ནའང་ཌོ་ནལ་ཁྲོམ་མི་སྐྲག་པ་མ་ཟད་ཐའེ་ཝན་ནི་དེ་ལས་ཀྱང་ཞེད་སྣང་སྤུ་ཙམ་འབྱུང་གི་མེད།
ཌོ་ནམ་ཁྲོམ་གྱིས་སྤོ་ལོ་གཉིས་པ་ཞིག་གཡུག་རྒྱུ་ཡོད་པ་དེ་ནི་བོད་ཀྱི་གནད་དོན་དེ་ཡིན་ཞིང་། བོད་ཀྱི་གནད་དོན་ལ་སྐད་ཆ་སྦོམ་པོ་རེ་བཤད་པ་ཙམ་མིན་པར་ཀྲུང་གོ་ལ་འགྲམ་ལྕགས་གཞུས་པའི་ཐབས་ཇུས་སྤེལ་རྒྱུ་ཡོད། སྐད་ཆའི་ཐོག་ནས་ཌོ་ནལ་ཁྲོམ་གྱིས་བོད་ལ་རང་བཙན་ཡོད་པའི་བསྒྲགས་གཏམ་སྤེལ་རུང་། དེས་བོད་ལ་རང་བཙན་ཐོབ་ཐུབ་པའི་ནུས་པ་གང་ཡང་སྤྲོད་མི་ཐུབ། ད་ཡོད་དབུ་མའི་ལམ་འགག་ས་ཡང་ཀྲུང་གོའི་ལག་པ་ལ་ཐུག་པ་ཡོད་པ་ལས་ནུབ་ཕྱོགས་ཀྱི་རྒྱབ་སྐྱོར་དེས་གང་ཡང་ཕན་གྱི་མེད་པར་གསལ་པོ་ཆགས་ཡོད། འོན་ཀྱང་ཌོ་ནལ་ཁྲོམ་གྱིས་རྔ་ལ་ལྟོས་ཏེ་ཆམ་ཞིག་འཁྲབ་རྒྱུ་ཡོད་པ་ནི་༸གོང་མཆོག་གདན་ཞུ་དང་དེ་ཡང་ཆབ་སྲིད་ཀྱི་རྣམ་པར་ཤུགས་ཆེན་མངོན་ཐབས་བྱ་རྒྱུ་དེ་ཡིན། ཀྲུང་གོས་ད་ནས་བཟུང་ཌོ་ནམ་ཁྲོམ་ལ་ཁོང་ཁྲོ་ཇི་ཙམ་སློང་ཐུབ་ན་རང་རེ་ལ་དེ་ཙམ་ཡག་པའི་གོ་སྐབས་ཤིག་མངོན་འགྱུར་འབྱུང་གི་ཡོད་ཅིང་། འགལ་ཟླའི་རྣམ་པ་མེ་རི་བཞིན་འབར་ཚེ་གཅིག་ཏུ་བྱས་ན། ཌོ་ནལ་ཁྲོམ་གྱི་སྲིད་འཛིན་ཁྲི་འདོན་མཛད་སྒོ་ལ་༸གོང་ས་མཆོག་མགྲོན་འབོད་བཟོ་སྲིད་ཅིང་། ཁྲི་ཁ་ལངས་པའི་རྗེས་ཀྱི་ཉིན་མ་བརྒྱའི་མཛད་རིམ་ནང་དུ་བོད་དང་འབྲེལ་བའི་གནད་དོན་ལའང་ལག་པ་འཆང་རྒྱུ་འོངས་ཉེ་ཆེ། འདི་དག་ནི་རང་རེ་ལ་མཚོན་ལ་དགའ་འོས་པ་ཞིག་ཨེ་ཡིན་མི་ཤེས་ལ་བོད་ཀྱི་གནད་དོན་ཐག་གཅོད་ཀྱི་དཀའ་ངལ་དེ་ཇེ་ཆེར་གཏོང་བའི་རྐྱེན་ངན་ཞིག་ཀྱང་འགྱུར་མི་སྲིད་པ་མིན། འོན་ཀྱང་ད་ཡོད་ཀྱི་རང་རེའི་བསམ་ཚུལ་ལྟར་ཀྲུང་གོ་ལ་གནག་པོ་ཞིག་བཟོ་ཐུབ་པ་ནི་གཏན་གཏན་རེད།
2016-12-14


text:
བླ་མེད་རྫོགས་པ་ཆེན་པོའི་ལྟ་བའི་སྐོར་ཀྱི་དྲི་བ་འགའ་ཡི་ལན་དུ་སྤྲིང་བ་དཔོན་གསས་བླ་མའི་དགོངས་རྒྱན།
ཀུན་ཏུ་བཟང་པོ་རང་རིག་མངོན་དུ་གྱུར་ལ་ཕྱག་འཚལ་ལོ།།
མ་བཅོས་སོ་མ་ཡེ་གཞིའི་གནས་ལུགས་མཐའ་བཞི་རྒྱ་གྲོལ་དགོངས་པའི་མཐིལ།།
མ་སྒྲིབ་རང་རིག་ཡེ་མཁྱེན་དགོངས་པ་ཟང་ཐལ་འཛིན་མེད་རང་གསལ་ཆེ།།
གསལ་ལ་རང་རིག་སྟོང་ལ་རང་འབྱུང་གཉིས་མེད་ཐིག་ལེ་ཉག་གཅིག་བོན།།
མངོན་གྱུར་རྩ་རྒྱུད་དཔོན་གསས་ཚོགས་རྣམས་དུས་ཀུན་སྤྱི་བོའི་རྒྱན་དུ་མཆོད།།
སུས་ཀྱང་མ་བྱས་རང་འབྱུང་ཡེ་གནས་འཁོར་འདས་སྤྱི་གཞི་འ་མོ་ཆེ།།
གང་གིས་མ་རིག་རང་ལ་རང་གསལ་གཞི་མེད་རྩ་བྲལ་ས་ལེ་བ།།
རང་ལས་རང་བྱུང་རང་གིས་རང་རིག་གསལ་སྟོང་དབྱེར་མེད་ཉག་གཅིག་མ།།
ཀུན་ཏུ་བཟང་པོའི་དགོངས་པ་འདི་ནི་ཐ་སྙད་ཚད་མའི་ཡུལ་ལས་འགོངས།།
དེ་ལྟར་མཆོད་ཚིག་སྔོན་དུ་བཏང་ནས་སྐབས་བབ་ཀྱི་བཤད་བྱར་འཇུག་པ་ལ་རྩོད་པ་སྤོང་བ་དང་སྒྲུབ་བྱེད་འགོད་པ་གཉིས།
དང་པོ་རྩོད་པ་སྤོང་བ།
དེ་ཡང་ཁོ་བོས་ལོ་ངོ་བརྒྱད་དགུའི་སྔོན་དུ་ 《མདོ་སྔགས་སེམས་གསུམ་གྱི་ལྟ་བའི་བསྡུས་དོན་དཔོན་གསས་བླ་མའི་ཞལ་ལུང་》 ཞེས་པ་ཞིག་བྲིས་ཏེ་དེའི་སྐོར་གྱི་དྲི་བ་ཞིག་ཡོང་རྒྱུར་བསྒུགས་ནས་བསྡད་པ་ཡིན་ཀྱང་ད་བར་གཅིག་ཀྱང་བྱུང་མ་སོང་། ཉེ་ཆར་བྷོ་ལ་རྒྱལ་མཚན་དྲི་མེད་རིན་པོ་ཆེ་མཆོག་ནས་གོང་གི་རྩོམ་ཡིག་དེ་དྲ་ཐོག་ཏུ་བཀོད་རྗེས་སུ་(བསྟན་རིན་)ཞེས་པ་ཞིག་གིས་དོན་གྱི་དྲི་བ་ཉུང་ངུ་ཞིག་དང་མཉམ་དུ་ཕྲག་དོག་གཞན་སྨོད་ཀྱི་འཁྱལ་ཚིག་མང་པོ་ཞིག་དྲ་ཐོག་བཀོད་དེ་ཟླ་ཤས་ཕྱིན་ཟིན་འདུག་ཅེས་གྲོགས་པོ་ཞིག་གིས་ཁ་པར་ནང་དུ་ཕྱོགས་ཙམ་བཤད་བྱུང་། འོན་ཀྱང་ཕྲན་ནི་བསྡད་ས་ལུང་ཁུག་གློག་དང་དྲ་བའི་ཆ་རྐྱེན་ཞན་པ་དང་། ཉིན་ལྟར་བཤད་སྒྲུབ་སློབ་གཉེར་བ་བརྒྱ་ལ་ཉེ་བ་ཙམ་ལ་གཞུང་བཀའ་པོད་བརྒྱད་དང་རིག་གནས་ལོ་རྒྱུས་དང་བཅས་པ་དཔེ་ཁྲིད་བྱེད་དགོས་པ་དང་། སྔ་དགོང་སོགས་ལ་དཔོན་གསས་བླ་མའི་ཞལ་ངད་ཀྱི་བདུད་རྩི་ཟབ་མོ་རྫོགས་པ་ཆེན་པོའི་རྣལ་འབྱོར་ལ་བརྩོན་པའི་ཚུལ་བཟུང་བ་བཅས་ལ་བརྟེན་ནས་དུས་ཚོད་ཀྱིས་མ་འདང་བ་ལྟ་བུ་འདུག་པས་ད་བར་ཡི་གེ་མིག་མཐོང་བྱུང་མ་སོང་། ཉེ་ཆར་འདུས་སྡེའི་ངལ་གསོའི་ཟླ་བའི་རིང་ལྷ་སར་ཕྱིན་སྐབས་ཡང་གྲོགས་པོ་ཞིག་གིས་ཁྱེད་རང་ལ་དྲ་ཐོག་ཏུ་དྲི་བ་འགའ་འདུག་པ་དེ་དག་ལན་ངེས་པར་དུ་རྒྱག་དགོས་ཞེས་བཤད་འདུག་ཅེས་ལབ་བྱུང་། དེ་ནས་ངས་དྲ་བདག་རིན་སྤུངས་དང་འབྲེལ་བ་བྱས་ཏེ་དྲི་བ་དེ་དག་ང་ལ་སྐུར་ཤོག་ལབ་པ་ཡིན། དྲ་བདག་ནས། དྲི་བའི་ནང་ཚིག་བཙོག་པ་མང་ཞིག་མེད་པ་བཟོས་ཟིན། ད་ཆར་ལྷག་བསྡད་པ་དེ་རེད་ཅེས་བཤད་སོང་། ཡི་གེ་དེ་ཕྲན་གྱིས་མཐོང་ཚེ་གཞི་ནས་དྲི་བའི་ནང་དོན་གང་ཡོད་རྣམས་ཤེས་རྟོགས་བྱུང་སོང་། དེ་ནས་ཕ་ཡུལ་ལ་ལོག་ནས་ཡི་དམ་གྱི་བསྙེན་སྒྲུབ་ཟླ་གཅིག་ཙམ་གྲུབ་རྗེས་གཞི་ནས་དྲི་ལེན་འདི་འདྲི་བར་ཞུགས་པ་ཡིན།
ད་ནི་བཤད་བྱ་དངོས་ལ་འཇུག་སྟེ། (བསྟན་རིན་)ཞེས་པ་ཞིག་གིས་བླ་མེད་རྫོགས་པ་ཆེན་པོའི་ལུགས་ལ་རང་འབྱུང་ཡེ་ཤེས་དང་རང་རིག་ཡེ་ཤེས་གཉིས་ཡུལ་དང་ཡུལ་ཅན་ཐ་དད་པ་རང་རིག་ཡེ་ཤེས་ཞེས་དངོས་པོ་འདུས་བྱས་སུ་གྲུབ་པའི་ཤེས་པ་ཞིག་དང་། རང་འབྱུང་ཡེ་ཤེས་ཞེས་དངོས་མེད་འདུས་མ་བྱས་པའི་རྟག་པ་ཞིག་ཡིན་པའི་སྒྲུབ་བྱེད་དུ་ལུང་ཚིག་བདུན་བགྲངས་ཏེ་ལུང་དེ་དག་ལ་འགྲེལ་བཤད་རྒྱག་དགོས་པར་བསྐུལ་བ་ལ། ཕྲན་གྱིས་ལུང་ཚིག་བདུན་པོ་དེ་སོ་སོར་ཕྱེ་ནས་ལུང་དེ་དག་གི་བསྟན་དོན་དངོས་ཀྱི་བཤད་པ་ལ་འཇུག་འདོད་ཀྱི་སྤྲོ་བ་འདི་ཉིད་མཐའ་བཞི་རྒྱ་གྲོལ་བློ་འདས་ཀྱི་ལྟ་བ་ཀློང་དུ་གྱུར་ཅིང་སྣང་བཞི་ཟད་སར་ཕྱིན་པའི་དངོས་དང་བརྒྱུད་པས་བསྡུས་པའི་དྲིན་ཆེན་བླ་མ་དམ་པ་རྣམས་ལ་མཆོད་ཚོགས་མི་ཟད་རྒྱན་གྱི་འཁོར་ལོ་འབུལ་བའི་ལྟ་གོན་ལ་འཇུག་པའོ། །
ལུང་ཚིག་དང་པོ། 《བསྒྲགས་གསུམ་ལས། 》“དེ་ལྟ་བུའི་ངོ་བོ་དེ། ཡེ་ནས་རང་ལས་རང་འབྱུང་བས་རང་འབྱུང་ཡེ་ཤེས་ཞེས་བཏགས། དེ་ལྟ་བུའི་ངོ་བོ་དེ། ཡེ་ནས་རང་གིས་རང་རིག་པས་རིག་པའི་ཡེ་ཤེས་ཞེས་བཏགས། ” ཞེས་པའི་བསྒྲགས་གསུམ་གྱི་ལུང་ལས། དེ་ལྟ་བུའི་ངོ་བོ་དེ། ཞེས་པའི་དེ་ལྟ་བུའི་ངོ་བོ་དེ་ལ། རྫོགས་པ་ཆེན་པོའི་ལུགས་ལ་རང་འབྱུང་ཡེ་ཤེས་དང་། རང་རིག་ཡེ་ཤེས་གཉིས་ཀའི་ཐ་སྙད་བཏགས་པར་གསུངས་པས། དེ་ལྟ་བུའི་ངོ་བོ་དེ་རྫོགས་ཆེན་འདི་ཡི་ལུགས་ཀྱི་སེམས་མ་བཅོས་པའི་གནས་ལུགས་གསལ་སྟོང་ཐིག་ལེ་ཉག་གཅིག་དེ་ལ་གོ་དགོས་པ་ནི། རྫོགས་ཆེན་འདི་ཡི་ལུགས་ལ་རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་ཀའི་ཐ་སྙད་བྱ་རུང་བ་ནི་སེམས་མ་བཅོས་པའི་གནས་ལུགས་གསལ་སྟོང་ཐིག་ལེ་ཉག་གཅིག་དེ་ལས་གཞན་མེད་པའི་ཕྱིར་ན་ཤེས་ནུས་སོ། དེ་ནི་རང་འབྱུང་ཡེ་ཤེས་དང་རང་རིག་ཡེ་ཤེས་ཞེས་པའི་ཐ་སྙད་དེ་གཉིས་གང་ལ་གདགས་སའི་གཞི་ངོས་བཟུང་ནས་བསྟན་པ་ཡིན། རྫོགས་ཆེན་འདི་ཡི་ལུགས་ལ་སེམས་མ་བཅོས་པའི་གནས་ལུགས་གསལ་སྟོང་ཐིག་ལེ་ཉག་གཅིག་དེ་ཉིད། ཡེ་ནས་རང་ལས་རང་འབྱུང་བས་ན་རང་འབྱུང་ཡེ་ཤེས་ཞེས་བཏགས་པ་དང་། དེ་ཉིད་ཡེ་ནས་རང་གིས་རང་རིག་པས་ན་རང་རིག་ཡེ་ཤེས་ཞེས་བཏགས་པར་གསུངས་པ་ནི་གང་འདོགས་རྒྱུའི་མིང་གི་ཐ་སྙད་གཉིས་པོ་དེ་གང་གདགས་སའི་གཞི་དེ་ལ་ཇི་ལྟར་བཏགས་པའི་ཚུལ་བསྟན་པ་ཡིན། དེས་ན་རང་འབྱུང་ཡེ་ཤེས་དང་རང་རིག་ཡེ་ཤེས་གཉིས་མིང་གི་རྣམ་གྲངས་ཙམ་ལས་དོན་ཐ་དད་འགལ་བ་མ་ཡིན་པ། བྱས་མི་རྟག་ལྟ་བུ་གཞི་དངོས་པོ་གང་ལ་སྦྱར་ན་རྒྱུ་རྐྱེན་ལས་སྐྱེས་པའི་ཆ་ནས་བྱས་པ་ཞེས་སུ་བཏགས་པ་དང་། སྐད་གཅིག་གཉིས་པར་མི་སྡོད་པའི་ཆ་ནས་མི་རྟག་པར་ཞེས་སུ་བཏགས་པ་བཞིན་གོ་དགོས་པ་ལུང་མཆོག་འདི་ཡི་དགོངས་པ་ཡིན་ནོ། ཁྱོད་ལྟར་ན་གཞི་གང་ལ་སྦྱར་ཀྱང་རང་འབྱུང་ཡེ་ཤེས་ཞེས་བཏགས་རུང་ན་རང་རིག་ཡེ་ཤེས་ཞེས་བཏགས་མི་རུང་བ་ཡིན་མི་དགོས་སམ། མི་དགོས་ན་རང་འབྱུང་ཡེ་ཤེས་དང་རང་རིག་ཡེ་ཤེས་འགལ་བར་འདོད་པ་ཉམས། དགོས་ན་བསྒྲགས་གསུམ་གྱི་ལུང་དེ་ཁྱོད་རང་གི་འདོད་པ་ལ་སུན་འབྱིན་ཡང་དག་ཏུ་སོང་འདུག་པས་རྫ་མ་ཁུར་ནས་རྡོ་འཐབ་བཀྱེས་པ་ལྟ་བུ་མ་ཡིན་ནམ། མཚམས་འདི་ལ་རང་དབང་མེད་པའི་སྒོ་ནས་གད་མོ་ཞིག་འགོག་མ་ཐུབ་པར་ཤོར་ཐལ་བར་ཆོས་གྲོགས་དམ་པ་དགོངས་པ་མ་འགལ་ཞུ། ལུང་འདི་ཡིས་རང་རིག་ཡེ་ཤེས་དང་རང་འབྱུང་ཡེ་ཤེས་ཞེས་པའི་ཐ་སྙད་གཉིས་བྱ་རུང་བར་བསྟན་པ་ནི་རང་གི་འདོད་ཐོག་སྟེ། གནས་ལུགས་དེ་ཉིད་འཁོར་འདས་ཀྱི་བོན་ཐམས་ཅད་འབྱུང་རུང་མ་འགག་པར་ལྷུན་གྱིས་གྲུབ་པས་ན་རང་འབྱུང་ཞེས་དང་། འཇལ་བྱེད་གཞན་ལ་མི་ལྟོས་པར་རང་གིས་རང་རིག་པའམ་གསལ་བའི་ཆ་ནས་རང་རིག། གནས་ལུགས་དེ་ཉིད་ཡེ་གདོད་མ་ནས་རང་གི་ངོ་བོ་རང་གིས་རྟོགས་པའི་ཆ་ནས་ཡེ་ཤེས་ཞེས་བཏགས་པ་དང་། རྟོགས་ཚུལ་དེ་ལ་གཞི་གནས་ཀྱི་རྟོགས་ཚུལ་དང་རྩལ་ཤར་གྱི་རྟོགས་ཚུལ་སོགས་ཀྱི་རྣམ་བཞག་དུ་མའི་སྒོ་ནས་ཤེས་དགོས་པ་གཞུང་གི་དཀྱུས་ལ་གཟིགས་དང་མཁྱེན་ཐུབ་པའི་སྨོན་ལམ་འདེབས། རང་རིག་དང་རང་འབྱུང་ཡེ་ཤེས་གཉིས་ཀྱི་ཐ་སྙད་གདགས་སའི་ དེ་ལྟ་བུའི་ངོ་བོ་དེ། ཞེས་པ་དེ་ནི། སེམས་མ་བཅོས་པའི་གནས་ལུགས་བྱང་སེམས་ཐིག་ལེ་ཉག་གཅིག་ལ་གོ་དགོས་པ་རིགས་པས་སྒྲུབ་ཟིན་ལ། ལུང་གིས་གྲུབ་པ་ནི་ཁྱོང་རང་གིས་དྲངས་བའི་ལུང་ཚིག་དེ་དག་གི་གོང་དུ་ཡིག་འཕྲེང་ཁ་ཤས་སྔོན་ལ་གཟིགས་དང་དེ་ལྟ་བུའི་ངོ་བོ་དེ་ངོས་བཟུང་ནས་བསྟན་པ་འདི་ལྟར་ཏེ། དེ་ཉིད་ལས། “བྱང་ཆུབ་སེམས་ཀྱི་ངོ་བོ་དེ། རང་བཞིན་གདོད་ནས་རྣམ་པར་དག། སངས་རྒྱས་སྒམ་པོས་འདི་མ་མཛད། སེམས་ཅན་སྒྲིན་པོས་འདི་མ་བཅོས། ཡེ་ནས་མཚོན་ཅིང་བརྗོད་དུ་མེད། ངོ་བོ་ཉིད་ཀྱིས་རྣམ་པར་དག། ཕྲ་རབ་རྡུལ་བས་བརྟག་པ་དཀའ། སྐད་གཅིག་ཙམ་ཡང་མངོན་དུ་མེད། ཚིག་དང་ཡི་གེའི་མཐའ་ལས་འདས། དེ་བཞིན་ལྕེ་ཡི་དབང་པོ་ཡིས། དེ་ལ་བརྗོད་པར་བྱ་བ་མེད། བརྗོད་མེད་ཐུགས་ཀྱི་སྙིང་པོ་འདི། བོན་རྣམས་ཀུན་གྱི་ངོ་བོར་སྣང་། དེ་ལྟ་བུའི་ངོ་བོ་དེ། དུས་གསུམ་རྟག་ཏུ་མི་འགྱུར་བས། འགྱུར་བ་མེད་པའི་སྐུ་ཞེས་གདགས། ཞེས་པ་ནས་ སྟོན་པ་ཀུན་ཏུ་བཟང་པོ་ངོ་བོའི་རོལ་པ་ཆེན་པོ་ཞེས་བྱར་དེ་ལ་གདགས།” ཞེས་པའི་བར་དུ་བྱང་ཆུབ་སེམས་ཀྱི་ངོ་བོ་དེ་ལ་ཁྱད་བོན་མི་འདྲ་བ་སུམ་ཅུ་སོ་བརྒྱད་ཀྱི་ལྡོག་ཆ་ནས་ཐ་སྙད་མི་འདྲ་བ་སུམ་ཅུ་སོ་བརྒྱད་གདགས་པར་གསུངས་པའི་དོན་ལུང་སྔ་ཕྱི་སྦྲེལ་ནས་གོ་བ་ལེན་མ་ཤེས་ནས་གཞུང་ཆེན་མོ་འདི་དག་ལ་སྒྲོ་འདོགས་ཀྱིས་ཕྱིན་ལོག་ཏུ་འགྲེལ་ཏེ་དགག་བཞག་བྱེད་ཚུལ་བྱེད་པ་ནི་སེམས་གཏིང་ནས་སྙིང་རྗེ་སྐྱེ་བ་ལ་ ཨ་ཁ་ཁ། ལར་བསྟན་རིན་ལགས་ཀྱིས་དེ་སྒྲ་ཐོག་མའི་ངོས་འཛིན་ཞེས་པའི་བརྡ་སྤྲོད་ཀྱི་འགྲོ་སྟངས་ཙམ་ལ་རྨོངས་ནས་ད་དུང་ལུང་གང་བྱུང་བྱུང་དུ་འདྲེན་པ་ནི་དེ་འདྲའི་སྨྱོ་ཧམ་ལ་ ཨ། ཡང་ཁྱོད་ཀྱིས་རྟོགས་བྱ་གནས་ལུགས་དེ་ཉིད་རྟོགས་བྱེད་ཡེ་ཤེས་ཡིན་ན་གནས་ལུགས་རྟག་པ་དེ་ཉིད་ཤེས་པའི་དངོས་པོར་ཐལ་བ་དང་། རྟོགས་བྱེད་ཡེ་ཤེས་དེ་ཉིད་རྟོགས་བྱ་གནས་ལུགས་ཡིན་ན་ཡེ་ཤེས་དངོས་པོ་དེ་ཉིད་གནས་ལུགས་རྟག་པར་ཐལ་བ་སོགས་ཐལ་བ་དུ་མ་མི་འདོད་བཞིན་དུ་བབ་པ་མ་ཡིན་ནམ་ཞེ་ན། མ་ཡིན་ཏེ་ལུགས་འདི་ལ་རྟོགས་བྱ་དང་རྟོགས་བྱེད་རང་འབྱུང་དང་རང་རིག་གང་ལྟར་བཏགས་ཀྱང་གནས་ལུགས་ཐིག་ལེ་ཉག་གཅིག་དེ་ཉིད་ལས་གཞན་དུ་མ་མཆིས་པས་བློ་འདས་ཡིན། དེས་ན་གནས་ལུགས་དང་གནས་ལུགས་རྟོགས་བྱེད་ཀྱི་ཡེ་ཤེས་གང་ཡིན་ན་བློ་ཡི་ཡུལ་ཡིན་དགོས་པ་དང་། བློ་ཡི་ཡུལ་ལ་རྟག་དངོས་གཉིས་ཕུང་གསུམ་སེལ་བའི་གྲུབ་མཐའ་འོག་མ་བས་ཐ་སྙད་ཚད་མ་བདེན་པའི་ཚད་བཟུང་ནས་རྩོད་པ་བྱེད་པ་ནི་གླང་ཆེན་རྩི་ཁུང་ནང་དུ་འཛུལ་ཐབས་མི་ཡོང་ཞེས་པའི་གདམས་པ་ཟབ་མོས་བརྒྱ་གོ་གཅིག་ཆོད་དུ་སོང་བ་ཡིན། དཔེར་ན་འོ་མ་མ་གཏོགས་མངར་མོ་མི་ཤེས་པའི་ལུང་པར་མངར་མོ་ཡིན་ན་འོ་མ་ཡིན་དགོས་པ་དང་འོ་མ་མ་ཡིན་པའི་མངར་མོ་ཞིག་ཡོད་ཅེས་སྨྲས་ན་ཤིན་ཏུ་མི་བདེན་པའི་ཚད་དུ་འཛིན་གྱི་རེད་ཅེས་མཁས་དབང་དགེ་ཆོས་ཀྱིས་གསུངས་པ་ལྟར་རོ། རྒྱལ་བ་ཀུན་ཏུ་བཟང་པོའི་དགོངས་པ་ལ་ཐིག་ལེ་ཉག་གཅིག་མ་གཏོགས་ཐིག་གསལ་བ་དེ་ཉིད་ཤེས་པའི་དངོས་པོ་དང་། ལེ་སྟོང་པ་དེ་ཉིད་འདུས་མ་བྱས་པའི་རྟག་པ་ཞེས་དོན་འགལ་ཐ་དད་དུ་བསྟན་པ་མེད་པ་ལ་བསྟན་རིན་གྱིས་དེ་ལྟར་འདོད་པ་དེ་བདེན་གྱི་ཡོད་ན་ཀུན་བཟང་ལས་ལྷག་པའི་སྟོན་པ་ཞིག་ཀྱང་བྱོན་ཡོད་པར་ངེས།
ལུང་ཚིག་གཉིས་པ། 《གབ་འགྲེལ་ལས།》 “དེ་ལྟ་བུའི་དོན་དེ་རང་རིག་པའི་ཡེ་ཤེས་ཀྱིས་དུས་གསུམ་དུ་འགྱུར་བ་མེད་པར་ས་ལེར་རྟོགས་ན། ཏིང་ངེ་འཛིན་གྱི་ལམ་བདེ་བ་ཆེན་པོ་ཡིན་ནོ།” ཞེས་པ་ལ། ལུང་དེའི་དོན་ནི། དེ་ལྟ་བུའི་དོན་དེ་ཞེས་པའི་དོན་དེ་ནི་གནས་ལུགས་རང་འབྱུང་ཡེ་ཤེས་ལ་གོ། རང་རིག་པའི་ཡེ་ཤེས། ཞེས་གནས་ལུགས་དེ་རྟོགས་པའི་ཡེ་ཤེས་དེ་ལ་རང་རིག་པའི་ཡེ་ཤེས་ཞེས་གསུངས། གནས་ལུགས་དེ་རྟོགས་པའི་ཡེ་ཤེས་དེ་ལ་རང་རིག་པའི་ཡེ་ཤེས་ཞེས་དམིགས་སུ་བཀར་ནས་གསུང་དགོས་དོན་ནི། དེ་འདྲའི་གནས་ལུགས་རང་འབྱུང་ཡེ་ཤེས་དེ་རང་རིག་ཡེ་ཤེས་ལས་ཐེག་པ་འོག་མའི་བློ་རིག་བརྒྱད་གང་གིས་རྟོགས་མི་ནུས་པར་གོ་དགོས། དུས་གསུམ་དུ་འགྱུར་བ་མེད་པར་ས་ལེར་རྟོགས། ཞེས། རྟོགས་ཚུལ་ཁྱད་པར་བ་ཁ་ཕྱི་བལྟས་ཀྱི་ཤེས་པས་རྟོགས་ཚུལ་ལྟར་སྐྱེ་འགག་ཅན་གྱི་རང་བཞིན་ལས་མ་འདས་པ་མ་ཡིན་པར། དུས་གསུམ་དུ་འགྱུར་བ་མེད་པར་ཕྱི་གསལ་ནང་གསལ་འཛིན་མེད་ཟང་ཐལ་དུ་རང་གིས་རང་གསལ་བར་རྟོགས་པར་བསྟན། དེ་ལྟར་ན་ལུང་མཆོག་འདི་ཡིས་བླ་མེད་རྫོགས་པ་ཆེན་པོའི་ལུགས་ཀྱི་གནས་ལུགས་ཐིག་ལེ་ཉག་གཅིག་དེ་ཉིད་རང་གིས་རང་རིག་པ་ལས་རིག་མཁན་གཞན་མེད་པར་བསྟན་པས་རང་རིག་དང་རང་འབྱུང་གཉིས་མིང་ཙམ་ལས་དོན་གཅིག་ཏུ་གནས་པར་བསྟན། ཡང་གལ་པོ་ཆེ་ལ་ནན་ཏན་གྱི་དཔེ་ལྟར་དུས་གསུམ་དུ་འགྱུར་བ་མེད་པར་རྟོགས་ཞེས་པས་རྟོགས་མཁན་རང་རིག་ཡེ་ཤེས་དེ་ཉིད་སྐྱེ་འགག་ཅན་དངོས་པོའི་བོན་དུ་མེད་པ་དུས་གསུམ་མི་འགྱུར་བ་ཡིན་པར་བསྟན་པའོ། དེ་ལ་ཁྱོད་ཀྱིས་གནས་ལུགས་རྟོགས་ཚུལ་ལ་དུས་གསུམ་འགྱུར་བ་མེད་པར་གསུངས་པ་མ་གཏོགས་རང་རིག་ཡེ་ཤེས་དེ་ཉིད་དུས་གསུམ་མི་འགྱུར་བར་མ་བསྟན་པའི་ཕྱིར་ཞེ་ན། རང་གི་ཡུལ་གནས་ལུགས་དེ་ཉིད་དུས་གསུམ་མི་འགྱུར་བར་རྟོགས་པ་ཡིན་ན་རྟོགས་མཁན་རང་ཉིད་དུས་གསུམ་མི་འགྱུར་བ་ཡིན་དགོས་པར་མ་ཤེས་ན་གནས་སྐབས་གོ་བརྡ་འཕྲོད་པའི་ཐབས་མེད་པས་གསལ་བཤད་ཀྱི་ངལ་བ་མ་བྱས་སོ། ཏིང་ངེ་འཛིན་གྱི་ལམ་བདེ་བ་ཆེན་པོ་ཡིན་ནོ། ཞེས་པས་རང་གིས་རང་དུས་གསུམ་འགྱུར་བ་མེད་པ་སྐྱེ་འགག་གནས་གསུམ་དང་བྲལ་བའི་སྒོ་ནས་རྟོགས་པའི་རྩལ་ཤར་རང་རིག་པའི་ཡེ་ཤེས་དེ་ཉིད། རྫོགས་པ་ཆེན་པོ་འདི་ཡི་ལུགས་ལ་ཏིང་ངེ་འཛིན་གྱི་ལམ་བདེ་བ་ཆེན་པོ་ཡིན་པར་བསྟན་པས་ཐེག་པ་འོག་མའི་ཏིང་འཛིན་གྱི་ལམ་ལས་ཁྱད་པར་འཕགས་པར་གོ་དགོས་པ་ཡིན་ནོ། དེས་ན་ལུང་འདི་ཡིས་རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་དོན་ལ་རྟག་དངོས་གཉིས་ཀྱི་ཁྱད་པར་བྱས་པའི་སྒོ་ནས་ཐ་དད་ཡིན་པར། སྒྲུབ་བྱེད་སོང་འདུག་གམ་སུན་འབྱིན་ཚད་མར་སོང་འདུག་ལེགས་པར་སོམས་དང་ཐ་ལ་གནམ་ལ་གཏོར་ན་འབབ་ས་རང་གི་མགོ་ཐོག་ཞེས་པའི་དཔེ་ལྟར་གྱུར་མི་འདུག་གམ།
ལུང་ཚིག་གསུམ་པ། 《སྒྲོན་འགྲེལ་ལས།》“ རང་རིག་པས་རང་རྟོགས་པས་ཡེ་ཤེས་རྫོགས། རང་འབྱུང་ཡེ་ཤེས་དེ་ཕ་ཡི་རྒྱུ་ལས་ཀྱང་མ་སྐྱེས། མ་ཡི་རྒྱུ་ལས་ཀྱང་མ་ལྷུང་།” ཞེས་པ་ལ། ཁྱོད་ཀྱིས་ལུང་འདི་ཡི་དོན་ལ་བསམ་གཞིག་གནང་ཚེ། རང་རིག་པས་རང་རྟོགས་པས་ཡེ་ཤེས་རྫོགས་དགོས་པའི་རྒྱུ་མཚན་གང་ཞིག་ཡིན་པ་ཤེས་སམ། དེ་ཤེས་ཀྱི་ཡོད་ན་ལུང་འདི་ཡིས་རང་རིག་དང་རང་འབྱུང་གཉིས་འགལ་བ་ཡིན་པར་ཇི་ལྟར་སྒྲུབ་བམ། རྟོགས་བྱའི་རང་རིག་དེ་ཉིད་རྟོགས་མཁན་རང་རིག་དེ་ཉིད་ཡིན་ནམ་མིན། མ་ཡིན་ན་རང་གིས་རང་མ་རྟོགས་པ་ཐལ་ལོ། ཡིན་ན་དེ་འདྲའི་རང་རིག་དེ་རྟོགས་པ་ལ་གནས་ལུགས་རྟོགས་པའི་དོན་ཨི་ཡོད། ཡོད་ན་དེ་འདྲའི་རང་རིག་དེ་རྫོགས་པ་ཆེན་པོའི་གནས་ལུགས་ཐིག་ལེ་ཉག་གཅིག་ཡིན་ནམ་མིན། མ་ཡིན་ན་ཁྱོད་རྟོགས་པ་ལ་གནས་ལུགས་ཐིག་ལེ་ཉག་གཅིག་རྟོགས་པའི་དོན་མེད་པར་ཐལ་ལོ། ཡིན་ན་ཁྱོད་ཀྱིས་འདོད་པ་ལྟར་ན་གནས་ལུགས་ཡིན་ན་རྟག་པ་ཡིན་དགོས་པ་དང་གནས་ལུགས་རྟོགས་བྱེད་ཡིན་ན་དངོས་པོ་ཡིན་དགོས་པའི་དམ་བཅའ་དེ་ཆུ་ཐོག་གི་ཐ་ལ་ལྟ་བུ་རང་ཞིག་ཏུ་འགྲོ་ཡི་མི་འདུག་གམ། གོང་གི་ཡེ་ཤེས་རྫོགས་ཞེས་པའི་ཡེ་ཤེས་དེ་གནས་ལུགས་རྟོགས་པའི་ཡེ་ཤེས་ལ་གོ་དགོས་སམ་མི་དགོས། མི་དགོས་ན་ཁྱོད་ལ་རྩོད་པ་བྱེད་སའི་གནས་མི་འདུག་པས་རེ་ཞིག་གཏང་སྙོམས་སུ་འཇོག། ཡང་རང་འབྱུང་ཡེ་ཤེས་དེ་རྒྱུ་རྐྱེན་ལ་རགས་མ་ལས་པར་བསྟན་པ་དེས་རང་རིག་ཡེ་ཤེས་རྒྱུ་རྐྱེན་ལས་སྐྱེས་པ་ཡིན་པར་སྒྲུབ་ཚུལ་མེད་དེ། བྱས་པ་རྟག་པ་མ་ཡིན་པར་སྒྲུབ་ན་མི་རྟག་པ་རྟག་པ་ཡིན་པར་མི་འགྲུབ་པ་བཞིན་ནོ། །ཧ་ཧ་དེ་འདྲའི་ལུང་འདྲེན་བྱེད་སྟངས་དགོད་བྲོ་བ་ལ།
ལུང་ཚིག་བཞི་པ། 《གཞི་རྒྱུད་ལས། 》“འཇལ་བྱེད་རང་རིག་དངོས་ལ་མ་གསལ་ན། དམུས་ལོང་ནམ་མཁའི་མཐའ་འཚོལ་ཅི་བཞིན་ཡིན་མིན་ས་མི་ཟིན།” ཞེས་པ་ལ་རང་རིག་འཇལ་བྱེད་ཡིན་པ་དང་རྫོགས་ཆེན་གྱི་གནས་ལུགས་དེ་ཉིད་རང་རིག་རྣལ་མ་ལ་མ་གསལ་ལམ་མ་ཤར་ན་གཞན་ཁ་ཕྱི་བལྟས་ཀྱི་ཤེས་པ་གང་ལ་གསལ་མི་སྲིད་པས་དེ་ལྟ་བུའི་ཚུལ་དེ་མ་ཤེས་པར་གནས་ལུགས་འཚོལ་བ་ནི་དམུས་ལོང་དག་གིས་ནམ་མཁའི་མཐའ་འཚོལ་བ་བཞིན་ཡིན་པ་ནི་འདོད་ཐོག་སྟེ་ཁྱོད་ཀྱིས་ཇི་ལྟར་རྒོལ། གནས་ལུགས་དེ་ཉིད་གནས་ལུགས་འཇལ་བྱེད་རང་རིག་ཡེ་ཤེས་ལ་གསལ་དགོས་ཀྱང་དེས་རང་རིག་དངོས་པོ་ཡིན་པར་སྒྲུབ་མི་ནུས་སོ། དེ་ཡི་ཚིག་ཟུར་ལ་ དངོས་ལ་ ཞེས་པའི་ཚིག་དེས་རང་རིག་དངོས་པོ་ཡིན་པར་སྒྲུབ་པར་འདོད་པ་ཡིན་ན་བསམ་ཚུལ་དེ་ནི་ཧ་ཅང་གི་ ཡ་ང་དགོས་པའི་གནས་ཞིག་སྟེ་དངོས་ལ་ཞེས་པའི་དོན་ནི་རང་རིག་དངོས་གནས་ལ་ཞེས་པའམ་རང་རིག་རྣལ་མ་ལ་ཞེས་པ་ལྟར་གོ་དགོས་ཀྱི་རེད་དོ། ད་ནི་ལུང་དེས་ཀྱང་ཁྱོད་ཀྱི་འདོད་དོན་སྒྲུབ་ཚུལ་མ་མཐོང་ངོ་།།
ལུང་ཚིག་ལྔ་པ། 《འགྲོ་མགོན་ཚད་མ་》ལས།“ རང་རིག་གིས་གནས་ལུགས་མཐའ་བྲལ་དེ་འཇལ་ཏེ།” ཞེས་པ་ལ། ཁྱོད་ཀྱིས་རང་རིག་གིས་གནས་ལུགས་རྟོགས་ན་རང་རིག་དངོས་པོ་ཡིན་དགོས་ཤག་ཤག་བྱེད་པ་ནི་ཁྱོད་དང་ཁྱོད་ལྟ་བུ་བློ་ཆུང་བའི་རིགས་ཁོ་ན་ལ་བལྟོས་ན་སྒྲུབ་བྱེད་ཡང་དག་སོང་ཀྱང་རྫོགས་ཆེན་གྱི་གྲུབ་མཐའ་དངོས་ལ་གོ་བ་ཅུང་ཙམ་ཡོད་རིགས་རྣམས་ཀྱིས་རྫོགས་ཆེན་གྱི་གནས་ལུགས་མཐའ་བྲལ་དེ་ཉིད་མཇལ་བྱེད་ཀྱི་རང་རིག་ཡིན་ན་ཁྱོད་ཀྱིས་འདོད་པའི་དངོས་པོ་མ་ཡིན་པའི་ཁྱབ་པ་འདོད་དོ། དེས་ན་ཁྱོད་ཀྱི་ཞེ་འདོད་ཀྱི་ཁྱབ་པ་དེ་ལ་མ་ཁྱབ་ཅེས་སྨྲའོ། །
ལུང་ཚིག་དྲུག་པ། 《ཡེ་ཁྲི་མཐའ་སེལ་ལས། 》“གང་ལྟ་བདག་གིས་བྱང་སེམས་བལྟ། གང་གིས་རང་གི་རིག་པས་བལྟ། ཚུལ་ཐབས་རྟོག་མེད་ཚུལ་དུ་བལྟ།”ཞེས་པ་ལ། རྫོགས་ཆེན་པས་གང་བལྟ་ན་བལྟ་བྱའི་གནས་ལུགས་ཁྱད་འཕགས་བྱང་སེམས་ཐིག་ལེ་ཉག་གཅིག་ལ་ལྟ་བ་དང་། གང་གིས་ལྟ་ན་ལྟ་མཁས་ཡེ་ཤེས་ཁྱད་འཕགས་རང་གསལ་ཤེས་རིག་རྒྱལ་པོ་དེས་ལྟ་བ་དང་། ལྟ་ཚུལ་ལམ་རྟོགས་ཚུལ་ཁྱད་འཕགས་རྟོག་བྲལ་འཛིན་མེད་རང་ལ་རང་གསལ་གྱི་ཚུལ་དུ་བལྟ་བར་གསུངས་པ་ནི། ཐེག་པ་འོག་མ་བས་ལྟ་བ་མེད་དགག། ལྟ་བྱེད་བློ་རིག། ལྟ་ཚུལ་བཟུང་འཛིན་དུ་ལྟ་བ་ལས་ཁྱད་པར་འཕགས་པར་བསྟན་པ་ལས་རང་རིག་དངོས་པོ་འདུས་བྱས་སུ་གྲུབ་པའི་ཁྱོད་ཀྱི་འདོད་དོན་སྒྲུབ་ཚུལ་མེད་དོ། །
ལུང་ཚིག་བདུན་པ། 《རྒྱུད་བུ་ཆུང་བཅུ་གཉིས་ལས། 》རང་བཞིན་གསལ་བས་རང་འབྱུང་ཡེ་ཤེས་ཡིན། དེ་ལྟར་རྟོགས་པས་རང་རིག་ཡེ་ཤེས་ཡིན། ཞེས་པ་ལ། ལུང་འདིས་ཡང་རྫོགས་པ་ཆེན་པོའི་གནས་ལུགས་མཐའ་བྲལ་དེ་ཉིད་རང་བཞིན་གསལ་བ་ཡིན་པས་ན་རང་འབྱུང་ཡེ་ཤེས་ཡིན་ཞེས་རང་བཞིན་གསལ་བ་དེ་ཉིད་ངོ་བོ་སྟོང་པ་ཡིན་པས་རང་འབྱུང་ཡེ་ཤེས་ཡིན་ཞེས་དང་། དེ་ལྟར་ཡིན་པ་ལ་ཡིན་པ་ལྟར་དུ་རང་གིས་རྟོགས་པས་ན་རང་རིག་ཡེ་ཤེས་ཡིན་ཞེས་གནས་ལུགས་ཐིག་ལེ་ཉག་གཅིག་དེ་ཉིད་ངོ་བོ་སྟོང་པ་དབྱིངས་ལྷུན་གྲུབ་འབྱུང་རུང་གི་ལྡོག་ཆ་ནས་རང་འབྱུང་དང་། རང་བཞིན་གསལ་བ་རང་ལ་རང་གསལ་བའི་ལྡོག་ཆ་ནས་རང་རིག་ཞེས་ཐ་སྙད་བྱས་པ་ཙམ་ལས་དོན་འགལ་མ་ཡིན་པར་དངོས་སུ་བསྟན་པས་ཁྱོད་ཀྱིས་ཅི་རྣོ། ཁྱོད་ཀྱིས་ལུང་ཕྱི་མ་འདི་དག་གིས་རང་རིག་ཡེ་ཤེས་ཀྱིས་གནས་ལུགས་རྟོགས་དགོས་པར་བསྟན་པ་ལ། རང་རིག་ཡེ་ཤེས་དངོས་པོ་ཡིན་པར་སྒྲུབ་བྱེད་ཡང་དག་ཡིན་ཤག་ཤག་བྱེད་པ་ནི་ཁྱོད་རང་གིས་རང་ངོ་ལ་བལྟོས་ནས་འདོད་པ་ཙམ་དུ་ཟད་དོ།།
ད་ཁྱོད་རང་གིས་ཕྱི་མིག་ཅིག་ལྟོས་དང་གོང་གི་ལུང་འདྲེན་བདུན་པོ་དེ་ཁྱོད་ཀྱིས་ཁྱོད་རང་གི་འདོད་དོན་སྒྲུབ་བྱེད་དུ་བཀོད་པ་ནི། སྡར་མ་གྲི་རིང་ཁྱེར་ནས་གཡུལ་ངོར་ཞུགས་ཚེ་རང་གི་མཚོན་ཆ་རང་ཉིད་གསོད་བྱེད་དུ་སོང་བ་བཞིན་གྱུར་མི་འདུག་གམ། དེ་ཡང་《གཏན་ཚིག་ངེས་པའི་གལ་མདོ་》ལས། རང་ཆེ་རུ་ངས་བོན་གྱིས་བོན་སྨོད་པ། རང་མཚོན་ཕར་རྒྱབ་ལོག་ནས་རང་བསད་འདྲ། འཁྲུལ་བློས་བརྟགས་ན་སྐྱོན་ཡོན་གོ་ལྡོག་འགྱུར། རང་སྐྱོན་རྐྱེན་གྱིས་གཞན་ཡོན་སྐྱོན་དུ་མཐོང་། མཁྲིས་ནད་ཅན་གྱིས་དུང་ལ་སེར་མཐོང་འདྲ། རྒྱལ་བའི་སྐུ་ལ་བདུད་ཀྱིས་སྐྱོན་ཚོགས་མཐོང་། དེ་བཞིན་ལོག་རྟོག་སྐྱོན་ལ་ཡོན་ཏན་མཐོང་། དོན་ལ་གང་ཡང་སྨད་པར་སྟོན་པས་གསུངས་པ་མེད། ཅེས་སོ། །
ཡང་ཁྱོད་ཀྱིས། ‘ལུང་བརྒྱ་ཕྲག་མང་པོས་རང་བྱུང་ཡེ་ཤེས་དང་རང་རིག་ཡེ་ཤེས་སོ་སོར་ཕྱེས་ཏེ་རང་འབྱུང་ཡེ་ཤེས་ནི་ཡུལ་དང་རང་རིག་ཡེ་ཤེས་ནི་ཡུལ་ཅན་དུ་འདོད་པ་ལུང་དེ་དག་ལ་སྤྱན་གཟིགས་པ་ཡངས་ཙམ་བྱེད་ན་ཤེས་ཐུབ་པ་འདུག’ཅེས་པ་ལ། གནས་ལུགས་ཐིག་ལེ་ཉག་གཅིག་དེ་ཉིད་ངོ་བོ་ཀློང་ངམ་སྟོང་པ་འབྱུང་གཞིའི་ཆ་ནས་རང་འབྱུང་ཡེ་ཤེས་དང་རྟོགས་བྱ། རང་བཞིན་གསལ་བའམ་རང་གསལ་ཆ་ནས་རང་རིག་ཡེ་ཤེས་དང་རྟོགས་བྱེད་ཞེས་ལྡོག་ཆ་ཙམ་གྱི་སྒོ་ནས་ཡུལ་དང་ཡུལ་ཅན་གྱི་ཐ་སྙད་གཉིས་སུ་བྱེད་ཀྱི་ཡོད་པ་ཁོ་བོས་སྔོན་མ་ནས་ཤེས་ཀྱི་ཡོད། འོན་ཀྱང་སྐབས་འདི་ཡི་ཡུལ་དང་ཡུལ་ཅན་ཞེས་པ་ཐ་སྙད་ཚད་མ་ལ་བལྟོས་ཏེ་རྟག་དངོས་གཉིས་ཀྱི་ཁྱད་པར་བྱས་ནས་བཞག་པ་མ་ཡིན་པ་ཤེས་དགོས། ཁོ་བོས་བྲིས་པའི་མདོ་སྔགས་སེམས་གསུམ་གྱི་ལྟ་བའི་བསྡུས་དོན་ཞེས་པ་ལས་རང་འབྱུང་ཡེ་ཤེས་དེ་ཡུལ་ཞེས་རྟག་པའི་བོན་དང་རང་རིག་ཡེ་ཤེས་དེ་ཡུལ་ཅན་ཞེས་དངོས་པོའི་བོན་དུ་འདོད་པ་དེ་དགག་པ་མ་གཏོགས་གོང་གི་ལྡོག་ཆ་ཙམ་གྱི་སྒོ་ནས་འཇོག་སྟངས་དེ་མི་མཐད་པར་བྲིས་མེད། དེ་ལྟ་བུའི་ཐ་སྙད་གཉིས་སུ་བྱས་པ་དེ་དོན་གྱི་སྒོ་ནས་རྟག་པ་དང་དངོས་པོ་ཡུལ་དང་ཡུལ་ཅན་ཁྱད་པར་གྱིས་ཕྱེས་ནས་དོན་འགལ་དུ་ཁྱོད་ཀྱིས་འདོད་པ་དང་། ཐ་སྙད་གཉིས་པོ་དེ་ལྡོག་ཆ་ཙམ་གྱི་སྒོ་ནས་མ་གཏོགས་དོན་གྱི་སྒོ་ནས་གཉིས་མེད་ཐིག་ལེ་ཉག་གཅིག་ཡིན་པ་ཁོ་བོས་འདོད་པའོ། དེས་ན་རྫོགས་ཆེན་གྱི་ལུང་ཁྲི་ཁྲག་མང་པོས་རང་རིག་དང་རང་འབྱུང་ཞེས་གསུངས་པ་དག་ལ་ལུང་མགོ་མཇུག་ཆ་ཚང་གི་བབ་དང་གཞུང་དོན་དངོས་ཀྱི་དགོངས་པ། དཔོན་གསས་བླ་མའི་ཞལ་ཁྲིད། ཐུན་མིན་ལྟ་བའི་མཐིལ་ལེན་ཐུབ་པ་ཡིན་ན་ཁ་ཐེག་ཆེན་དོན་ཐེག་དམན་བྱེད་དགོས་ཁག་ས་མ་རེད་དོ། །
ཡང་ཁྱོད་ཀྱིས། ‘འོན་ཀྱང་འདི་དག་ནི་གྲུབ་མཐའ་རྩོད་པའི་དབང་དུ་བྱས་ཏེ་བཤད་པ་ལས་རྟོགས་ལྡན་པའི་དགོངས་པར་ཡུལ་དང་ཡུལ་ཅན་གྱི་སྤྲོས་པ་ཐམས་ཅད་ཞི་སྟེ་རང་རིག་དང་རང་བྱུང་ཞེས་གཉིས་སུ་མེད་པ་ནི་ལོས་ཀྱང་འདོད། རྟོགས་ལྡན་པའི་དགོངས་པར་རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་རྟག་མི་རྟག་གང་དུ་མི་འདོད་པ་ནི་རྫོགས་པ་ཆེན་པོའི་ལུགས་ལ་མཐའ་བཞི་བྲལ་བ་ལས་ཤེས་དགོས་སོ།’ ཞེས་པ་ལ། གྲུབ་མཐའ་རྩོད་པའི་ཚེ་ན་སྔགས་དང་རྫོགས་ཆེན་གང་བཤད་ཀྱང་མདོ་ཞྭ་སེར་པའི་གྲུབ་མཐའ་གཞིར་བཞག་ནས་བཤད་དགོས་པ་དེ་སྔོན་བསགས་ཀྱི་བག་ཆགས་ངན་པའི་རིགས་སད་པ་ཡིན་ནམ་ཞྭ་སེར་བདག་པོས་ལུང་བསྟན་པ་ཡིན། ཁོ་བོས་ནི་གྲུབ་མཐའ་ཞེས་པ་སྤྱི་མིང་ཞིག་དང་གྲུབ་མཐའ་གང་རྩོད་པའི་ཚེ་ན་གྲུབ་མཐའ་དེ་ཡི་ཐུན་མིན་གྱི་གྲུབ་མཐའི་རྣམ་བཞག་བཤད་དགོས་པར་འདོད་དེ། དཔེར་ན་རྫོགས་ཆེན་གྱི་གྲུབ་མཐའ་རྩོད་ཚེ་ཐུན་མིན་རྫོགས་ཆེན་གྱི་གྲུབ་མཐའི་རྣམ་བཞག་གཞིར་བཞག་ནས་རྩོད་པ་བྱེད་དགོས་པར་འདོད་དོ། ཁྱོད་ཀྱིས་རྟོགས་ལྡན་པའི་དགོངས་པར་རང་རིག་དང་རང་འབྱུང་གཉིས་ཡུལ་དང་ཡུལ་ཅན་རྟག་མི་རྟག་གང་ཡང་མི་འདོད་པ་ནི་རྫོགས་ཆེན་ལུགས་ལ་མཐའ་བཞི་བྲལ་བ་ལས་ཤེས་དགོས་སོ། ཞེས་བཤད་པ་ལ། རྫོགས་ཆེན་ལུགས་ལ་མཐའ་བཞི་བྲལ་ཅེས་པའི་དོན་ནི་ཡུལ་དང་ཡུལ་ཅན་རྟག་མི་རྟག་རང་རིག་དང་རང་འབྱུང་གང་ཡང་མི་འདོད་པ་ཞིག་དགོས་པར་ཁས་བླངས། གྲུབ་མཐའ་རྩོད་པའི་ཚེ་ན་རྫོགས་ཆེན་ལུགས་ལ་རང་རིག་དང་རང་འབྱུང་གཉིས་དོན་འགལ་ཁས་བླངས། རང་རིག་དངོས་པོ་དང་རང་འབྱུང་རྟག་པར་ཁས་བླངས། རང་རིག་དང་རང་འབྱུང་གཉིས་ཡུལ་དང་ཡུལ་ཅན་གྱི་སྤྲོས་པ་དང་མ་བྲལ་བ་ཡིན་པར་ཁས་བླངས་འདུག་པས། ད་ཁྱོད་ལ་འདི་ལྟར་དྲི་བར་བྱ་སྟེ། གྲུབ་མཐའ་རྩོད་པའི་ཚེ་རྫོགས་པ་ཆེན་པོའི་གནས་ལུགས་དེ་ཉིད་མཐའ་བཞི་རྒྱ་གྲོལ་མ་ཡིན་པར་ཐལ། གང་གི་ཁས་ལེན་དེ་ཡིས་ཕྱིར། རྟག་ཁྱབ་གཉིས་ཀ་ཁས། འདོད་ན། འཁོར་གསུམ། ཡང་རྫོགས་ཆེན་གྱི་གྲུབ་མཐའ་རྩོད་པའི་ཚེ་ནའང་རྫོགས་ཆེན་གྱི་ལྟ་བ་དེ་ཉིད་མཐའ་བཞི་བྲལ་བ་མ་ཡིན་པ་ཐལ། རྫོགས་ཆེན་གྱི་གྲུབ་མཐའ་རྩོད་པ་ལ་གྲུབ་མཐའ་རྩོད་པར་འཇོག་དགོས་པའི་ཕྱིར་ཏེ། རྫོགས་ཆེན་གྲུབ་མཐའ་གྲུབ་མཐའ་ཡིན་པའི་ཕྱིར་། གོང་དུ་མ་ཁྱབ་ཟེར་ན། ཁྱབ་པ་ཡོད་པར་ཐལ། གྲུབ་མཐའ་རྩོད་པའི་ཚེ་ན་རྫོགས་ཆེན་ལྟ་བ་དེ་ཉིད་ཡུལ་ཡུལ་ཅན་རྟག་མི་རྟག་སོགས་ཀྱི་སྤྲོས་པ་དང་མ་བྲལ་བའི་ཕྱིར། རྟགས་ཁས། དེ་ལ་མ་ཁྱབ་ཞེ་ན། དེ་ཡང་ཁྱབ་སྟེ། མཐའ་བཞི་བྲལ་མ་བྲལ་གྱི་ཚད་དེ་ཡིན་པའི་ཕྱིར། མ་གྲུབ་ན། རྗོགས་ཆེན་རྩོད་པའི་ཚེ་ཡུལ་ཡུལ་ཅན་རྟག་མི་རྟག་ཡོད་མེད་ཡིན་མིན་སོགས་ཀྱི་སྤྲོས་པ་དང་མ་བྲལ་བ་ཡང་ཡིན་མཐའ་བཞི་བརྒྱ་གྲོལ་ཡང་ཡིན་པའི་གཞི་མཐུན་པ་ཡིན་པ་ཐལ། འདོད་པ་དེ་ཡིས་ཕྱིར། འདོད་ན་ ཀུན་ཏུ་བཟང་པོ་རང་གྲོལ་རྟོགས་པ་ཆེ་ལ་མཆོད་པ་འབུལ་ལོ། གོང་གི་རྟགས་མ་གྲུབ་ན། རྩ་བའི་དམ་བཅའ་བུད། ད་གྲོགས་པོ་ལགས་མི་སྨྲ་ལྐུགས་པའི་རྟུལ་ཞུགས་འཆང་བ་ལས་ལམ་གཞན་འདུག་གམ། ཧ་ཧ་ རྫོགས་ཆེན་ལུགས་ཀྱི་གནས་ལུགས་མཐའ་བཞི་བྲལ་བ་ཡིན་ཞེས་པའི་དོན་རྫོགས་ཆེན་གྲུབ་མཐའི་ལུགས་ལ་མ་ཡིན་པར་རྟོགས་ལྡན་པའི་དགོངས་པ་ལ་གསུངས་པར་གོ་དགོས་ཟེར་བ་ལ་ཡང་བསྐྱར་འདི་ལྟར་སྨྲ་སྟེ། རྫོགས་ཆེན་ལུགས་ཞེས་པ་རྟོགས་ལྡན་གྱི་དགོངས་པར་གོ་དགོས་སམ་མི་དགོས། དགོས་ན་རྫོགས་ཆེན་ལུགས་ལ་རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་ཡུལ་དང་ཡུལ་ཅན་རྟག་པ་དང་དངོས་པོས་ཁྱད་པར་བྱས་པའི་སྒོ་ནས་དོན་འགལ་མ་ཡིན་པར་ཐལ། རྫོགས་ཆེན་ལུགས་ཞེས་པ་རྟོགས་ལྡན་གྱི་དགོངས་པར་གོ་དགོས་པ་གང་ཞིག། རྟོགས་ལྡན་པའི་དགོངས་པར་ རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་ཡུལ་དང་ཡུལ་ཅན་རྟག་པ་དང་དངོས་པོས་ཁྱད་པར་བྱས་པའི་སྒོ་ནས་དོན་འགལ་མ་ཡིན་པའི་ཕྱིར། རྟགས་ཁྱབ་ཁས། འདོད་ན་རྩ་བའི་དམ་བཅའ་བུད། མི་དགོས་ན་གོང་གི་སྐྱོན་རྣམས་སེལ་མ་ནུས་སོ། འོ་ན་ད་ཁྱོད་རང་གིས་རྫོགས་པ་ཆེན་པོའི་གནས་ལུགས་དེ་ཉིད་རྫོགས་ཆེན་གྲུབ་མཐའི་ལུགས་ལ་མཐའ་བཞི་རྒྱ་གྲོལ་མ་ཡིན། རྟོགས་ལྡན་པའི་དགོངས་པར་མཐའ་བཞི་རྒྱ་གྲོལ་ཡིན་ཞེས་བཤད་རྒྱུ་ལས་མ་འདས་སོ། དེ་ལྟ་བུའི་རིག་སྟོང་འགག་མེད་ཀྱི་ལུང་རིག་ཚད་མའི་མཆོད་པ་འདི་ཉིད་ངོ་བོ་རྒྱལ་བ་དང་མཉམ་ཞིང་བཀའ་དྲིན་རྒྱལ་བ་ལས་ཀྱང་ལྷག་པའི་དྲིན་ཆེན་དཔོན་གསས་བླ་མའི་ཐུགས་དགོངས་དགྱེས་པའི་མཆོད་ཡོན་དུ་འབུལ་ལོ།། ཐུན་མིན་རྫོགས་ཆེན་ལུགས་ཀྱི་ལུང་དོན་ཐམས་ཅད་རང་རང་གི་འདོད་པ་ཁོ་ནར་བསྟུན་ཏེ་དགོངས་པ་འགྲེལ་བའི་ཚུལ་འདི་རིགས་ལ། ཁོ་བོས་མདོ་སྔགས་སེམས་གསུམ་གྱི་ལྟ་བའི་བསྡུས་དོན་གྱི་མཇུག་ཏུ། གདམ་གནད་བླ་མར་མི་བསྟེན་རང་ཆེ་སྒྲུབ། ཐུན་མིན་ཟབ་དོན་དྲང་དོན་དགོངས་པས་ཁྱབ། ཅེས་པའི་ཚིག་བཅད་དེ་བྲིས་ཐལ་སོང་བས་བསྐྱར་བཟློས་བྱེད་པར་དགོས་གལ་མ་མཐོང་། ད་ཁྱོད་རང་གི་འདོད་པ་གང་ཡོད་ཟུར་བལྟས་ལེབ་མཐོང་གི་དཔེ་ལྟར་འདུག་པ་ལ་བལྟོས་ཏེ་དགག་བཞག་ཆ་ཚང་བྱས་པ་ཡིན་ན་གྲོགས་མཆེད་ལགས་ལ་དྲི་བ་ཟད་པར་དོགས་ནས་གོང་གི་ལུང་དེ་དག་གི་དགོངས་དོན་མདོར་བསྡུས་གོ་བདེ་ཙམ་དུ་འགྲེལ་ནས་ཁྱོད་ཀྱིས་རྗེས་སུ་རྩོད་པ་དང་རྒོལ་ལེན་ལ་སྒུག་ནས་དེ་ཙམ་གྱིས་འཐུས་པར་བྱས་ཡོད།
ཡང་བསྟན་རིན་ཞེས་པ་དེས། “དམིགས་རྒྱུ་འདྲེ་དམིགས་བརྡུང་རྒྱུ་རྔ་བརྡུངས། ”ཞེས་པའི་དཔེ་ལྟར་རྒྱལ་མཚན་དྲི་མེད་མཆོག་ལ་ཚིག་ངན་བརླང་པོ་ཆེ་འགའ་བཤད་པ་འདི་ལྟར་ཏེ། ‘རྩོམ་དེ་བསྣམས་ཕེབས་མཁན་རྒྱལ་མཚན་དྲི་མེད་ནས་ལན་ཞིག་བྲིས་ནའང་འགྲིག། རང་རིག་ཡེ་ཤེས་རྟག་པ་ཡིན་ན། དེ་ཡིས་ཡུལ་རང་འབྱུང་ཡེ་ཤེས་ཇི་ལྟར་རྟོགས་ནུས་སམ། རྟག་པས་ཡུལ་རྟོགས་པ་ཡོད་དམ། དེ་འདྲའི་རིག་པ་ཞལ་ཁོག འཇལ་བྱེད་མྱོང་བྱེད་ཡིན་ན་དངོས་པོ་ཡིན་པས་ཁྱབ་མི་དགོས་སམ། ’ཞེས་པའི་དྲི་བ་འདི་ཁོ་བོས་མཐོང་ཙམ་ཉིད་ན་ཁྱོད་རང་བློ་རྟགས་བསྡུས་གསུམ་ལག་ཏུ་བཟུང་ནས་ཀ་བ་བུམ་པ་རྩོད་མཁན་ཞིག་དང་། ཡང་ན་ “རྣམ་པ་དེ་ལྟའི་མདོ་སྡེ་གཞན་ཡོད་ན། དྲང་དོན་ཉིད་དུ་ལུང་དུ་འགྲེལ་བར་བྱ། ” ཞེས་གསུངས་པའི་ཕྱིར་ཟེར་མཁན་ཞིག་ཡིན་པའི་སྣང་བ་ཤར་ནས་སེམས་གཏིང་ནས་གད་མོ་ཞིག་ཤོར་སོང་། ཁྱོད་ཀྱི་དྲི་བ་དང་པོ་རང་རིག་ཡེ་ཤེས་རྟག་པ་ཡིན་ན། ཞེས་ རང་རིག་ཡེ་ཤེས་རྟག་པར་འདོད་མཁན་གྱི་རྒོལ་བ་སུ་ཞིག་བཞག། ང་གཙང་ཚྭ་དགེ་བཤེས་འཇོག་གི་ཡོད་ན། ངས་ རང་རིག་ཡེ་ཤེས་དེ་བློ་ཡི་ཡུལ་དུ་གྱུར་པའི་མི་འཇིག་པའི་བོན་རྟག་པ་ཡིན་པ་སྔོན་དུ་ཁས་ལེན་མ་མྱོང་ལ། ད་ལྟ་ཡང་ལེན་གྱི་མེད། མ་འོངས་པར་ལེན་སྲིད་ཀྱི་མ་རེད། ད་ཁྱོད་ཀྱིས་ ཡང་ན་དངོས་པོ་ཡིན་པ་ཐལ་ཞེ་ན། ངས་ རང་རིག་ཡེ་ཤེས་དེ་བློ་ཡི་ཡུལ་དུ་གྱུར་པའི་འཇིག་པ་ཅན་གྱི་བོན་ཡིན་པའང་དུས་གསུམ་གང་དུ་ཁས་ལེན་སྲིད་ཀྱི་མ་རེད། ཡང་ཁྱོད་ཀྱིས་ ད་རང་རིག་ཡེ་ཤེས་མེད་ངེས་ཡིན་པ་ཐལ་ལོ། ཞེ་ན། རྒོལ་བ་ཁྱོད་ལ་བལྟོས་ཏེ་བཤད་ན་རྫོགས་པ་ཆེན་པོའི་རང་རིག་ཡེ་ཤེས་དེ་མེད་ངེས་ཡིན་པ་ཤིན་ཏུ་ལེགས་པར་སེམས། རྫོགས་ཆེན་ལུགས་ལ་ཁྱོད་ཀྱི་འདོད་པའི་རྟག་དངོས་གཉིས་གང་རུང་མ་ཡིན་ན་མེད་ངེས་ཡིན་པའི་ཁྱབ་པ་མི་འདུག་གོ། གོང་གི་ཚིག་ཟུར་ དེ་ཡིས་ཡུལ་རང་འབྱུང་ཡེ་ཤེས་ཇི་ལྟར་རྟོགས་ནུས་སམ། ཞེས་པ་ལ། ཁྱོད་ཀྱིས་ཞེ་འདོད་ལྟར་གྱི་རྟག་པ་ཡིན་ན་རང་འབྱུང་ཡེ་ཤེས་རྟོགས་མི་ནུས་པའི་ཁྱབ་པ་རང་གི་འདོད་ཐོག་ལ་སོང་། རང་རིག་ཡེ་ཤེས་དེ་ལྟར་མ་ཡིན་པ་བཤད་ཟིན་པས་བསྐྱར་བཟློས་མི་དགོས་སོ། ད་རྟག་པས་ཡུལ་རྟོགས་པ་ཡོད་དམ། དེ་འདྲའི་རིག་པ་ཞལ་ཁོག ཟེར་ས་སུ་ཡིན། གཞན་མེད་ན་ཁྱོད་རང་ལ་ཚུལ་ལོག་ནའང་འཚམས་པོ་འདུག། གང་ཡིན་ཟེར་ན་རྒོལ་བ་མེད་པའི་སྒྲུབ་བྱེད་བཀོད་པ་དེ་རིག་པ་ཞལ་གོག་ལོས་ཡིན། ད་ཁྱོད་རང་ཧང་སང་ཏེ་བསྡད་རྒྱུ་རེད་མི་འདུག་གས། མཚམས་འདི་ལ་གལ་སྲིད་བསྟན་རིན་ཞེས་པ་ང་ཡི་ཆོས་གྲོགས་གཤེན་བསྟན་ཡིན་ན་ང་རང་གཉིས་སྔོན་མ་འཆད་རར་རྩོད་པའི་སྐབས། ངས་ལན་དམིགས་བསལ་བ་འགའ་རྒྱག་དུས། ཁྱོད་རང་ཁ་ནས་ ཅོའོ་ ཟེར་ ལབ་ནས་སྣ་གཉེར་བྱེད་བཞིན་ཁ་ཕྱིར་སྐོར་ཏེ་ཡུན་རིང་ཁ་མི་གྲགས་པར་བསྡད་ཅི་ཡོད་པ་དེའི་དོན་སྤྱི་གསལ་ལྷང་ངེར་ཤར་གྱི་འདུག དེ་ཚོ་དོན་མེད་བཤད་སོང་། དོན་དངོས་ནི་ཕྱོགས་སྔའི་ནམ་མ་ལངས་ན་དགག་པའི་ཉི་མ་མི་འཆར་ཞེས་པ་བདེན་པ་བདེན་རྐྱང་ལོས་ཡིན།
ཡང་དྲི་བ་གཉིས་པ། “འཇལ་བྱེད་མྱོང་བྱེད་ཡིན་ན་དངོས་པོ་ཡིན་པར་ཁྱབ་མི་དགོས་སམ། ”ཞེས་པ་ལ། དེ་ཁྱབ་མི་དགོས་ཏེ་རང་འབྱུང་ཡེ་ཤེས་འཇལ་བྱེད་ཀྱི་རང་རིག་ཡེ་ཤེས་ཡིན་ན་སྐྱེ་འགག་ཅན་གྱི་དངོས་པོ་མ་ཡིན་པར་ཁྱབ། བློ་རིག་ཤེས་གསུམ་དོན་གཅིག་པའི་གྲུབ་མཐའི་ལུགས་ཀྱི་ཤེས་པ་ཡིན་ན་རང་འབྱུང་ཡེ་ཤེས་འཇལ་བྱེད་དང་མྱོང་བྱེད་མ་ཡིན་པར་ཁྱབ་པ་དེ་ཁོ་བོས་མཐར་ཐུག་གི་དམ་བཅའ་འམ་ཁས་ལེན་ཡིན་ནོ། ཁྱོད་རང་གི་ཞེ་འདོད་ཀྱི་ཁྱབ་པ་དེ་ལ་ངས་འགལ་ཁྱབ་ཞེས་ལན་རྒྱག་པར་སྤྲོ། དེས་མ་ཚད་བོན་རང་ལུགས་མཐར་ཐུག་སེམས་དཔའ་སྤྲོས་མེད་པའི་ལུགས་ལ་ཡང་བློ་འདས་ཀྱི་ལྟ་བ་ཁས་བླངས་ན་ཁྱོད་རང་དྲན་པ་མ་བརྒྱལ་བར་གྱིས་ཤིག་གུ། དེ་ལྟ་བུའི་དམ་བཅའ་འམ་ཁས་ལེན་དེ་ནི། ༧ རྒྱལ་བ་ཀུན་ཏུ་བཟང་པོ་ནས་བླ་ཆེན་དྲན་པ་ཡབ་སྲས། སྤྲུལ་སྐུ་དྲིན་ཆེན་རྣམ་གཉིས། དགོངས་མཛོད་རི་ཁྲོད་ཆེན་པོའམ་རྗེ་རི་ཁྲོད་པ་ཡབ་སྲས། མཉམ་མེད་རྒྱལ་བ་ཡབ་སྲས། ཤར་རྫ་འཇའ་ལུས་ཡབ་སྲས། ཡོངས་འཛིན་སྨྲ་སེང་རྣམ་གཉིས་སོགས་ཀྱི་དགོངས་པ་རྫུན་དུ་འགྲོ་མི་སྲིད་ན་ངའི་ཁས་ལེན་འདི་ཡང་རྫུན་དུ་འགྲོ་སྲིད་ཀྱི་མ་རེད་བསམ་པའི་ངེས་ཤེས་འགྱུར་མེད་གཡུང་དྲུང་གི་གཤིས་སུ་བརྟན་པ་ནི། རྒྱལ་གཤེན་མི་ལུས་བསམ་ལེགས་ཀྱི་གཤེན་གླུ་ལས། “རྒྱལ་བ་གཤེན་རབ་དངོས་བྱོན་ཀྱང་། སླད་ཆད་འདྲི་བ་བྲལ་ལོ་སེམས། ”ཞེས་གསུངས་པ་ལྟར་ད་ནི་རྗེ་ཏ་པི་ཧྲི་ཙ་དངོས་སུ་འཇལ་ཀྱང་དོགས་སེལ་དྲི་བའི་རེ་འདོད་ཡོངས་སུ་ཟད་པར་འདུག་གོ།
སྨྲས་པ།
རྒྱལ་བའི་བཀའ་དང་ཡོངས་འཛིན་བླ་མའི་གསུང་།།
རང་རྟོགས་མྱོང་གསུམ་གནད་ཐོག་གཅིག་བབ་པས།།
ད་ནི་རྒྱལ་བ་ཀུན་བཟང་མངོན་མཇལ་ཡང་།།
དྲི་བསམ་ཀུན་རྟོག་ཡོངས་སུ་སྟོངས་ན་ཐལ།།
ཀུན་བཟང་ནས་བཟུང་དྲིན་ཆེན་མཁན་སློབ་བར།།
བརྒྱུད་པ་མ་ཆད་བྱིན་རླབས་མ་ཡལ་བའི།།
ཚེ་གཅིག་སངས་རྒྱས་འགྲུབ་པའི་ཟབ་གདམས་མཆོག།།
ཐོབ་པའི་དགའ་སྤྲོ་བླ་མ་ལྷ་ལ་འབུལ།།
ཞེས་བར་སྐབས་ཀྱི་ཚིགས་སུ་བཅད་པའོ།།
གཉིས་པ་སྒྲུབ་བྱེད་འགོད་པ།
ད་ནི་ཁོ་བོས་རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་དོན་ལ་ཐིག་ལེ་ཉག་གཅིག་གཉིས་མེད་ལས་ཡུལ་དང་ཡུལ་ཅན་རྟག་པ་དངོས་པོའི་ཁྱད་པར་མེད་པར་སྒྲུབ་བྱེད་དུ་ལུང་ཚིག་དུམ་ཞིག་འདྲེན་པར་འདོད། སྤྱིར་ཁྱོད་རང་གིས་དྲངས་བའི་ལུང་དེ་དག་ལས་ལྷག་པ་དགོས་གལ་མི་ཆེ་ནའང་ཕྲན་གྱི་ལུང་འདྲེན་མེད་པ་སྤོང་བའི་ཕྱིར་ནའོ། །
《རྗོགས་ཆེན་བསྒྲགས་གསུམ་ རྒྱུད་བུ་ཆུང་བཅུ་གཉིས།》 དཔེ་གཟུགས། བཀའ་འགྱུར་སྔོན་མ། ལྡེབ་ངོས་ ༧༢ ལས། “བླ་མེད་རྫོགས་ཆེན་འདི་ཉིད་ནི། ཤེས་པ་མེད་པར་ཤེས་རབ་མཆོག སྙིང་པོ་ཆེན་པོའི་ལམ་ལས་འདས། གང་ཡང་མ་བཙལ་ལྷུན་གྲུབ་པས། ས་བཅུ་ཐེག་པ་རིམ་དགུ་རྫོགས།” ཞེས་པས་རྫོགས་པ་ཆེན་པོའམ་བྱང་སེམས་ཐིག་ལེ་ཉག་གཅིག་དེ་ཉིད་ཤེས་པར་མེད་ཀྱང་ཤེས་རབ་ནང་ནས་མཆོག་དེ་ཡིན་པར་བསྟན་པ་དེ་ཁྱོད་ལ་གོ་རྒྱུ་འདྲ་ཨི་འདུག། ལུགས་འདི་ལ་མཆོག་ཏུ་གྱུར་པའི་ཤེས་རབ་བམ་ཡེ་ཤེས་ཡིན་ན་བློ་རིག་ཤེས་གསུམ་གྱི་ཤེས་པ་ཡིན་དགོས་ས་འདུག་གམ། རྗེ་ཏ་པི་ཧྲི་ཙར་གསོལ་བ་འདེབས་ནས་ལེགས་པར་སོགས་ཤིག།
《རྫོགས་པ་ཆེན་པོ་ཞང་ཞུང་སྙན་རྒྱུད་ལས་གཟེར་བུ་ཉི་ཤུ་རྩ་གཅིག་གི་གཞུང་།》 བཀའ། གངས་ཏི་སེ་བོན་གཞུང་རིག་མཛོད། དེབ་ཉེར་བཞི་པ། མི་རིགས་དཔེ་སྐྲུན་ཁང་། ལྡེབ་ངོས་༣༦༣ ལས། “གསལ་བ་རང་འབྱུང་རིག་པའི་རྒྱལ་པོ་ནི། རང་འབྱུང་ཡེ་ཤེས་ཀུན་གྱི་གཞི་རྩལ་གནས། གཟུགས་མེད་ཡེ་ཤེས་ཁ་དོག་དབྱིབས་གཟུགས་བྲལ། བརྗོད་མེད་ཡེ་ཤེས་མིང་ཚིག་ཡི་གེ་བྲལ། རྟོག་མེད་ཡེ་ཤེས་རྟོག་དཔྱོད་བློ་དང་བྲལ། ཡེ་ཤེས་ཚོན་གང་སྣང་མེད་བོན་གྱི་སྐུ། གཤེན་ལྷ་དཀར་པོ་གདགས་མེད་ཀུན་གྱི་གཞི། ངོ་བོ་ཉིད་ཀྱི་རིག་པ་ཞེས་སུ་གྲགས།” ཞེས་པས་དེ་ལྟ་བུའི་རང་འབྱུང་རིག་པའི་རྒྱལ་པོའམ་རྟོག་མེད་ཀྱི་ཡེ་ཤེས་དེ་ཉིད་ མིང་ཚིག་ཡི་གེས་བརྗོད་དུ་མེད་པ་སྒྲ་བློའི་ཡུལ་ལས་འདས་པར་གསུངས་པས་ད་ཁྱོད་ཀྱི་འདོད་པ་ལྟར་གྱི་འདུས་བྱས་ཀྱི་ཤེས་པ་ཞིག་ཡིན་དགོས་འདུག་གམ།
《གབ་འགྲེལ་རིག་པའི་རྒྱ་མཚོ། 》མཛད་པ་པོ་བླ་ཆེན་དྲན་པ་ནམ་མཁའ། གངས་ཏི་སེ་བོན་གཞུང་རིག་མཛོད། དེབ་བཅུ་དགུ་པ། མི་རིགས་དཔེ་སྐྲུན་ཁང་། ལྡེབ་ངོས་ ༣༥༢ ལས། “རིག་པ་བྱང་ཆུབ་ཀྱི་སེམས་དེ། གཅིག་དང་གཉིས་ཀྱི་གྲངས་ལས་ཀྱང་འདས་ཏེ། ཡང་དག་པའི་སྤྲོས་པ་དང་ཡེ་ནས་བྲལ། རིག་པ་བྱང་ཆུབ་ཀྱི་སེམས་དེ། ཉིད་ལ་ཉིད་གསལ་བའམ། ཡང་ན་དངོས་ཀྱི་དགག་སྒྲུབ་ཀྱི་སྤྲོས་པ་དང་ཡེ་ནས་བྲལ་ཏེ། རང་ལ་རང་གསལ་བ་ལས། གསལ་ལོ་བའི་རྟོག་པ་རྡུལ་ཙམ་ཡང་མེད་པའི་དུས་ན་གོལ་དང་མ་གོལ་གཉིས་སུ་མེད་པའོ། །
རིག་པ་བྱང་ཆུབ་ཀྱི་སེམས་དེ། དུས་གསུམ་དུ་འདུས་མ་བྱས་ཏེ། ཞེས་བྱང་ཆུབ་སེམས་དེ་ཐོག་མ་ནས་རྒྱུ་འདི་ལས་གྲུབ་བྱ་བའམ། དུས་འདི་ཙམ་ནས་བྱུང་བྱ་བའམ། ཡུལ་འདི་ལྟར་གྲུབ་བྱ་བ་ཡེ་ནས་མེད་དེ་དུས་གསུམ་འདུས་མ་བྱས་པའོ།” ཞེས་པའི་སྐབས་སུ་བསྟན་པའི་རིག་པ་བྱང་ཆུབ་ཀྱི་སེམས་དེ་ཁྱོད་ཀྱིས་གང་ལ་ངོས་འཛིན། གནས་ལུགས་རྟག་པ་དེ་ལ་ངོས་འཛིན་ནམ། ཡེ་ཤེས་དངོས་པོ་དེ་ལ་ངོས་འཛིན། དང་པོ་ལྟར་ན་གནས་ལུགས་རྟག་པ་དེ་ཉིད་རང་ལ་རང་གསལ་ཚུལ་དང་ཉིད་ལ་ཉིད་གསལ་ཚུལ་ཡོད་དམ། འདོད་ན་རྟག་པས་རྟག་པ་གསལ་བའམ་རྟོགས་པ་ཡོད་པ་ཐལ། དེ་འདྲའི་རིག་པ་ཞལ་གོག། གཉིས་པ་ལྟར་ན་ཡེ་ཤེས་དངོས་པོ་དེ་ཉིད་དུས་གསུམ་འདུས་མ་བྱས་པ་ཡིན་པ་ཐལ། འདོད་ན་དངོས་པོ་དང་འདུས་མ་བྱས་གཞི་མཐུན་ཡོད་པ་ཐལ། ཡང་དེ་འདྲའི་རིག་པ་ཞལ་གོག། ད་དེ་འདྲའི་རིག་པ་བྱང་ཆུབ་ཀྱི་སེམས་དེ་མེད་ངེས་ཡིན་པ་ཐལ། རིག་པ་བྱང་ཆུབ་སེམས་དེ་རང་ལ་རང་གསལ་བ་ཡང་ཡིན་དུས་གསུམ་འདུས་མ་བྱས་ཡང་ཡིན་པ་གཞུང་འདི་ཡི་དགོངས་པ་གང་ཞིག། ཤེས་བྱ་ལ་དེ་འདྲ་མི་སྲིད་པའི་ཕྱིར། རྟགས་དང་པོ་དངོས། ཕྱི་མ་ཁས། ཧ་ཧ་ཧ། ད་ལྟད་མོ་འདུག་གོ།
ཡང་《གབ་འགྲེལ་རིག་པའི་རྒྱ་མཚོ། 》གོང་ལྟར། ལྡེབ་ངོས་༤༣༧ ལས། “ཡེ་རྟོགས། ཞེས་པས་རིག་པ་རང་འབྱུང་གི་ཡེ་ཤེས་དེ། གདོད་མ་ནས་རང་གིས་རང་རྟོགས་ཤིང་། ཉིད་ལ་ཉིད་གསལ་བ། གསལ་ལོ་བའམ་རྟོགས་སོ་སྙམ་པ་གང་ཡང་མེད་པ་ལ་བཅོས་སུ་མེད་དོ། གསལ་རྨོངས་མེད། ཅེས་པས། རང་འབྱུང་གི་ཡེ་ཤེས་དེ་གདོད་མ་ནས་གསལ་བ་ཆེན་པོར་གནས་ཏེ་རྨོངས་ཤིང་མི་གསལ་བ་གང་ཡང་མེད་པ་ལ་བཅོས་སུ་མེད་དོ། ཞེས་ལུང་དེ་དག་གིས་རང་འབྱུང་ཡེ་ཤེས་ཞེས་པ་ཁྱོད་རང་གིས་འདོད་པའི་རྟག་པ་དེ་ཡིན་པར་བསྟན་འདུག་གམ། མ་ཡིན་པར་བསྟན་འདུག་ལེགས་པར་ལྟོས་ཤིག།
《མ་རྒྱུད་ཐུགས་རྗེ་ཉི་མའི་གྲོལ་ལམ་རིན་ཆེན་འཕུར་རྐྱེན་གྱི་འགྲེལ་བ།》 གྷུ་རུ་རྣོན་རྩེའི་གཏེར་མ། གཡུང་དྲུང་དཔེ་ཚོགས། མི་རིགས་དཔེ་སྐྲུན་ཁང་། ལྡེབ་ངོས་ ༤༩༢ ལས། “རང་འབྱུང་གི་ཡེ་ཤེས། རང་རིག་པའི་ཡེ་ཤེས། ཁྱད་པར་རང་ལྷན་གཅིག་སྐྱེས་པའི་ཡེ་ཤེས་དེ། སེམས་བསམ་རྣོ་མི་བྱེད་པ་དེ་ལ་ཟེར་བ་ཡིན། རྣམ་པར་མི་རྟོག་པའི་ཡེ་ཤེས་དེ་བསམ་རྣོ་ཅི་ཡང་མི་བྱེད་པ་ལ་ཟེར་བ་ཡིན་པས། ”ཞེས་རང་འབྱུང་ཡེ་ཤེས། རང་རིག་ཡེ་ཤེས། ལྷན་གཅིག་སྐྱེས་པའི་ཡེ་ཤེས། རྣམ་པར་མི་རྟོག་པའི་ཡེ་ཤེས་སོགས་ཐ་སྙད་རྣམ་གྲངས་ཇི་ཙམ་བགྲངས་ཀྱང་དོན་དུ་ཐ་དད་མེད་པར་སེམས་བསམ་རྣོ་མི་བྱེད་པ་དེ་གཅིག་པུ་ལ་ངོས་བཟུང་མཛད་པ་འདི་ལས་ལྷག་པའི་སྒྲུབ་བྱེད་ཞིག་གོ་བ་ལོན་པའི་སྐལ་པ་ཡོད་རིགས་ལ་མི་དགོས་སོ། །
《གཏན་ཚིག་ངེས་པའི་གལ་མདོ། 》པཎ་ཆེན་ལི་ཤུ་སྟག་རིང་། གངས་ཏི་སེ་བོན་གཞུང་རིག་མཛོད། མི་རིགས་དཔེ་སྐྲུན་ཁང་། ལྡེབ་ངོས་༨༦ ལས། “གསལ་བ་ཉིད་དངོས་མེད། དངོས་མེད་ཉིད་གསལ་བ་མ་འགག་པའི་ཕྱིར། གསལ་ལ་རང་བཞིན་མེད་པའི་ཕྱིར་རོ། རྫས་སུ་གྲུབ་པ་ནི་གཏན་མེད་དོ།” ཞེས་པའི་གསལ་བ་དེ་རང་རིག། དངོས་མེད་དེ་སྟོང་པ་ལ་གོ་དགོས་སོ། ཡང་གལ་མདོ་ནང་དུ་ལུང་དྲང་བ། 《འཁོར་བ་རྒྱུ་ལྡོག་གི་རྒྱུད་》ལས། “སེམས་ཉིད་འོད་གསལ་ཐིག་ལེ་ནི། དངོས་པོའི་རྫས་སུ་ཡེ་ནས་མེད། ཤེས་རིག་གསལ་བ་ཡེ་ནས་ཡོད། འདི་ཞེས་བསྟན་དུ་ངས་མ་བཏུབ། ”ཅེས་པ་སོགས་ཀྱིས་ཇི་ལྟར་བསྟན་འདུག། གསལ་བ་སྟོང་པ་མ་ཡིན་སྟོང་པ་གསལ་བ་མ་ཡིན་པར་གསུང་འདུག་གམ།
༧ ཡོངས་འཛིན་ཆེན་མོའི་རྩོད་སྤངས་སྨྲ་བའི་སེང་གེའི་མཆན་འགྲེལ་ནང་དུ་ལུང་དྲང་བ།《 གལ་མདོ་》ལས། “རང་རིག་ཉིད་ཀྱང་དངོས་པོ་མེད། དངོས་མེད་ཉིད་ཀྱང་རང་རིག་པས། ལྡོག་བཅས་རྒྱ་མ་ཆད་པའི་ཕྱིར། གསལ་བ་ཉིད་ན་མི་རྟོག་སྟེ། མི་རྟོག་པ་ཉིད་རང་རིག་གསལ། གཉིས་སུ་དབྱེར་མེད་ཉག་གཅིག་མ། གཞན་ནས་མ་ཡིན་བཙལ་མེད་པར། རང་རིག་ལས་ནི་ཉམས་སུ་མྱོང་། ”ཞེས་པའི་སྐབས་ནས་བསྟན་པའི་རང་རིག་ཉིད་ཀྱང་དངོས་པོ་མེད། ཅེས་པའི་རང་རིག་དེ་གསལ་བ་རང་རིག་ཡེ་ཤེས་དང་། དངོས་པོ་མེད་ཅེས་པའི་དངོས་མེད་དེ་སྟོང་པ་རང་འབྱུང་ཡེ་ཤེས་ལ་གོ། དེ་གཉིས་མིང་ལྡོག་སོ་སོར་སྨྲས་པ་ཙམ་ལས་དོན་ལ་ཐ་དད་རྒྱ་མ་ཆད་པར་ཕར་ཡིན་ཚུལ་ཡིན་ཡིན་པ་རྟགས་སུ་བཀོད། ཡང་གསལ་བ་ཉིད་ནི་མི་རྟོག་སྟེ། ཅེས་པའི་གསལ་བ་དེ་རང་རིག་གསལ་བ་དང་མི་རྟོག་ཅེས་པ་དེ་རང་འབྱུང་སྟོང་པ་དེ་ལ་གོ། དེ་ཡང་གསལ་བ་ཉིད་མི་རྟོག་པ་ཡིན་པ་མི་རྟོག་པ་ཉིད་གསལ་བ་ཡིན་པ། གཉིས་སུ་དབྱེར་རུ་མེད་པའི་ཉག་གཅིག་ཡིན་པར་སྒྲུབ་བྱར་བཟུང་སྟེ་བླ་མེད་རྫོགས་པ་ཆེན་པོའི་ལྟ་བ་གཏན་ལ་ཕབས། འོ་ན་སྒྲུབ་བྱ་དང་སྒྲུབ་བྱེད་ཐ་མི་དད་པ་ཡིན་པ་ཐལ་ཞེ་ན་མ་ཡིན་ཏེ། ཐ་སྙད་མིང་ལྡོག་གི་སྒོ་ནས་གསལ་བ་དང་མི་རྟོག་པ་གཉིས་མེད་དེ་སྒྲུབ་བྱ་དང་། རང་རིག་དང་རང་འབྱུང་དབྱེར་མེད་དེ་སྒྲུབ་བྱེད་ཡིན་པས་ཐ་དད་པའོ། གཞན་ནས་མ་ཡིན་བཙལ་མེད་པར། ཞེས་པས་དེ་ལས་གཞན་པ་ཞིག་རྫོགས་པ་ཆེན་པོའི་ལྟ་བ་ཡིན་མི་སྲིད་པ་དང་བཙལ་ཀྱང་རྙེད་པ་མེད་པར་བསྟན། རང་རིག་ལས་ནི་ཉམས་སུ་མྱོང་། ཞེས་པས་དེ་འདྲའི་གསལ་སྟོང་དབྱེར་མེད་ཐིག་ལེ་ཉག་གཅིག་དེ་ཉིད་རང་གིས་རང་རིག་པའི་ཚུལ་གྱིས་མྱོང་བ་ལས་མྱོང་མཁན་གཞན་མི་དགོས་པར་བསྟན། མྱོང་བ་ཞེས་པ་རྟོགས་པའམ་རིག་པའི་དོན་ལ་གོ་ནས་བླ་མེད་ཀྱི་ལྟ་བ་ཟབ་མོ་འདི་ལ་ཡིད་ཆེས་དང་དད་མོས་ཡང་དག་ཞིག་རང་རྒྱུད་ལ་སྐྱེས་པ་ཡིན་ན་དམན་པའི་གྲུབ་མཐར་ཞུགས་ཏེ་བསྐལ་པར་ཚོགས་བསགས་པ་ལས་བསོད་ནམ་མི་ཆེའམ།
གོང་ལྟར་རྩོད་སྤངས་སྨྲ་བའི་སེང་གེའི་མཆན་འགྲེལ་ནང་དུ་ལུང་དྲང་བ《འབྲིང་པོ་སོར་བཞག་》ལས། “སྟོང་པའི་ངོ་བོ་གསལ་བར་གནས། གསལ་བའི་ངོ་བོ་སྟོང་པར་གནས། སྟོང་གསལ་དབྱེད་མེད་ཀྱི་ཡོན་ཏན་འགྱུར་མེད་དུ་གནས།” ཞེས་པའང་འགྲེལ་བ་གོང་དང་མཐུན།
《དབལ་མོ་ལས་ཐིག་གཡུང་དྲུང་གསང་བའི་རྒྱུད་》 སངས་རྒྱས་གཡུང་དྲུང་བོན་གྱི་དཔེ་ཚོགས། སི་ཁྲོན་མི་རིགས་དཔེ་སྐྲུན་ཁང་། ལྡེབ་ངོས་༣༢༥ ལས། “སེམས་ཉིད་རང་ལ་ཡོད་པ་དེ། རང་གིས་རྟོགས་པར་མ་གྱུར་པས། ཐར་པའི་ལམ་དང་གཏན་དུ་བྲལ། དེ་ལ་སྟོན་པས་སྤྱན་གྱིས་གཟིགས། ཡུལ་དང་ཡུལ་ཅན་མ་ཡིན་ཏེ། དཔེར་ན་མེ་ལོང་ནང་དུ་ཡང་། གཟུགས་ཀྱི་རྣམ་པ་འཆར་དུས་སུ། གཟུགས་དབྱིབས་ལེགས་ཉེས་ཇི་ལྟ་བ། གསལ་བར་གྱུར་ཀྱང་རྟོག་པ་མེད། དེ་བཞིན་སྟོན་པས་ཡུལ་ཅན་ཉིད། གཟིགས་པར་གྱུར་པ་མ་ཡིན་ཡང་། ”ཞེས་རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་ཡུལ་དང་ཡུལ་ཅན་མ་ཡིན་པ་སྒྲུབ་བྱར་བཀོད། སྟོང་པ་སངས་རྒྱས་ཀྱི་རྣམ་མཁྱེན་ཡེ་ཤེས་སྤྱན་གྱིས་རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་ཡུལ་དང་ཡུལ་ཅན་ཡིན་པ་དང་རང་རིག་ཡེ་ཤེས་དེ་ཉིད་ཡུལ་ཅན་ཡིན་པར་གཟིགས་པར་མ་གྱུར་ཅེས་སྒྲུབ་བྱེད་བཀོད་ནས་གསུངས་པའི་རང་ལུགས་དྲི་མ་མེད་པ་ལུང་གསེར་ཞུན་གྱི་ཐིགས་པ་ལྟ་བུ་འདི་དག་ནི། ཇི་སྐད་དུ། འཛམ་གླིང་རིན་ཆེན་གསེར་ཕྱེས་བཀང་བ་ལས། ཡང་དག་དོན་ལ་བརྣགས་པའི་ཚིག་གཅིག་དགའ། ཞེས་པའི་དོན་འདི་འདྲའི་རིགས་ལ་གོ་དགོས་པ་ཡིན།
ཡང་ཆེས་སྙིགས་མའི་དུས་འདིར་བླ་མེད་རྫོགས་པ་ཆེན་པོའི་བློ་འདས་ཀྱི་ལྟ་བ་གནས་ལུགས་གསལ་སྟོང་ཐིག་ལེ་ཉག་གཅིག་གི་དགོངས་པ་ཀློང་དུ་ཆུབ་སྟེ་སྣང་བཞི་ཟད་སར་ཕྱིན་ནས་གདོས་ལུས་འོད་སྐུར་ཤར་བའི་ཀུན་བཟང་མི་གཟུགས་སུ་སྤྲུལ་པ་༧གྲུབ་དབང་ཀུན་མཁྱེན་ཤར་རྫ་བ་ཆེན་པོའི་ཞལ་གདམས་ལས། “སེམས་ནི་རྟོག་བཅས་སྒྲིབ་བྱེད་སྤྲིན་འདྲ་ལ། རིག་པ་རྟོག་མེད་རང་ངོ་ཉི་ལྟ་བུ། སྐྱེ་འགག་གནས་གསུམ་བྲལ་བའི་རང་བཞིན་ཅན། འདི་ལ་དུས་གསུམ་མིང་གི་བདག་བྱར་ཟད། ཅེས་དང་། རིག་པ་ནི་སྐྱེ་འགག་གནས་གསུམ་དང་བྲལ་བ་སྟེ། གྲོལ་ས་གཅེར་མཐོང་ཉིད་དུ་འདོད་དོ།” ཞེས་སེམས་རིག་སོ་སོར་ཕྱེས་ཏེ་རིག་པ་དེ་ཉིད་སྐྱེ་འགག་གནས་གསུམ་བྲལ་བས་ན་དུས་གསུམ་མིང་གི་ཐ་སྙད་མེད་པར་གསུངས་པའང་ཁྱོད་ཀྱིས་ཅི་བསམ། ད་ཁྱོད་ཀྱིས་སྐྱེ་འགག་གནས་གསུམ་དང་བྲལ་བའི་དངོས་པོ་ཞིག་ཁས་ལེས་ནུས་སམ།།
ཡང་༧ རྒྱལ་བ་སྨན་རི་བའི་ཡོངས་འཛིན་སྨྲ་སེང་རྣམ་གཉིས་ཀྱི་ཡ་གྱལ་༧གྲུབ་དབང་ཤར་རྫ་པའི་དངོས་སློབ་ཞྭ་དཀར་ཉེར་ལྔའི་ནང་ཚན་དུ་ལུང་གིས་ཟིན་པའི་༧སྐྱབས་རྗེ་སངས་རྒྱས་བསྟན་འཛིན་རིན་པོ་ཆེའི་ཞལ་གདམས་ལས། “གྲགས་གཡེར་ཤིན་ཏུ་ཆེ་བའི་རང་འབྱུང་ཡེ་ཤེས། ད་ལྟའི་རིག་པ་རྗེན་པ་འདི་ཉིད་ཡིན་ཀྱང་། དེ་ལ་ཡིད་མ་ཆེས་པ་ ཧ་ ཧ་”ཞེས་རང་འབྱུང་ཡེ་ཤེས་ཞེས་པའི་གཡེར་པོ་ཆེ་དེ་རང་གིས་རང་རྗེན་གཅེར་དུ་མཐོང་བའི་རིག་པ་འདི་ཀ་ཡིན་ཀྱང་རྫོགས་ཆེན་སྣོད་རུང་མ་ཡིན་པའི་མཁས་བླུན་གང་གིས་ཡིད་མ་ཆེས་པ་དེ་ནི་ཡ་མཚན་པའི་གནས་སུ་གཟིགས་འདུག་པས་རིག་པ་དང་རང་འབྱུང་འགལ་བ་མ་ཡིན་པར་གྲུབ་བའོ། །
ཡང་ ཆེས་སྙིགས་མའི་དུས་ཀྱི་བསྐལ་ཁུག་གསོ་བོའི་དཔའ་བོ་ཆེན་པོ་ཡང་དར་བསྟན་པའི་བདག་ཉིད་༧ རྒྱལ་བ་སྨན་རི་བའི་མཁན་སློབ་རྣམ་གཉིས་ཀྱི་ནང་ཚན་༧ཡོངས་འཛིན་སྨྲ་སེང་རྣམ་གཉིས་ཀྱི་ཡ་གྱལ། སྐྱེས་ཆེན་བླ་མ་དུ་མས་༧ རྒྱལ་ཚབ་རིན་ཆེན་རྒྱལ་མཚན་དང་༧ ཀུན་མཁྱེན་ཉི་མ་བསྟན་འཛིན་རྣམ་གཉིས་ཀྱི་རྣམ་སྤྲུལ་ཡིན་པར་ལུང་གིས་བསྔགས་པའི་༧ སྐྱབས་རྗེ་བསྟན་འཛིན་རྣམ་དག་རིན་པོའི་ཆེས་མཛད་པའི་《རྩོད་སྤོང་སྨྲ་བའི་སེང་གེའི་མཆན་འགྲེལ་》ལས། གོང་དུ་དྲང་བའི་གལ་མདོའི་ལུང་དེ་དང་། འབྲིང་པོ་སོར་བཞག་གི་ལུང་། དབལ་མོ་ལས་ཐིག་གི་ལུང་རྣམ་དྲངས་ཏེ་གསུངས་དོན། “ལུང་དེ་དག་གིས་གསུངས་པ་ལྟར་ན། ཇི་བཞིན་ཉིད་རྟོགས་པའི་རང་རིག་ཡེ་ཤེས་དེ་སྟོང་པ་གསལ་བའི་བདག་ཉིད་ཅན་ཞིག་ལས། ཡུལ་ཅན་གསལ་རིག་གི་བདག་ཉིད་དངོས་པོ་ཅན་ཞིག་མིན་པ་གཞུང་དུ་མས་བསྟན་པ་ལ་ཞིབ་ཏུ་གཟིགས་པར་མཛོད། ཅེས་དང་། ” ཡང་དེ་ཉིད་ཀྱིས་མཛད་པའི་《གསང་བ་སྔགས་ཀྱི་མཆན་བཀའ་འགྲེལ་གསལ་བྱེད། 》སངས་རྒྱས་གཡུང་དྲུང་བོན་གྱི་དཔེ་ཚོགས། སི་ཁྲོན་མི་རིགས་དཔེ་སྐྲུན་ཁང་། ལྡེབ་ངོས་། ༡༣༤ ལས། “འདི་ཡི་རང་རིག་ཡེ་ཤེས་ཞེས་བྱ་བ། གནས་ལུགས་གསལ་སྟོང་གཉིས་ཞེས་པའི་གསལ་བ་དེ་ཡིན་ལ། འདི་ལ་ཡང་གཞི་གནས་ཀྱི་རང་རིག་ཡེ་ཤེས་དང་རྩལ་ཤར་གྱི་རང་རིག་ཡེ་ཤེས་གཉིས་ཡོད། ”ཅེས་དང་། ཡང་གོང་ལྟར་བཀའ་འགྲེལ་ ལྡེབ་ངོས་༡༧༢ ལས། “གནས་ལུགས་རང་འབྱུང་ཡེ་ཤེས་ལ་རྟོགས་པ་སྐྱེས་པའི་སྒོ་ནས་རླུང་དབུ་མར་ཞུགས་གནས་ཐིམ་གསུམ་བྱས་པ་ལ་བརྟེན་ནས་བྱུང་བའི་དགའ་བཞི་ལ་བདེ་གསལ་མི་རྟོག་པས་བརྒྱན་པ་དེ་རྫོགས་རིམ་གྱི་མཚན་གཞིར་རང་ལུགས་ཀྱིས་འདོད་ཀྱང་། ཁ་ཅིག་གིས་དེ་ཙམ་བསྒོམ་པས་འཁོར་བ་ལས་གྲོལ་མི་ནུས་པའི་ཕྱིར། དེའི་ཤེས་བྱེད་དུ། གང་དག་སྟོང་ཉིད་མི་ཤེས་པ། དེ་དག་ཐར་པའི་རྟེན་མ་ཡིན། ཞེས་སོགས་དྲངས་པའི་ཕྱིར། དེས་མ་བཅོས་རང་ལུགས་སུ་གནས་པའི་གནས་ལུགས་ཀྱི་དོན་གར་སོང་མ་མཐོང་ཞིང་སྟོང་ཉིད་ཅེས་རང་བཞིན་གྲུབ་པས་སྟོང་པའི་སྟོང་ཉིད་སོགས་ཁོ་ན་མ་ཡིན་ན་གནས་ལུགས་སྟོང་པ་ཉིད་མ་ཡིན་པ་དང་། རྒྱ་གར་པཎ་གྲུབ་ཀྱིས་དེ་ལྟར་མ་གསུངས། དེས་མ་གསུངས་པའི་གནས་ལུགས་དེས་མ་རིག་པ་དང་འཁོར་བ་སོགས་མི་ལྡོག་པར་འདོད་པ་སོགས་ཡོད་ཀྱང་། སྤང་སྒྱུར་གྲོལ་གསུམ་གྱི་ལམ་གྱི་དགོངས་པ་དང་དེ་རྣམས་ཀྱི་གཞུང་ལུགས་མ་མཐོང་། རང་གིས་མཐོང་ཚོད་ཀྱི་གྲུབ་མཐའ་ལ་ཞེན་འཛིན་དམ་དྲགས་པས་ཕྱོགས་མེད་ཡིན་པར་རློམས་ཀྱང་ཕྱོགས་མཐར་ལྷུང་བ་ཡིན་པའི་ཚུལ་ལན་དགར་བཤད་ཟིན་པར་བལྟའོ།” ཞེས་གདམས་པ་ཟབ་མོ་འདི་ལྟ་བུའི་རིགས་ལ་ལོངས་སུ་སྤྱོད་པའི་སྐལ་པ་ཐོབ་ཚེ། མཚམས་འདི་ན་ངས་དྲིན་ཆེན་ཡོངས་འཛིན་བླ་མའི་བཀའ་དྲིན་སྙིང་དབུས་ནས་དྲན་ཏེ་དད་པའི་མིག་ཆུ་འཐོར་བཞིན་སྨྲས་པ།
ཕྱི་ལྟར་སྤོང་ལམ་མདོ་ཡི་དེད་དཔོན་གཡུང་དྲུང་གཙུག་གཤེན་རྒྱལ་བ་དངོས།
ནང་ལྟར་བསྒྱུར་ལམ་སྔགས་ཀྱི་བདག་ཉིད་རྒྱལ་གཤེན་མི་ལུས་བསམ་ལེགས་ཟླ།
གསང་བ་གྲོལ་ལམ་རྫོགས་ཆེན་སྟོན་པ་ཏ་པི་ཧྲི་ཙའི་རྒྱལ་ཚབ་ཆེ།
ཕྱི་ནང་གསང་གསུམ་བརྒྱུད་པའི་འདུས་སོ་དཔོན་གསས་བླ་མར་སྙིང་ནས་གུས།། ཞེས་སོ། །
ལར་རྫོགས་པ་ཆེན་པོའི་ལྟ་བ་འདི་དོན་ལ་ཡུལ་དང་ཡུལ་ཅན་གྱི་ཁྱད་པར་དང་རང་རིག་ཡེ་ཤེས་ཡུལ་ཅན་ཤེས་པའི་དངོས་པོ་ཡིན་པ་སྟོན་པ་སངས་རྒྱས་ཀྱིས་མ་གཟིགས་ནས་བུ་བསྟན་རིན་གྱིས་མཐོང་བ་ནི་ཤིན་ཏུ་ཡ་མཚན་མི་ཆེའམ། འོན་ཀྱང་མིག་དག་པས་གངས་རི་དཀར་པོ་མཐོང་ཀྱང་མཁྲིས་ནད་ཅན་གྱིས་སེར་པོ་མཐོང་གི་ཡོད་པ་ལྟར་ཡིན་ཆོག་པར་འདུག། ཁྱོད་ཀྱིས་ལུང་འདི་དག་ལ་ནན་ཏན་གྱིས་གཟིགས་ནས་རྟག་པས་ཡུལ་རྟོགས་པ་ཡོད་པ་ཐལ་ཞེས་པ་ལྟ་བུའི་གོ་བ་མེད་པའི་འཁྱལ་ཚིག་བཤད་མཚམས་བཞག་ན་མཛེས་ས་མ་རེད་དམ། ད་དུང་ཁྱོད་ཀྱིས་གོང་གི་ལུང་དོན་དེ་དག་རྟོགས་ལྡན་པའི་དགོངས་པར་གོ་བ་ལས་གྲུབ་མཐའ་རྩོད་པའི་ཚེ་ན་མ་ཡིན་ཞེས་ལྐུགས་པ་ཨུ་ཚུགས་བྱེད་ནས་བསྡད་རྒྱུ་ཡིན་ན་སུན་འབྱིན་ཚད་མ་གོང་དུ་བཤད་ཟིན་ཀྱང་གོ་བའི་སྐལ་པ་མེད་པའི་རིགས་ལ་ཇི་ཙམ་བསྟན་ཀྱང་ངལ་བ་ལས་མ་འདས་སོ། །
ཡང་སྨྲས་པ།
བློ་ལྡན་མཁས་ཀུན་ཡོངས་ལ་མ་གྲགས་པའི། །
བློ་འདས་དགོངས་པ་བློ་ཡིས་བཅོས་པ་འདི། །
བློ་དམན་བུ་ལ་གདམས་པ་ཟབ་ནའང་། །
བློ་ཆེན་སྐལ་ལྡན་རྣམས་ཀྱིས་ཁྲེལ་དགོད་གནས།། ཞེས་སོ།
ད་ ཕྱི་སྔོ་ནང་སེར་གྱི་ཁས་ལེན་དེ་དག་ནི་གོ་ལ་འདི་ཡི་སྟེང་དུ་རྫོགས་ཆེན་གྱི་གྲུབ་མཐའ་སྟོངས་པའི་དུས་ཤིག་ཤར་ན་མ་གཏོགས་རྫོགས་ཆེན་གྲུབ་མཐའི་ཁས་ལེན་ནམ་ཡང་འགྱུར་མི་སྲིད་དེ། 《རིག་པ་ལྷུན་རྫོགས་རྒྱུད་》ལས། “ཨེ་མ་ཧོ། ཀུན་བཟང་སྤྱོད་ཡུལ་ཆེན་པོ་འདི། ཡེ་ནས་བདེ་ཆེན་སྙིང་པོ་ལ། ད་གཟོད་རྩོལ་བར་སྙིང་རེ་རྗེ། འོག་མ་ང་རུ་ཆེ་བཅོས་པ། ཝ་ཡིས་སེང་གེའི་སྐད་སྒྲོག་ཀྱང་། སེང་གེ་ཉིད་དུ་ཅང་འགྱུར་རམ། ”ཞེས་དང་། ཡང་དེ་ཉིད་ལས། “ཁ་ཅིག་ཐེག་ཆེན་མིན་པར་ཐེག་ཆེན་ཁས་ལེན་བྱེད། བོང་བུས་རྒྱལ་ས་བཟུང་ཡང་ཟིན་པར་མི་འགྱུར་རོ། སེང་གེའི་ལྤགས་པས་བོང་བུ་བཏུམས་པ་འདྲ། མཆང་བུ་བྱི་དོར་བྱས་ཀྱང་རིན་ཆེན་མིན། སོལ་བ་དག་ལས་ལྗོན་ཤིང་ག་ལ་འཁྲུངས། ཐེག་ཆེན་མིན་པར་ཐེག་ཆེན་ཁས་བླངས་ཀྱང་། དེ་དོན་དེ་ཡིས་མཐོང་བ་མ་ཡིན་ནོ། ”ཞེས་སོགས་ཀྱིས་གྲུབ་བོ།། གཏམ་དཔེར། “སྔ་དྲོ་མ་ཤེས་འཁྲུལ་པའི་ལས། ཕྱི་དྲོ་རིག་པ་གདན་དུ་གདིང་།” ཞེས་པ་ལྟར། ད་བསྟན་རིན་ཁྱོད་ཀྱིས་རྫོགས་ཆེན་གྱི་གྲུབ་མཐའ་ལ་ཐུན་མོང་མ་ཡིན་པའི་དད་པ་དང་མོས་པ་བསྒོམ། རྗེ་ཏ་པི་ཧྲི་ཙའི་གསོལ་འདེབས་གྲངས་ཚད་བསག། མ་རྒྱུད་དགོངས་སྤྱོད་རྣམ་གསུམ་ལ་རྒྱུན་དུ་བརྩོན། རྫོགས་ཆེན་བླ་མ་རྒྱུད་པའི་རྣམ་ཐར་ཡང་ཡང་གཟིགས། ད་ཆར་རྒྱལ་བ་མཉམ་མེད་ཆེན་པོའི་བསྟན་དོན་འཕྲག་ཏུ་བཞེས་ཏེ་རིས་མེད་འགྲོ་བའི་དོན་དུ་མི་འཇིགས་གདོང་ལྔས་བཏེགས་པའི་ཁྲི་འཕང་མཐོན་པོར་ཞབས་པད་གཡུང་དྲུང་གཤིས་སུ་བསྟན་སྲུང་རྒྱ་མཚོའི་ཚོགས་ཀྱིས་འདེགས་པའི་ ༧རྒྱལ་བ་གཤེན་ཚང་རྣམ་ཚང་དང་། ༧རྒྱལ་བ་སྨན་རིའི་མཁན་སློབ་རྣམ་པ། མདོ་སྔགས་སེམས་གསུམ་རིག་གནས་ལོ་རྒྱུས་དང་བཅས་ཤེས་བྱའི་རྣམ་པ་སྣང་སྲིད་ཀྱི་དཀྱིལ་འཁོར་དེ་དག་མཁྱེན་དགོངས་མུ་ལའི་ཀློང་དུ་འུབས་སུ་ཆུབ་པའི་སྔགས་སེམས་བསྟན་པའི་བདག་ཉིད་༧བོན་བརྒྱ་དགེ་ལེགས་ལྷུན་གྲུབ་རྒྱ་མཚོ་རིན་པོ་ཆེ་དང་། ༧སྐྱོང་སྤྲུལ་དྲི་མེད་འོད་ཟེར་རིན་པོ་ཆེ། ༧ སྣང་ཞིག་རྒྱལ་ཚབ་རྒྱ་འོབས་རིན་པོ་ཆེ། རྟོགས་ལྡན་ཁྲི་པ་རིན་པོ་ཆེ། ༧ཤར་རྫའི་རྒྱལ་ཚབ་ཨ་འཇིགས་རིན་པོ་ཆེ་སོགས་ཀྱི་ཞལ་གསུང་བདུད་རྩིའི་ཐིགས་པ་ལོངས་སུ་སྤྱོད་ནས་རྫོགས་པ་ཆེན་པོའི་སྣོད་ལྡན་ཞིག་ཏུ་འགྱུར་ཐུབ་པ་ཡིན་ན། ག་པུར་སྨན་སྡོང་རྩ་རུ་ཚ་ནད་ཀྱིས་མ་ཟིན་པ་དང་། རྒྱ་མཚོ་ཆེན་པོའི་འགྲམ་དུ་སྐོམ་ནད་ཀྱིས་མ་གདུང་བ། རིན་ཆེན་གླིང་དུ་ནོར་སྐལ་མ་ཆད་པ་ཞིག་ཡོང་བའི་རེ་བསྐུལ་འདི་ནི་གྲོགས་ཁྱེད་ལ་ལྷག་བསམ་ཁ་བཏགས་དཀར་པོའི་ཚབ་ཏུ་ཕུལ་བ་ཡིན་པས་གསན་ཕྱོགས་མ་ནོར་བར་དང་ལེན་ཡོད་པའི་སྨོན་མདུན་ཞུ།། དེ་ལྟར་མ་ཡིན་པར་ལུང་རིགས་ཚད་མའི་རྒོལ་བྱེད་ཡོད་ན་ད་ནི་སྐབས་སུ་བབ་པ་ཡིན་པས་མགོ་མཇུག་ཚང་བའི་སྒོ་ནས་རྩོམ་ལེན་ཡོད་པར་བསྒུག་ཆོག། ཆགས་སྡང་དབང་གིས་སྒྲོ་བཏགས་དང་ཚིག་མཚོན་མགོ་མེད་འཇུག་མེད་མི་སྐྱ་ཕོ་མོའི་རྩོད་འཛིང་གི་ལད་མོ་དུས་ནམ་ཡང་བྱེད་དགོས་མེད་དོ།།
སྨྲས་པ། དེ་ལྟར་ཚད་གསུམ་རིག་པའི་སྐྱ་རེངས་ཀྱིས།།
ཉེ་བར་བསུས་པའི་གཞུང་དོན་སྲིད་པའི་མིག།།
སྐལ་བཟང་པད་མོའི་དགའ་སྟོན་འགྱེད་པ་ལ།།
ཕྲག་དོག་ཀུན་དའི་ཡིད་འདབ་མ་ཟུམ་ཅིག།།
རབ་འབྱམས་ཤེས་བྱའི་གཞུང་ལུགས་མུ་ལའི་ཞིང་།།
སྣ་ཚོགས་གྲུབ་མཐའི་རྒྱུ་སྐར་བཀྲ་བའི་དབུས།།
ཡང་གསང་བླ་མེད་ཐེག་པ་ཉིན་མོར་བྱེད།།
སྐལ་དམན་ཞག་མིག་ཅན་ལ་མུན་པའི་དཔུང་།།
འོན་ཏང་བློ་ལྡན་སྒམ་ཁྱེར་ཕ་ཝང་གིས།།
འདབ་ཆགས་རྒོད་པོའི་གཤོག་རྩལ་ལ་བརྟེན་ནས།།
མུ་མེད་མཐའ་བྲལ་མཁའ་དབྱིངས་མཐོན་པོ་རུ།།
སླེབས་པའི་རྣམ་པར་ཐར་པ་སྐྱོངས་ཤིག་གུ།།
ཞེས་པ་བརྡ་སྤྲོད་ཀུན་བཤད་ཀྱི་མིང་དུ་ལེགས་བཤད་སྨྲ་བའི་ཉི་མ་ཞེས་འབོད་པ་དེས་ཁམས་མདོ་སྟོད་སེ་ཆེན་ཧོར་ཡུལ་ཀླུ་ཕུག་དགོན་ཆེན་དུ་བོད་རབ་བྱུང་བཅུ་བདུན་པའི་ཆུ་འབྲུག་ལོའི་རྟ་ཟླའི་ཡར་ངོ་དཀར་ཕྱོགས་དགེ་བའི་ཉིན་སྦྱར་བའོ།།
ཕྲག་དོག་གི་སྒྲོ་བཏགས་གཅོད་བྱེད་དངོས་དོན་གྱི་ཚད་མར་སྨྲས་པ།
བསྟན་རིན་ལགས་ནས། ལོ་ངོ་བཅུ་ཕྲག་རིང་ལ་བསྟེན་པའི་དགེ་རྒན་རྣམས་ལ་མཆིལ་ཞགས་བཏབ། ཞག་གྲངས་བཅུ་གྲངས་ཤིག་ལས་མ་བསྟེན་པའི་དགེ་རྒན་ལ་བསྟོད་བསྔགས་བྱེད་པ་དེ་གསང་སྔགས་ཀྱི་གཞུང་ནས་བླ་མ་སྔ་ དོར་ཕྱི་བླངས་ཀྱི་ཉམས་པ་ཕོག་པར་བཤད་པ་ལ། དེ་ནི་མིག་སྐྱོན་ཅན་གྱིས་ཐོ་ཡོར་ལ་རང་གི་དགྲར་འཁྲུལ་བའམ། ཡང་ན་སྒྲུང་དཔེར། རི་བོང་གིས་སྟག་ལ། ཨ་ཕོ་སྟག ཁྱོད་རང་མཆུ་ཏོ་ཤོ་འདུག་ཅེས་བཤད་པ་ལྟ་བུ་མི་འདུག་གམ། ཁོ་བོས་སློབ་དཔོན་ནི་གཙོ་བོ་རྒྱལ་བ་སྨན་རི་བའི་མཁན་སློབ་རྣམ་པ་སོགས་ཡིན་པ་བཤད་མ་དགོས་ལ། ངས་དེ་དག་ནང་གསེས་ལ་གསར་རྙིང་གི་དབྱེ་བ་ཕྱེ་ཤེས་ཀྱི་མེད་པ་མ་ཟད་སློབ་དཔོན་གང་ཞིག་ལ་མཆིལ་ཞགས་བཏབ་མྱོང་མེད་ལ་གདབ་བསམ་པ་ཡང་བློ་ལ་ཤར་མ་མྱོང་།
ཁོ་བོ་ལོ་ངོ་བཅུ་བདུན་ཐོག་རག་བླ་རྟོགས་ལྡན་རིན་པོ་ཆེའི་མདུན་དུ་རབ་ཏུ་བྱུང་སྟེ་ཀླུ་དགོན་དུ་སྒྲིག་ཞུགས། དེ་ནས་རྟོགས་ལྡན་རིན་པོ་ཆེ་དང་གཡུང་དྲུང་རྒྱལ་བ་རིན་པོ་ཆེ། སྐལ་བཟང་གཡུང་དྲུང་རིན་པོ་ཆེ་རྣམ་པ་གསུམ་བླ་མར་བསྟེན་ཏེ་བོན་སྔོན་འགྲོ་དངོས་གཞི་སོགས་སྦྱོང་པ་བྱས། དེ་རྗེས་ཁ་བོ་རྟོགས་ལྡན་རིན་པོ་ཆེའི་མདུན་དུ་ཤར་རྫའི་བཀའ་སྐོར་ཁྲིད་ལུང་ཞུས་ཏེ་བླ་མར་བསྟེན། དེ་རྗེས་ལུང་དགོན་དཔོན་སློབ་དྲང་སྲོང་གཡུང་དྲུང་མདུན་དུ་ལོ་གཉིས་རིང་མཚན་ཉིད་རིག་པར་སྦྱངས། དེ་སྐབས་སུ་༧ཤེས་རབ་སྨྲ་སེང་མངོན་བྱོན་༧སྐྱབས་རྗེ་རྒྱལ་བ་སྨན་རི་བའི་ཡོངས་འཛིན་ཆེན་མོ་མཆོག་བསྟན་དོན་དུ་གངས་ལྗོངས་སུ་ཞབས་བཅགས་སྐབས་གསེར་ཞལ་དངོས་སུ་མཇལ་ཏེ་དྲང་སྲོང་གི་ཁྲིམས་ཆེན་ཞུས། གསང་སྔགས་མ་རྒྱུད་ཀྱི་དབང་བཞི་ནོད། རྫོགས་ཆེན་ཡེ་ཁྲིའི་བཀའ་ལུང་ཐོབ་ཏེ་ཐུན་མིན་གྱི་དད་པ་ཟབ་མོ་རྒྱུད་ལ་སྐྱེས་ཏེ་ངས་མི་ཚེ་འདི་ལ་རྒྱལ་བ་སྨན་རི་བའི་མཁན་སློབ་རྣམ་གཉིས་མདུན་དུ་ཕྱི་ནང་གསང་གསུམ་གྱི་དབང་ལུང་མན་ངག་ཆ་ཚང་ཞུ་ནས་སྦྱོང་པ་མཐར་ཕྱིན་པ་བྱ་རྒྱུ་དང་ཁྱད་པར་དུ་སྔགས་སེམས་ཀྱི་གྲུབ་མཐའི་ལྟ་སྒོམ་ལ་ཤེས་རྟོགས་མྱོང་གསུམ་ཡོད་པ་བྱ་རྒྱུ་ནི་མི་ཚེ་འདི་ཡི་སྒྲུབ་བྱ་གཅིག་པུར་དམ་བཅས་པ་ཡིན། དེ་ནས་མ་རིང་བར་བལ་ཡུལ་དུ་༧སྐྱབས་རྗེ་ཡོངས་འཛིན་ཆེན་མོའི་མདུན་དུ་འབྱོར་རྗེས་རིན་པོ་ཆེ་ནས་དཔལ་གཤེན་བསྟན་སྨན་རིའི་གླིང་དུ་བཤད་སྒྲུབ་འདུས་སྡེར་ཞུགས་ཏེ་སྦྱོང་པ་མཐར་ཕྱིན་བྱོས་ཤིག་ཅེས་བཀའ་ལུང་སྤྱི་བོར་ཕེབས་པས་སྨན་རིའི་གླིང་དུ་འབྱོར་ཏེ། སྙིགས་དུས་འགྲོ་བའི་འདྲེན་པ་ཆེན་མོ།༧ རྒྱལ་བ་མཉམ་མེད་བླ་མའི་རྒྱལ་ཚབ། ༧སྨན་རིའི་ཁྲི་རབས་སོ་གསུམ་པ་༧ ལུང་རྟོགས་བསྟན་པའི་ཉི་མ་རིན་པོ་ཆེའི་གསེར་ཞལ་མཇལ། དཔལ་གཤེན་བསྟན་སྨན་རིའི་གླིང་གི་དཔོན་གསས་སློབ་དཔོན་༧ ཡང་སྟོན་འཕྲིན་ལས་ཉི་མ་རིན་པོ་ཆེ་ཞལ་མཇལ་ཐོབ། དེ་ནས་བཤད་སྒྲུབ་འདུས་སྡེར་ཞུགས་ཏེ་མཁན་སློབ་རྣམ་གཉིས་ཀྱི་མདུན་དུ་ལོ་ངོ་བརྒྱད་རིང་ཕྱི་ནང་གསང་གསུམ་གྱི་དབང་ལུང་མན་ངག་ཁྲིད་བཅས་ཞུས་ནས་མདོ་སྔགས་སེམས་གསུམ་རིག་གནས་བཅས་ལ་སྦྱོང་པ་བྱས་མཐར། དགེ་བའི་བཤེས་གཉེན་ཀྱི་མཚན་རྟགས་ཐོབ། བླ་མ་ཁྲི་པའི་ཁྲིར་བཞེངས་བྱས། རྒྱལ་བ་སྨན་རི་བ་མཆོག་ནས། ཁྱོད་རང་ས་ཕྱོགས་གང་དུ་ཕྱིན་ཀྱང་སྨན་རི་ཚང་གི་བླ་མའི་འགན་ཁུར་ནས་བསྟན་པར་ཞབས་ཕྱི་སྒྲུབ་དགོས་ཀྱི་རེད་ཅེས་ཞལ་གསུང་བདུད་རྩིའི་ཐིགས་པ་སྤྱི་བོར་ཕེབས། དེ་ནས་བལ་ཡུལ་དུ་ཡོང་ཁར་སྲས་བཅས་རྒྱལ་བའི་སྤྱི་གཟུགས་རྒྱལ་བ་སྨན་རི་བ་མཆོག་དང་དཔོན་གསས་སློབ་དཔོན་ཡང་སྟོན་རིན་པོ་ཆེ་རྣམ་གཉིས་ནས་སྐེ་ལ་ཁ་བཏགས་གཡོགས་ཏེ་སྨོན་ལམ་གྱི་གདམས་པ་ཟབ་མོའི་མཚམས་སྦྱོར་གནང་། ཕྲན་གྱི་སེམས་པར་ཚེ་རབས་ལས་ཀྱི་བླ་མ་དམ་པ་གནས་སྐབས་ཞལ་གྱེས་ཞུ་དགོས་བྱུང་བའི་སྐྱོ་གདུང་དང་དཔོན་གསས་དམ་པའི་ཡོན་ཏན་ལ་དད་པའི་དུང་བས་བསྐུལ་བའི་མཐོང་བྱེད་མིག་ཆུས་བརླན་བཞིན་ཞལ་གྱེས་ཞུས་པ་ཡིན། དེ་སྔོན་ལོ་བརྒྱད་རིང་དུ་རང་གི་བླ་མ་སློབ་དཔོན་ལྟ་ཅི་གྲྭ་རོགས་གྲོགས་མཆེད་ནང་ཕན་ཚུན་བར་ལ་སྒེར་གྱི་ཆེད་དུ་རྩོད་འཛིང་དང་དགོན་གྱི་སྒྲིག་གཞི་ཕྲ་རགས་གང་ཞིག་དང་འ གལ་ནས་ཆག་སྒོ་ཆད་པ་སྣེ་གཅིག་ཁུར་དགོས་བྱུང་མྱོང་མེད་པ་དགེ་བཤེས་རེ་ལ་བཤད་སྒྲུབ་ནང་ཞུགས་ནས་མཐར་མ་ཕྱིན་པའི་བར་གྱི་ལོ་རྒྱུས་ཡིག་ཆ་རེ་བསགས་ནས་བཞག་ཡོད་པ་དེར་གཟིགས་དང་གསལ་པོར་ཡོད་རེད།
དེ་རྗེས་དཔལ་ལྡན་ཁྲི་བརྟན་ནོར་རྩེར་ལོ་གཉིས་རིང་༧ སྐྱབས་རྗེ་ཡོངས་འཛིན་རིན་པོ་ཆེའི་མདུན་དུ་མ་རྒྱུད་དང་བཀའ་འགྲེལ་གཙོས་པའི་གསང་སྔགས་ཀྱི་སྐོར་དང་། སྙན་རྒྱུད་བཀའ་རྒྱུད་སྐོར་བཞི་དང་གབ་པ་གཙོས་པའི་རྫོགས་ཆེན་སྐོར་བཅས་ཀྱི་བཀའ་ཁྲིད་ཞུས། སྔ་དགོང་དུ་རྫོགས་པ་ཆེན་པོའི་ཉམས་ལེན་རང་རྒྱུད་ལ་སྦྱར། སློབ་གཉེར་འཛིན་གྲྭ་འགའ་ལ་དཔེ་ཁྲིད་བྱས་ནས་བསྡད། དེ་ནས་བོད་དུ་འབྱོར་ཏེ་༧རྒྱལ་བ་གཤེན་ཚང་པ་དང་ཧོར་རྒྱལ་སྲས་གཡུང་དྲུང་རྒྱལ་བ་རྣམ་གཉིས་གཙུག་ཏུ་བཀུར། བོན་བརྒྱ་རིན་པོ་ཆེའི་མདུན་ནས་ཡི་དམ་གྱི་བཀའ་དབང་དང་ཀུན་མཁྱེན་ཤར་རྫ་པའི་ཉམས་ཁྲིད་ཀྱི་ཟབ་ཁྲིད་ནོད། ད་ཆར་ཀླུ་ཕུག་དགོན་དུ་བསྟན་པའི་ཞབས་ཕྱི་ཞུ་བཞིན་ཡོད་པ་ལས། སྤྱིར་བཀའ་བན་བོན་ལ་མ་བལྟོས་པར་མིང་དོན་མཚུངས་པའི་བླ་མ་གང་ཞིག་ལ་མཆིལ་ཞགས་བཏབ་མྱོང་མེད་པ་མ་ཟད་ཁྱད་པར་དུ་གོང་གི་བླ་མ་དེ་དག་གང་ཞིག་ལ་མཆིལ་ཞགས་བཏབ་ཅེས་པ་ནི་བསམ་ཡུལ་ལས་འདས་པའི་ཕྲག་དོག་གི་སྐད་ཆ་ཞིག་རེད་མ་གཏོགས་ངས་བླ་མ་སྔ་ཕྱི་བླང་དོར་གྱི་བྱ་བ་བྱེད་མྱོང་བ་དྲན་རྒྱུ་མི་འདུག་པས་རང་དུས་སུ་མྱོང་བྱེད་མེད་པ་ཡིན་ནམ་སྙམ།
ད་ཁྱོད་ཀྱིས་ངས་བླ་མ་བླང་དོར་བྱས་པའི་དཔང་རྟགས་གང་ཞིག་ཡོད། ངས་དེ་སྔོན་བྲིས་པའི་《མདོ་སྔགས་སེམས་གསུམ་གྱི་ལྟ་བའི་བསྡུས་དོན》 ཞེས་པའི་ནང་དུ་“དེ་ཡང་རྫོགས་པ་ཆེན་པོ་ལ་ཡུལ་དང་ཡུལ་ཅན་དུ་ཕྱེས་སྟེ་རང་འབྱུང་ཡེ་ཤེས་ཞེས་ཡུལ་གྱི་གནས་ལུགས་རྟག་པའི་བོན་དང་རང་རིག་ཡེ་ཤེས་ཞེས་རྟོགས་བྱེད་ཤེས་པ་མི་རྟག་པའི་བོན་དུ་འདོད་པ་དེ་དག་རྫོགས་ཆེན་ལ་ཕྱོགས་ཙམ་ཡང་ཉེ་མ་ནུས་པར་གྲུབ་མཐའ་འོག་མ་མ་གཏོགས་བློར་མ་ཤོང་བའི་སྐྱོན་ནོ། །མདོར་ན་གསལ་བ་གང་ཡིན་པ་དེ་སྟོང་པ་ཡང་ཡིན། སྟོང་པ་གང་ཡིན་པ་དེ་གསལ་བ་ཡིན། ཞེས་གསུངས་པ་ལྟར་ལྡོག་ཆ་ནས་གསལ་བ་དང་སྟོང་པ་རང་འབྱུང་དང་རང་རིག་སོགས་དུ་མ་གསུངས་ཀྱང་རྫོགས་པ་ཆེན་པོ་དེ་ཉིད་གསལ་བ་ཡང་ཡིན་ལ་སྟོང་པ་ཡིན། རང་འབྱུང་ཡིན་ལ་རང་རིག་ཡང་ཡིན་པས་དོན་འགལ་གྱི་སྒོ་ནས་མཚན་གཞི་ཐ་དད་དུ་འཇོག་པ་ནི་ཤིན་ཏུ་ནོར་བར་སེམས་སོ” ཞེས་པ་ལ་བལྟས་ནས་བཤད་པ་ཡིན་གྱི་མ་རེད་བས། གལ་སྲིད་ཡིན་ན་ངས་ཁྱོད་ལ་དྲི་བ་མདོར་བསྡུས་ཤིག་དྲི་བར་འདོད། ངས་རྫོགས་ཆེན་ལུགས་ལ་རང་འབྱུང་ཡེ་ཤེས་དང་རང་རིག་ཡེ་ཤེས་གཉིས་ཐ་སྙད་ཚད་མ་ལ་བལྟོས་པའི་རྟག་པ་དང་དངོས་པ་ཡུལ་དང་ཡུལ་ཅན་གྱི་ཁྱད་པར་སྒོ་ནས་དོན་གྱི་མཚན་གཞི་ཐ་དད་དུ་མ་འདོད་པ་ལ་བླ་མ་གང་ཞིག་ལ་མཆིལ་ཞགས་བཏབ་པ་འཇོག། གང་ཞིག་ལ་བསྟོད་བསྔགས་གཏོང་བར་འཇོག། ད་འོ་ན་ཁྱོད་ཀྱིས་རྫོགས་ཆེན་ལུགས་ལ་རང་རིག་ཡེ་ཤེས་དང་རང་འབྱུང་ཡེ་ཤེས་གཉིས་ཡུལ་དང་ཡུལ་ཅན་རྟག་པ་དང་དངོས་པོ་ཞེས་དོན་འགལ་གྱི་མཚན་གཞི་ཐ་དད་དུ་འཇོག་པ་དེ། ངས་མཆིལ་ཞགས་བཏབ་པའི་བླ་མ་དེ་ཁྱོད་ཀྱིས་བསྟོད་བསྔགས་གཏོང། ངས་བསྟོད་བསྔགས་གཏོང་སའི་བླ་མ་དེ་ལ་ཁྱོད་ཀྱིས་མཆིལ་ཞགས་བཏབ་པ་ཨི་ཡིན། གཡོ་ཟོལ་མེད་པའི་ལན་གསལ་པོ་རྒྱོབས་ཤོག་ཨ། མ་ཡིན་ན་ངས་ཀྱང་སུ་ཞིག་ལ་བསྟོད་པ་དང་སུ་ཞིག་ལ་སྨད་པ་གཏོང་བར་སྒྲུབ་མི་ནུས་སོ། ཡིན་ན་ངས་བསྟོད་བསྔགས་གཏོང་སའི་བླ་མ་དེ་ངོས་བཟུང་ནས་དེ་ཁྱོད་ཀྱི་བླ་མ་ཡིན་མིན་ཤོད་ཅིག། ཡིན་ན་ཁྱོད་རང་བླ་མའི་དམ་ཚིག་ཉམས་པར་ཁས་བླངས་པ་མ་ཡིན་ནམ། གྲོགས་པོ། ལན་ཡོད་ན་ཐོབས་ཤིག། ཡང་དྲི་བ་གཞན་ཞིག་ནི། ངས་བསྟོད་པ་དང་སྨད་པ་གཏོང་སའི་བླ་མ་གཉིས་ལ་བླ་སློབ་ཀྱི་འབྲེལ་བ་ཡོད་དམ་མེད། མེད་ན་བླ་མ་གཉིས་པོ་ངོས་བཟུང་ནས་འབྲེལ་བ་མེད་ཚུལ་ཤོད་ཅིག། ཡོད་ན་སུ་ཞིག་བླ་མ་དང་སུ་ཞིག་སློབ་བུ་རེད། ལན་རྒྱོབ་ཨ། ངས་སྨོད་པ་གཏོང་སའི་བླ་མ་དེ་སློབ་བུ་དང་ངས་བསྟོད་བསྔགས་གཏོང་སའི་བླ་མ་དེ་སློབ་དཔོན་ཡིན་ན། ངས་སྨད་པ་གཏོང་སའི་བླ་མ་དེས་རང་གི་བླ་མ་ལ་མཆིལ་ཞགས་བཏབ་པ་རེད་ཅེས་བཤད་ནུས་སམ། མི་ནུས་ན་ད་ཕྲག་དོག་གི་ཁྱི་ཁ་དེ་བཙུམས་ན་ཡག་ཤོས་རེད། གྲོགས་པོ་ལགས། ད་རེས་ཁྱོད་ཀྱིས་ང་ཡི་དགེ་རྒན་རྙིང་པ་དང་གསར་པ་གང་ལ་ངོས་འཛིན་གྱི་ཡོད་མེད་གསལ་པོ་མ་ཤེས་པས་གསལ་བཤད་དེ་ཙམ་གྱིས་མཚམས་འཇོག་པ་དང་ཆབས་གཅིག་ངས་ཁྱོད་ལ་དྲི་བ་གཉིས་དྲི་རྒྱུ་ཡིན།།
གཅིག། ཁྱོད་ཀྱིས་བཤད་པའི་ངའི་དགེ་རྒན་རྙིང་པ་དང་ དགེ་རྒན་གསར་པ་གང་ལ་ཟེར་གྱི་ཡོད་པ་ངོས་བཟུང་ནས་ངས་དགེ་རྒན་རྙིང་པ་ལ་མཆིལ་ཞགས་ཇི་ལྟར་བཏབ་ཚུལ་ཤོད་རྒྱུ་ཡོད་དམ།
གཉིས། ཁྱོད་རང་ངོ་མ་མི་སུ་ཡིན་ནམ། ལན་དེ་གཉིས་གསལ་པོར་རྒྱོབས་་ཤོག། གལ་ཏེ་རྒྱག་མ་ནུས་ན་ཁྱོད་རང་གིས་བཤད་པ་ཐམས་ཅད་འཕྲག་དོག་ཁོ་ནས་རྫུན་བཟོ་བྱས་པ་མ་གཏོགས་དོན་དངོས་དང་འབྲེལ་བ་ཡོད་པ་མི་སུ་ཞིག་གིས་བརྩི་སྲིད་ཀྱི་མ་རེད་ལ་ཁོ་བོས་ཡང་སྙིང་རྗེའི་ཡུལ་ལས་ཡ་ལན་བྱེད་རིན་མེད་པར་བརྩི་རྒྱུ་ཡིན།། གཙང་ཚྭ་དགེ་བཤེས་ནས་སྤྲིང་།